
Des de l'any 2006, amb una perio- 
dicitat anual, la col-lecció Quaderns de 
l'Arxiu, editada pel Servei d'Arxiu i Do- 
cumentació Municipal, ha editat qua- 
tre llibres: La Tarragona Republicana 
(1931-1936), El Club Gimnàstic de Tar- 
ragona (1886-2000), La Llibreria de la 
Rambla (1968-1980) i El Cos de Bombers 
de Tarragona (1858-2008). Quatre qua- 
derns de temàtica diversa però amb un 
objectiu comú: donar a conèixer el pa- 
trimoni documental de Tarragona, base 
fonamental per a l'estudi de la nostra 
història. 

El volum d'aquest any el número 5, 
amb el títol Teatre Metropol. Cent anys 
(1910-2010), s'afegeix als actes de com- 
memoració del centenari de la inaugu- 
ració del teatre. Una commemoració en 
la qual s'ha volgut revaloritzar tant el 
mateix edifici, una joia modernista, com 
tot el que ha significat per a diverses 
generacions de tarragonins, un espai 
viscut de cultura i esbarjo al llarg dels 
seus cent anys de vida. 

Els textos i les imatges, en primer 
lloc, ens acosten a la història de l'edi- 
fici, de la construcció inicial, les trans- 
formacions posteriors i la seva recupe- 
ració, és a dir, des de l'obra de Jujol fins 
a la restauració de Llinàs. En segon ter- 
me, es repassa l'activitat viscuda dins 


de l'espai del teatre, des de la inaugu- 
ració del 9 de gener de 1910 fins a l'ac- 
tualitat. 

El llibre s'estructura en tres capítols 
que repassen cronològicament aquest 
segle de la història del teatre: 1) Jujol i 
el disseny del Patronat Obrer conegut 
com a Teatre Metropol, 2) El Metropol 
fins al 1995 i 3) La Nau de Jujol, una 
nau de somnis. Cada capítol, d'una ban- 
da, conté una part textual a càrrec, res- 
pectivament, d'Elena de Ortueta, Joan 
Gisbert i Josep M. Marsal, i de l'altra, un 
aparell iconogràfic descrit i seleccionat 
pel Servei d'Arxiu i Documentació Mu- 
nicipal: cent vint-i-quatre documents 
reproduits, entre plànols, fotografies, 
premsa, programes... 

En els darrers quinze anys s'han re- 
gistrat prop d'un milió dos-cents mil 
espectadors, una xifra a la qual cal afe- 
gir els centenars de milers que van viu- 
re el Teatre Metropol en els vuitanta- 
cinc anys anteriors. La joia modernista 
ha estat també el teatre emblemàtic de 
Tarragona. 

Cal agrair la col-laboració de la Bi- 
blioteca Hemeroteca Municipal, de 
l'Arxiu Salas, de Jordi Morant i de Josep 
Llort, així com la cessió de fotografies 
dels professionals Ramon Vallvé, Va- 
lentí Canadell i Carles Fargas. 

Analitzar i estudiar l'actual edifici 
del Teatre Metropol significa tenir en 
compte un món de paradoxes de les 
quals el visitant a primera vista no n'és 
conscient, però que hi són presents. Per 
aquest motiu, crec que resulta impres- 
cindible donar-les a conèixer per a una 
correcta lectura i valoració de la impor- 
tància i transcendència de l'immoble 
en el panorama arquitectònic tarragoní 
i, per extensió, català. 

Al Diari de Tarragona de l'11 gener 
de 1910, i coincidint amb la conclusió 
de les obres de reforma dutes a ter- 
me sota la direcció de Josep M. Jujol, 
s'asseverava el segúent: "el Patronato 
Obrero serà sin disputa el centro de la 
buena sociedad tarraconense". Aques- 
ta frase ja ens demostra una sèrie de 
contradiccions, ja que la paraula obrer 
—no crec que ni per al periodista del 
1910 ni per al d'avui en dia— sigui si- 
nònim de la representació de la bona 
societat. La bona societat era la in- 
dustrial o la burgesa, és a dir, les clas- 
ses més acomodades. En el fons ve- 
iem que es tracta d'un edifici propie- 
tat de la societat benèfica, el Patronat 
Obrer, utilitzat en un primer moment 
per a la formació dels proletaris, però 
el seu emplaçament privilegiat al bell 
mig de la Rambla Nova —eix princi- 
pal de la ciutat moderna— va influir 
en el trasllat de les classes nocturnes 
al col-legi del Sagrat Cor, llavors al car- 
rer de Martí d'Ardenya, i la conversió 
del recinte en un nou espai per a l'oci i 
la formació moral dels tarragonins. De 
mica en mica, els alumnes de La Salle 
van anar compartint l'ús de les instal- 


lacions amb els nens obrers. En gene- 
ral, el futur Metropol va congregar "lo 
mejor y més lucido de nuestra socie- 
dad", però això sí, en molts casos amb 
un caire caritatiu: 

"Los industriales de esta capital 
quienes la Cruz Roja ha solicitado co- 
operación, han dado pruebas elocuen- 
tes de su generosidad y de la conside- 
ración que les merece tan humanitaria 
Asociación (...J Como en la Rermesse 
celebrada, con verdadero éxito, en el 
Patronato del obrero el afio pasado, son 
muchas las sefioritas de la buena soci- 
edad tarraconense que tomaràn parte 
activa, demostrando, de nuevo, que en 
sus bellos corazones no se agotan los 
sentimientos generosos". 

o bé 

"La Delegación provincial de la tra- 
ta de blancas està organizando su fun- 
ción que se celebrarà el jueves próxi- 
mo en el Patronato del obrero, à bene- 
ficio del Asilo de arrepentidas de esta 
ciudad". 

El Patronat Obrer va ser el nucli de 
reunió dels patrons i dels industrials, 
amb la benedicció de l'arquebisbe. Re- 
cordem que la burgesia en va finançar 
la fàbrica. Així, la inauguració de la sala 
d'espectacles va significar un augment 
de les possibilitats d'esbarjo i de l'ús 
eminentment lúdic de l'immoble, cosa 
que es va justificar amb les recol-lectes 
destinades als més desfavorits de la 
societat. No obstant, la zona d'oficines 
es va destinar, entre altres funcions, 
per assessorar l'obrer o bé per a l'or- 
ganització de la societat de socors. Des 
d'aquest moment hi va haver un con- 


flicte d'interessos entre els promotors i 
els beneficiaris. 

El bombardeig del dia 26 de juli- 
ol de 1938 i els successius dels dies 27 
i 28 van significar el començament de 
la degeneració estètica i la pèrdua de 
bona part de la substància construida. 
La recuperació de gran part de l'ima- 
ginari aquàtic de Jujol i de la descons- 
trucció —eliminació— de tota una sèrie 
d'intervencions —dutes a terme a partir 
dels anys quaranta— va ser feta sota la 
direcció de Josep Llinàs Carmona entre 
1992 i 1995. L'actual Teatre Metropol és 
un altre teatre, diferent del que van co- 
nèixer els nostres avantpassats. Anto- 
nio Pizza va comentar respecte a l'ac- 
tuació de Llinàs el segúent: 

"Su peculiar historia y la inexisten- 
cia de una documentación original in- 
fluyeron sobre las opciones de Llinàs, 
orientadas en todo caso a reforzar la 
idea sustentadora de Jujol: crear una 
especie de objeto flotante en el que los 
espectadores se embarcasen, tratando 
de ponerse a salvo de las olas tempes- 
tuosas de la vida, aspecto que, en efec- 
to, podía aún verse confirmado en múl- 
tiples detalles sobrevivientes del anti- 
guo local" 

En aquest cas, creiem, com ha de- 
mostrat el restaurador romà Paolo 
Marconi, que el concepte d'autentici- 
tat en relació amb l'arquitectura és un 
mite que impedeix realitzar una inter- 
pretació de l'immoble. És per això que 
resulta pertinent exposar l'evolució 
històrica i la valoració artística de les 
diverses reformes en un teatre singular 
per les seves formes ondulants, pròpi- 


es del llenguatge modernista. Estil ac- 
tualment molt valorat, però que durant 
dècades va ser símbol de degeneració 
estètica. 


L'escola gratuita i el dibuix 


El 28 de febrer de 1890 al Diari de 
Tarragona es va publicar un llarg arti- 
cle de caire propagandístic, amb el clar 
objectiu de buscar nous patrocinadors i 
demostrar els avantatges de formar els 
nens obrers en una societat, com era el 
Patronat Obrer, amb un marcat caràc- 
ter filantròpic, benèfic i religiós sota la 
protecció de la mitra. 

Així, el periodista ens comentava: 

"habían llamado la atención vari- 
as ventanas de un piso bajo que se ha- 
llaban siempre a aquella hora muy ilu- 
minadas, però de cuyo interior no sa- 
lia ninguno de esos ruidos reveladores 
de un taller o de una fàbrica cualquie- 
ra, ú las nueve veia de pronto atravesar, 
alegremente la esplanada por aque- 
lla misma parte, numerosos grupos de 
muchachos vistiendo la modesta blu- 
sa y cubriendo su cabeza con la gorrita 
clàsica de nuestros obreros". 

Pensem que el nostre autor anònim 
ens parla de l'Esplanada, indret cone- 
gut avui en dia com la Rambla Nova o 
fa unes dècades com la de Sant Joan, 
passeig que en aquells anys encara 
s'estava acabant d'urbanitzar pel tram 
de l'est i de l'oest. Malgrat el caràcter 
burgès de la nova avinguda, el seu en- 
torn proper a l'estació de ferrocarril i 
al port va motivar la construcció d'al- 

guns immobles de caire fabril com ara 
les indústries tèxtils de Josep Solia- 
no Marot (Adrià, 1908) i de Joan Ma- 
nel Martínez (baixada de Toro, 1888), o 
també el taller Potau de producció de 
calçat (baixada de Toro, 1899), i amb 
data molt posterior la fàbrica de xo- 
colata Orthi i Piera (baixada de Toro, 
1931). Ens informa de l'uniforme propi 
dels joves proletaris, imatge que s'ha 
perdut en la societat actual. Però con- 
tinuava el columnista amb una breu 
descripció de l'edifici i de les activitats 
docents: 

"al ver reunidos en tres amplios sa- 
lones mas de doscientos nifios obreros 
que recibían allí la primera ensefianza 
y los elementos del dibujo, dando mu- 
estras de una aplicación y un órden 
admirables. Alli encontre à mi carifio- 
so amigo N., el cual me explico la orga- 
nización de aquellas clases y los esfu- 
erzos y sacrificios que hacian multitud 
de personas caritativas construidas en 
asociación con el nombre el cPatronato 
del Obrero, para sostener y fomentar 
aquellas escuelas y otras que tiene es- 
tablecidas en esta misma ciudad". 

La creació del Patronat Obrer era 
relativament recent. L'octubre del 1888 
es va comunicar mitjançant la premsa 
local la creació de l'associació per part 
d'un empresari vinculat a la indústria 
del vi i productor oficial del vi de mis- 
sa, August de Muller, juntament amb el 
consiliari de la catedral Jaume Dachs, 
amb un clar propòsit: 

"proteger moral y materialmente é 
los honrados trabajadores que se pro- 
ponen acomodar su tenor de vida é los 


preceptos de nuestra santa religión, 
restableciendo así en lo posible, entre 
los distintos elementos sociales, la ar- 
monía y cristiana fraternidad que im- 
pías é insensatas doctrinas han logrado 
casi exterminar". 

Les escoles gratuites van comen- 
çar a funcionar regularment l'hivern 
d'aquell any i, segons sembla, la ins- 
cripció inicial va ser de 300 alumnes. 
Xifra que no creiem que fos real si te- 
nim en compte els censos escolars pos- 
teriors —133 el 1903 i 140 el 1911. L'oc- 
tubre de l'any segúent va visitar l'esco- 
la l'arquebisbe de la ciutat, qui "animó 
con palabras llenas de bondad à la Jun- 
ta para que continuara en tan plausible 
obra y le manifestó que estaba dispu- 
esto à dispensarle toda su protección". 
L'activitat de l'Església en l'educació 
dels marginats i en la política d'inser- 
ció a la societat es va desenvolupar a 
l'Estat espanyol a consequència de la 
Restauració borbònica. En definitiva, 
es va reafirmar l'íntima vinculació del 
Patronat amb el credo catòlic. 

"Los resultados de esta educación 
católica que el Patronato proporciona 
ú nuestros pequefios obreros, se evi- 
dencian por sí mismos, ni hay para que 
encarecerlos, ni nosotros hemos de es- 
casear nuestras manifestaciones de 
simpatía para con una obra que tanto 
bien produce ya, y puede producir en 
lo venidero en nuestra amada poblaci- 
ón" 

Cal recordar que el Patronat Obrer 
no va ser l'única entitat encarregada de 
la protecció de la infància: n'hi va ha- 
ver d'altres que, fins i tot, segons els es- 


pecialistes en la matèria —Jordi Monés 
i Pujol-Busquets, Adelina Manuel i No- 
gueras—, van despuntar com a model 
pedagògic. En concret, fan referència 
a la lllustració Obrera de Tarragona 
i a l'Ateneu Tarraconense de la Clas- 
se Obrera. A partir de la documentació 
oficial n'hem pogut conèixer d'altres 
com ara la Societat Tarraconense de la 
Classe Obrera, fundada el 17 de juny 
de 1863, organitzada amb el clar pro- 
pòsit de dotar d'uns mínims coneixe- 
ments científics els fills dels obrers més 
pobres, al cap de pocs anys, el 1870, ja 
comptava amb 72 alumnes. A més de 
les entitats assenyalades, durant l'últim 
terç del segle xix hi havia altres socie- 
tats especialitzades en l'educació de les 
classes populars com ara el Centre In- 
dustrial i l'Artesana. 

Quin era el programa formatiu de 
les escoles nocturnes i gratuites2 El 
cert és que no totes les escoles dona- 
ven la mateixa càrrega docent a les di- 
ferents assignatures. Malgrat això, hem 
pogut observar que hi ha alguns factors 
comuns, com són les instruccions ele- 
mentals de primària i el desenvolupa- 
ment del dibuix. Així, el 1863, a la Soci- 
etat Tarraconense de la Classe Obrera 
hi havia classes d'instrucció primària, 
gramàtica, aritmètica i dibuix. Una de 
les principals novetats va ser afavorir 
l'aprenentatge, mentre que a l'Ateneu 
hi havia fonamentalment les càtedres 
de lectura, escriptura, gramàtica caste- 
llana, aritmètica i dibuix, i també, amb 
caràcter eventual, història, geografia, 
idiomes —francès i anglès—, indústria i 
comerç, segons consta en el reglament 


del 1882. D'altra banda, amb els anys, 
el Patronat Obrer va regular l'educació 
primària, en aquell moment sota la di- 
recció de Lleó Ferrant, gràcies a la Re- 
ial disposició de l'1 de juliol de 1902. 
És a dir, gairebé es va equiparar l'esco- 
la gratuita amb l'ensenyament regulat 
com a oficial, però sense deixar de ban- 
da els postulats catòlics. 

Crec interessant recalcar l'íntima 
relació que hi va haver entre els es- 
tudis de dibuix i la incipient formació 
professional, malgrat que en alguns 
casos, per exemple a l'Ateneu, hi ha- 
gués aules destinades exclusivament 
per a "sefioritas", com es va informar 
per motius de les proves d'avaluació 
l'abril del 1886 al Diari de Tarrago- 
na. Aquesta notícia ens pot donar una 
imatge desfigurada de la realitat. Ra- 
mon Salas, arquitecte municipal i pro- 
vincial i patrocinador tant de l'Ateneu 
com del Patronat, va presentar a la so- 
cietat l'Ateneu un model pedagògic 
per a les classes nocturnes, recalcant 
la importància i els beneficis que ha- 
via comportat per al desenvolupament 
dels nens els coneixements de les arts 
i l'estudi del dibuix tant pel que fa a la 
interpretació com a la representació 
d'una creació artística. La premsa local 
aviat va comunicar els mèrits que com- 
portava el dibuix en la instrucció dels 
joves proletaris tutelats pel Patronat 
Obrer sota la direcció de Manel Roca: 

"Hemos tenido el gusto de ver los 
dibujos de los alumnos de las clases 
nocturnas que sostiene el Patronato del 
Obrero (...J Tanto los de lineal, como de 
figura y adorno, son esmeradísimos y 


de mucho merito si se tiene en cuenta 
que esos obreros no disponen més que 
de las horas destinadas al descanso" 

La implantació de l'Escola Gratuita 
de Dibuix comptava a Tarragona amb 
una llarga tradició, i per tant era prou 
coneguda l'íntima relació entre el de- 
senvolupament del dibuix i la capaci- 
tació professional des d'inicis del segle 
XIX. La ubicació de l'Escola va ser pri- 
mer a l'edifici de l'Antiga Audiència, a 
la plaça del Pallol, però el tancament 
de l'Escola de Nàutica va obligar el seu 
trasllat a les aules de dibuix de l'Insti- 
tut de Secundària, a la Rambla Vella, i 
finalment, el 1926, a les Escoles Saave- 
dra —enderrocades. Aquell any el cen- 
tre comptava amb 160 alumnes. 

D'altra banda, cal assenyalar el pa- 
per dels professors numeraris de di- 
buix geomètric, arquitectònic, indus- 
trial i topogràfic en l'ensenyament 
elemental de les Belles Arts al llavors 
anomenat Institut General i Tècnic de 
la ciutat. Aquest centre va ser consci- 
ent de la transcendència del dibuix per 
al desenvolupament industrial. Així, el 
professor numerari des d'octubre del 
1902, Manuel López Mazorra, en el seu 
expedient personal, a més dels mèrits 
acadèmics i docents, va adjuntar els de 
caire professional, entre els quals des- 
tacava el seu treball continuat amb una 
trentena de cases comercials on va rea- 
litzar dibuixos aplicats a la fabricació. 

El mes de març del 1887, l'Ateneu, 
l'Artesana, la lllustració i el Centre 
Obrer —el Patronat Obrer encara no 
s'havia fundat— van demanar la crea- 
ció d'una Escola d'Arts i Oficis i, segons 


sembla, "Las sociedades iniciadoras de 
tan importante mejora, estàn vivamen- 
te interesadas en que cuanto antes lle- 
gue à ser una realidad, no descuidan- 
do ni un momento el practicar cuantas 
gestiones crean convenientes para el 
logro de sus tan patrióticas aspiracio- 
nes". La proposta va quedar en un mer 
tràmit administratiu malgrat la dispo- 
sició del 5 de novembre de 1886 per a 
la creació a l'Estat espanyol d'escoles 
professionals. Hi va haver un intent 
durant el curs 1893-1894 a l'Ateneu, i 
cal assenyalar que l'organització del 
programa va ser realitzada per Ramon 
Salas. No va ser l'únic projecte que va 
quedar truncat, el 1915, sota la direcció 
de la Mancomunitat de Catalunya, l'As- 
sociació Autonomista de Dependents 
del Comerç i la Indústria de Tarrago- 
na van reclamar novament la creació 
d'una Escola d'Arts i Oficis. 

No obstant, de totes les iniciatives 
vinculades a la formació tècnica i pro- 
fessional a Tarragona des de principis 
del segle xix fins a l'època de la Segona 
República, cal citar l'Escola del Treball 
impulsada per l'enginyer Ramon Bar- 
bat i Miracle. Va ser molt ben acollida 
pel llavors Centre Catòlic Social Obrer 
del carrer d'Armanyà, el qual va cedir 
una aula, i també va comptar amb la 
benedicció del cardenal Vidal i Barra- 
quer. La instrucció va començar el curs 
1928-29, però al cap de poc temps, el 
1930, les classes van continuar al ma- 
gatzem de l'antic tramvia al carrer de 
Jaume I —destruit—, fins a la cons- 
trucció d'un edifici de nova planta dis- 
senyat per Josep M. Monravà López el 

1931 a la futura avinguda del President 
Companys. 


L'esbarjo i l'ampliació de les 
instal-lacions 


La Junta Directiva del Patronat 
Obrer, formada per Joan Àngel Soler, 
president, el canonge Jaume Dachs, 
en representació de l'arquebisbe, Pe- 
legrín Sans, vicepresident, Rafael Tor- 
rens i Antoni M. Gavaldà, vocals, va 
solicitar el març del 1895 l'ampliació 
de l'antic magatzem Recasens ubicat 
al carrer d'Armanyà, número 11, amb 
el clar propòsit d'incrementar l'oferta 
formativa i d'esbarjo dels socis. Millo- 
ra que ja havia estat anunciada per la 
Junta el mes de maig del 1893. L'anti- 
ga edificació constava de planta baixa, 
i la seva façana presentava una orga- 
nització harmònica amb quatre ober- 
tures —principal i posterior— i sense 
cap element decoratiu a destacar. En 
canvi, l'interior estava compost per un 
únic espai amb sis pilars de maçoneria. 
És a dir, el disseny de Francesc Barba i 
Masip, de febrer del 1865, responia al 
model més popular i que aleshores era 
comú sobretot a la zona del port, i en 
particular als carrers de Lleó o del Mar. 
El magatzem Recasens va ser un dels 
primers immobles del carrer d'Arma- 
nyà, encara conegut com a Governa- 
dor Gonzàlez. Recordem que no va ser 
fins l'11 de setembre de 1866 que es va 
batejar la via amb el nom de l'insigne 
arquebisbe Armanyà, el qual va defen- 
sar els interessos econòmics de la ciu- 


tat mitjançant la creació de la Societat 
Amics del País i, així mateix, va partici- 
par en la creació d'escoles gratuites per 
als infants de Tarragona. 

El Patronat va encarregar la reforma 
a Ramon Salas i Ricomà, llavors arqui- 
tecte provincial i diocesà, el qual va de- 
linear un edifici senzill format per bai- 
Xos i dues plantes. El criteri que es va 
seguir va ser una economia de mitjans 
i un aprofitament de l'antiga fàbrica. La 
distribució de la façana responia a la ti- 
pologia de cases de renda, és a dir, el 
tècnic va prescindir de tot element or- 
namental i únicament va ressaltar l'al- 
tura del forjat entre la primera planta 
i la segona mitjançant una cornisa de- 
corativa. Va seguir les directrius de les 
ordenances municipals, i això es va re- 
flectir en l'organització ascendent de 
les portes i finestres i en una disposició 
simètrica de cadascuna de les parts. Pel 
que fa a l'interior, malauradament des- 
coneixem la distribució dels espais a 
les diverses plantes, però la precària si- 
tuació econòmica de l'entitat fa pensar 
que en un primer moment es va optar 
per la creació d'espais diàfans. Salas va 
haver d'eliminar l'amplada correspo- 
nent a la porta més propera al carrer 
de Méndez Núfiez per col-locar una es- 
cala d'accés a les plantes superiors. Cal 
remarcar que va conservar quatre de 
les sis pilastres a la planta baixa, però, 
en canvi, va optar a les plantes d'am- 
pliació per la col-locació de quatre co- 
lumnes de ferro colat a cadascuna. La 
coberta va ser a dues aigues i, com era 
comú a l'època, disposava d'una cam- 
bra de ventilació. A finals del segle xix, 


encara no es va augmentar la superfí- 
cie construida, i per aquest motiu que- 
dava un ampli pati entre el magatzem i 
l'anomenada casa de Simó Lloveras, a 
la Rambla Nova, 46, habitatge dissenyat 
per Francesc Barba el juny del 1860. 
Malgrat que l'accés a la sala d'especta- 
cles fos pel número 46, l'antic magat- 
zem de Recasens es trobava paral-leli a 
la casa de Joan Olivé, a la Rambla Nova, 
42, immoble ideat per Francesc Barba 
l'abril del 1862. Aspecte que encara es 
pot comprovar avui en dia per la forma 
trapezoidal d'ambdós solars. 

La precarietat econòmica del Pa- 
tronat no va fer possible aleshores la 
construcció d'un local emblemàtic. Ve- 
gem el que deien sobre l'entitat: 

"Para el desarrollo de sus obras no 
cuenta con otros fondos que las sus- 
cripciones, donativos ó subvenciones 
procedentes de la caridad cristiana. Las 
personas que quieran favorecerla, sus- 
cribiéndose entre sus protectores, aun- 
que sea con muy modesto óbolo, con- 
tribuiràn à la verdadera regeneración 
del pueblo, y mereceràn, bien de la re- 
ligión, de la sociedad y de la patria" 

Quin va ser l'ús de les noves sa- 
les2 Ja hem demostrat la importància 
de la catequesi, de l'educació primària 
i de les classes de dibuix. Fins i tot amb 
els anys es van intentar organitzar, per 
exemple, les assignatures de càlcul o 
les de dibuix aplicat a les arts i oficis, i 
també lliçons de gimnàstica "higiènica i 
recreativa". A més dels espais destinats 
exclusivament a la instrucció, podem 
assenyalar altres usos a partir de la in- 
formació continguda a les sol-licituds 


de llicències d'obres, i també gràci- 
es a les notícies que es van publicar a 
la premsa local. Així, podem parlar de 
l'interès per construir un teatre i una 
sala de projeccions, una sala de lectura 
amb la corresponent biblioteca, una ca- 
feteria econòmica i, en darrer lloc, del 
desig d'acomodar algun espai destinat 
a la gestió de l'entitat. Això va implicar, 
d'una banda, reformes al magatzem 
del carrer Armanyà i a l'habitatge de la 
Rambla Nova, i de l'altra, l'ocupació del 
pati amb noves construccions. 

El 1899, el Patronat comptava amb 
una secció "dramàtica". Aquell any es 
va posar en escena el drama en català 
Lo retorn del hereuet. Això ens demos- 
tra que des d'un bon inici hi havia una 
necessitat real d'enllestir un local des- 
tinat a teatre com el que hi havia tant 
a l'Ateneu Tarraconense de la Clas- 
se Obrera com a la lllustració Obrera. 
Malgrat els interessos del Patronat, el 
camí va ser lent i penós. 

Gràcies a l'informe redactat per Ra- 
mon Salas al 1886 per encàrrec de la 
Junta Consultiva de Teatres de la Pro- 
víncia, podem fer-nos una idea sobre 
l'estat de conservació i seguretat dels 
dos locals propietat de les associacions 
obreres. La sala de la ll-lustració Obre- 
ra, antic Joc de la Pilota, al carrer Trin- 
quet Nou, estava formada per una pla- 
tea i dues galeries. Cal ressenyar que 
la planta superior estava inservible. En 
canvi, l'Ateneu, construit al pati de la 
Casa Feliu —Rambla Nova, cantonada 
amb el carrer d'Adrià—, comptava amb 
platea i galeria, però no estava resolt el 
sistema d'evacuació. Pocs anys després, 


el 1888, Ramon Salas va delinear un 
petit teatre de nova planta. 

El nou teatre de l'Ateneu va ser 
una obra adscrita a l'eclecticisme. Res- 
pon a la mateixa època de construc- 
ció que la plaça de braus, i té una úni- 
ca façana. En un inici Salas disposà un 
frontis amb dos cossos al dibuixar un 
petit magatzem al costat de l'esquer- 
ra. Es va tractar d'un "elegante teatri- 
llo" de planta baixa. A l'organització de 
l'alçat sobresurt la part inferior de la 
zona central, composta per tres arcs de 
mig punt amb clau, els quals formaven 
els accessos al recinte. Aquests es tro- 
baven flanquejats a banda i banda per 
un arc de mig punt més senzill i ce- 
gat. A la zona corresponent al forjat hi 
va disposar cinc panells rectangulars. 
A l'àtic de coronament va destacar la 
zona central, lleugerament més eleva- 
da, a la qual es va disposar una gran 
inscripció amb la data de construcció, 
com si es tractés d'un rellotge. Esta- 
va rematada amb formes modulars de 
caire eclèctic. De les dependències de 
l'interior, van destacar la platea en for- 
ma de ferradura i amb un total de 292 
butaques, que estava envoltada per les 
llotges. Se'n van pressupostar un total 
de 39,i a la part frontal, com no podia 
ser d'una altra manera, la zona de l'es- 
cenari. 

Un altre aspecte interessant de la 
seva proposta és l'ús del ferro a l'es- 
tructura de l'edifici. Era normativa la 
utilització d'estructures metàl-liques. 
En canvi, pel que fa a la fàbrica es va 
optar per sòlids murs de maçoneria i el 
maó va ser emprat per a l'obra menor. 


La realització va ser ràpida. Pensem 
que el 21 de juny de 1888 es va rebre 
tot el ferro, que el 6 de juliol del mateix 
any la coberta es trobava ja enllestida 
i que, finalment, la inauguració oficial 
es va fer el 17 d'agost. Cal recordar que 
l'Ateneu comptava amb una llarga tra- 
jectòria com a associació, i per tant d'un 
nombre més gran de socis i ingressos. 
A la revista La llustración Espafiola y 
Americana, arran de l'exposició local 
de materials pedagògics, numismàtics 
i arqueològics que es va celebrar a les 
sales de l'Ateneu el setembre del 1883, 
durant les festes de Santa Tecla, es va 
assenyalar: "no es solamente un circulo 
de recreo (...J es ademús un benemé- 
rito centro de ensefianza, que sostie- 
ne càtedras, publica periódicos, celebra 
certàmenes científicos y literarios, y 
patrocina generosamente Exposiciones 
artísticas y literarias". 

El mes de març del 1905, la nova di- 
recció del Patronat, formada pel prelat 
Josep M. Lluch (president), Josep Igle- 
sias (vicepresident), Joan Soler (tre- 
sorer), Ferran Vendrell (secretari), Jo- 
sep M Gavaldà (vicesecretari) i Manel 
Guasch i Antoni Nogués (vocals), van 
requerir la presència de Ramon Salas 
"à fin de convertir el patio contiguo à 
la casa, que el ePatronato: posee en 
la calle de Armafià, en espaciosa sala, 
que se destinarà a uno de los fines be- 
néficos con que esta asociación favore- 
cerà a los obreros". Uns mesos abans, 
al novembre, la sala havia estat un cop 
més decorada amb motiu de la cele- 
bració del cinquantenari de la declara- 
ció del dogma de la Immaculada. Feia 

poc temps que l'entitat comptava amb 
un nou reglament, aprovat amb el clar 
propòsit de donar més suport als ope- 
raris i als artesans. Per això, es van au- 
toritzar les obres d'edificació d'un petit 
magatzem al carrer d'Armanyà, el qual 
anys després, el 1929, va ser reformat 
amb l'addició d'un pis sota la direcció 
de Francisco Monravà. 

L'ampliació de les dependències 
va permetre donar un servei millor al 
soci, en concret sobresurt la creació de 
la secció de socors per a obrers malalts, 
ancians i invàlids fundada el febrer del 
1906 i dissolta l'abril del 1922. Alesho- 
res, el Patronat era conegut com a Cen- 
tre Catòlic d'Acció Social —des del ge- 
ner del 1921. L'associació va buscar 
nous socis i va començar la publicació 
d'uns articles a la premsa local amb el 
clar objectiu de donar a conèixer els 
propòsits de la nova secció de socors. 

"Con esta sección, según tenemos 
entendida, inicia el Patronato la serie 
de mejoras que tiene resuelto implan- 
tar para subvenir é las necesidades que 
en el orden material y económico fre- 
cuentemente hacen miserable la con- 
dición de nuestros obreros. En ella se 
aseguran las contingencias del porve- 
nir, que tienen en continuo sobresalto à 
tan sufrida clase, la cual a duras penas 
con sus salarios, aunque algunas veces 
crecidos, llega a cubrir los gastos que le 
ocasionan sus màs imprescindibles ne- 
cesidades, y las exigencias à que le tie- 
ne acostumbrada la actual sociedad." 

El model va ser com el d'altres en- 
titats semblants, cal assenyalar, per 
exemple, la llarga trajectòria a la nos- 


tra ciutat de l'Obrera. No obstant, a la 
premsa aviat es va denunciar la fal- 
ta d'un sistema coherent i d'un regla- 
ment precís per evitar conflictes entre 
patrons i obrers. Aquest aspecte va ser 
patent en l'ús dels espais i en el procés 
d'admissió de nous socis. 

La biblioteca i la sala de lectura no 
van ser d'ús exclusiu dels alumnes, 
que, segons sembla, tenien una edat 
compresa entre els quinze i els vint-i- 
un anys, els quals assistien a les clas- 
ses nocturnes condicionats per la seva 
jornada laboral. Per això, la consulta 
del fons bibliogràfic, format tant per 
llibres com fonamentalment per publi- 
cacions periòdiques —revista i prem- 
sa—, era per a la resta de socis, ma- 
jorment per als mateixos patrocina- 
dors. El prelat director, anomenat tam- 
bé consiliari, va posar especial èmfasi 
perquè la lectura fos especialment re- 
confortant per a l'ànima i una manera 
d'expandir els valors morals propis de 
la religió catòlica. Aquesta postura es 
va reforçar amb l'organització de cicles 
de conferències impartides per perso- 
nes de reconegut prestigi en la defen- 
sa dels valors de l'Església. També es 
va preveure la compra de llibres espe- 
cialitzats, així, el 1902 es va obtenir la 
Biblioteca Agrícola gràcies al marquès 
de Grigny. 

L'adquisició de l'habitatge de la 
Rambla Nova, 46, per subhasta pública 
amb condicions favorables per a la mi- 
tra —gràcies a l'última voluntat de Ma- 
nuela Mirall i Villalonga— va motivar 
la creació d'un cafè econòmic al vestí- 
bul d'entrada, a una banda de les esca- 

les, que va ser inaugurat el 7 de maig 
de 1905. 

L èxit del cinema que funcionava 
des de començaments del segle ante- 
rior va ser clau per a l'ampliació de la 
superfície construida a la zona dels pa- 
tis. Primerament, el desembre del 1906 
es va muntar un "hermoso teatrillo" i es 
va decorar amb "hermosas pinturas" la 
zona de l'escenari, amb la clara finali- 
tat de donar un nou ambient a l'anti- 
ga sala d'espectacles. En especial, van 
destacar les inversions durant la presi- 
dència de Trifó Bas, el qual va encarre- 
gar els projectes de reforma i ampliació 
a l'arquitecte municipal, Josep M. Pujol 
de Barberà. Les obres de millora van 
ser l'enllumenat elèctric i el muntatge 
d'un motor de gas per a l'ús de la sala 
de teatre i del cinema. El 26 de desem- 
bre es va inaugurar de forma no oficial 
i el periodista va comentar: 

"Los Sres. Clanchet y Toméàs en las 
obras é instalación eléctrica, y los Sres. 
Pinel y Aymat en la organización del 
teatro, todos se han portado muy bien 
y han merecido el aplauso de la infa- 
tigable Junta del Patronato. Compues- 
ta la sección dramàtica de estudiosos 
jóvenes, pusieron en escena la Noche 
de Navidad eLos Pastorcillos de Belén, 
l...J El teatro està iluminado con luz 
eléctrica y cuenta con todos los medios, 
pues la Junta del Patronato no repara 
en gastos para solaz de los obreros" 

A partir de febrer del 1907 es va ha- 
bilitar l'accés al recinte del teatre i ci- 
nema per la Rambla Nova. A més, Pujol 
va dirigir les obres de pintura del ma- 
gatzem del carrer d'Armanyà, l'addi- 

ció d'un petit cos a la part posterior a 
la casa de la Rambla Nova i el disseny 
d'un petit pavelló a la zona del pati. 
Amb aquestes actuacions van conclou- 
re les aportacions de Pujol de Barberà. 
El motiu va ser de força major, ja que 
el 2 d'abril de 1908 va dimitir com a ar- 
quitecte del consistori. Va tornar, no- 
vament com a arquitecte municipal, el 
mes de gener del 1911. 


El teatre i Jujol 


El 8 de setembre de 1907 es va pu- 
blicar una sorprenent notícia al Diario 
del Comercio: 

"Se espera en la capital al nota- 
ble arquitecto Sr. Gaudí, cuyo viaje ti- 
ene por objeto dirigir las obras que se 
proyectan realizar en el edificio donde 
està instalado el Patronato del Obrero" 

Aquest anunci confirmava la invita- 
ció feta a Gaudí per la Junta Directiva 
per fer una visita de caire professional 
al Patronat. Al cap de poc temps, el 12 
de setembre, l'entitat va rebre l'arqui- 
tecte Antoni Gaudí i el reverend Parés 
de la Sagrada Família, acompanyats 
pels arquitectes Jeroni Martorell i Jo- 
sep Maria Jujol i l'escultor Carles Mani. 
Els membres de l'associació —Trifó 
Bas, Emmanuel Vicens, Joan Gúell, Joa- 
quim Punyed, i el prevere Jaume Bofa- 
rull— i l'arquitecte municipal, Josep M. 
Pujol de Barberà, els van mostrar les 
reformes dutes a termes als edificis, els 
quals, segons sembla i com va comen- 
tar l'articulista del Diari de Tarragona, 
van quedar-ne admirats. Jujol i Mani 


van romandre a la ciutat, ja que hi teni- 
en vincles familiars. Els altres van tor- 
nar a Barcelona. A partir d'aquesta vi- 
sita, podem creure que Jujol va comen- 
çar a imaginar el futur Metropol. 

El primer repte que va haver de re- 
soldre Jujol va ser establir un sistema 
de comunicació entre la Casa Llove- 
ras —Rambla Nova— i l'antic magat- 
zem Recasens —d'Armanyà— reedifi- 
cat per Ramon Salas. Va ser necessari 
augmentar el volum de la construcció a 
la zona dels patis i, a més, transformar 
l'entrada i l'alçat posterior de la casa de 
la Rambla i desfer bona part de la in- 
versió feta. Ens referim tant a l'obra de 
Ramon Salas de finals del segle xix com 
també als annexos dirigits per Josep M. 
Pujol, ja al segle xx. La passarel-la la va 
dissenyar en dos trams, el primer quasi 
paral-lel a la tàpia de la finca confron- 
tant, i el segon amb la funció d'enllaçar 
la distància compresa entre els núme- 
ros 42 i 46 de la Rambla Nova. El resul- 
tat final va ser un eix trencat amb una 
línia corba. Precisament, ocupava la 
zona del darrere de l'immoble número 
44, així, va emplaçar l'avantsala de dis- 
tribució i l'escala d'accés als pisos su- 
periors de la sala d'espectacles. Jujol va 
haver de considerar com calia resoldre 
el desnivell del terreny. D'aquesta ma- 
nera, la galeria de distribució la va dis- 
senyar amb un petit pendent per evitar 
els molestos graons. 

En l'organització dels baixos, l'habi- 
tatge de la Rambla Nova no presentava 
cap novetat comparat amb altres edifi- 
cis aixecats a la mateixa època: és a dir, 
en la seva distribució, la caixa de l'es- 


cala es trobava a la zona central. Jujol 
va dibuixar una nova barana. Al costat 
de la dreta, al vestíbul, va dissenyar una 
porta d'estil molt personal, que va tenir 
la finalitat de comunicar l'entrada amb 
el corredor d'accés al teatre, mentre 
que a la banda de l'esquerra cal desta- 
car el gran magatzem de la part poste- 
rior, amb quatre columnes de ferro co- 
lat a la zona central. Per la seva ampli- 
tud i les vistes al jardí de la casa, va ser 
l'espai ideal per al cafè. Jujol va modi- 
ficar les obertures de les portes poste- 
riors i va afegir-hi un porxo. En el mur 
que limitava amb la finca del costat va 
situar un petit lavabo, el qual sortia fins 
i tot al pati. 

La nova sala d'espectacles va ocu- 
par en profunditat tota la parcella 
corresponent al número 11 del carrer 
d'Armanyà i part de darrere de la casa 
de Joan Olivé. Això vol dir que la su- 
perfície construida es va duplicar. Jujol 
va haver d'organitzar la modificació de 
la rasant del solar per donar l'espai su- 
ficient a l'escenari, el qual estava justa- 
ment situat on havia estat el magatzem 
Recasens. El 4 març de 1909 es va in- 
formar del seguent: 

"la Junta Directiva del Patronato 
Obrero, por conducto del arquitecto Sr. 
Jujol, depositó un escudo de armas de 
piedra del país con las insignias y bla- 
sones del arzobispo de Tarragona, D. 
Francisco de Armafià. Fue encontrado 
al hacer obras en el edificio del Patro- 
nato" 

Aquesta notícia, a més de corrobo- 
rar que Jujol va idear i dirigir les obres 
del nou teatre, ens demostra el seu res- 

pecte pel patrimoni. És lògic que hi ha- 
gués edificacions en una zona propera 
a l'antic camí del port i fora muralles, 
les quals van ser anteriors a l'aprovació 
de l'Eixample de la ciutat. 

Malgrat tractar-se d'una obra pri- 
merenca del nostre artífex, ja trobem 
algun elements que va desenvolupar 
al llarg de tota la seva carrera com a 
professional i que, fins i tot, és con- 
siderat pels especialistes una de les 
seves senyes d'identitat. Ens referim 
concretament a la reutilizació dels 
materials constructius. Això es pot de- 
mostrar analitzant els elements que 
va extreure de l'aportació de Salas per 
donar un nou destí al seu teatre. Va 
reformular tot l'immoble anterior col- 
locant l'escenari a la zona compresa 
per la planta baixa i la primera. Això 
va significar l'eliminació parcial dels 
pilars de maçoneria de la planta baixa 
i la reubicació de les quatre columnes 
del primer pis a la nova sala. Dos dels 
antics pilars els va incorporar dintre 
de la decoració de la boca de l'escena- 
ri. A més, va substituir la zona de l'es- 
cala de l'antic magatzem per una sala, 
i a banda i banda hi va collocar dues 
sortides directes al carrer d'Armanyà, 
tal com disposava la normativa de te- 
atres. Cal recordar que el reglament 
de sales d'espectacles era molt estricte 
pel que feia a la separació dels actors 
i el públic. 

Una altra novetat en l'obra de Jujol 
va ser la distribució de l'espai interior 
destinat als espectadors. A diferència 
d'altres teatres coetanis, va prescindir 
de la planta en forma de ferradura, la 


qual cosa implicava una platea i la col- 
locació a la part posterior i superior 
de diverses llotges independents, amb 
l'obligada llotja d'honor. Jujol va apro- 
fitar al màxim la zona destinada als 
espectadors i inclús va dissenyar una 
forma similar a un acordió amb el clar 
aprofitament del desnivell del terreny i 
també amb el propòsit d'afavorir la vi- 
sibilitat i comoditat del públic. 

Aquest nou concepte de l'espai va 
ser factible gràcies a les tècniques cons- 
tructives modernes, en especial la in- 
corporació del ferro, el qual va resultar 
ser el més adient. A més, va ser precep- 
tiu per als teatres. Així, Jujol va pressu- 
postar quatre bigues de grans proporci- 
ons, tres de les quals formaven part de 
la nova coberta i l'altra anava a la zona 
de l'interior de l'escenari, amb la funció 
de poder substituir les columnes de fer- 
TO foses que hi havia. Jujol ens presen- 
ta una nova concepció estructural de 
l'edifici, amb la incorporació de jàsse- 
res d'acer laminat, columnes foses, ci- 
ment armat i maó, en especial per a les 
voltes, cosa que va simplificar i abara- 
tir el procés de construcció. La petjada 
personal de Jujol va ser el nou ús d'ele- 
ments constructius anteriors, transfor- 
mant-los i dotant-los d'un nou caràcter. 

No podem concloure aquesta des- 
cripció del teatre sense tenir en comp- 
te alguns aspectes de la rica i variada 
decoració de l'interior, amb l'ús abun- 
dant d'estucs, estructures metàl-liques, 
vidres de colors, paviments hidràulics i, 
en menor proporció, la fusta, destinada 
a les portes i finestres o motllures vis- 
tes del fustam. La decoració interior va 


resultar cabdal en l'aspecte de la sala, 
però la coneixem d'una manera par- 
cial. S'ha perdut la policromia tant pel 
que fa als paraments i enrajolats del 
sòl com a l'ús dels vidres de colors a les 
finestres i lluernes. Conservem part del 
paviment hidràulic, com ara algunes 
formes inspirades en conquilles i ele- 
ments marins o bé un pilar ornamentat 
ricament que fa referència abstracta al 
fons de la mar —baixos— i a la vegeta- 
ció —pis superior—, o les emes, que fan 
clara referència a la Verge Maria, entre 
altres coses. D'alguna manera, podem 
parlar d'una certa obsessió per inte- 
grar la natura i el fet arquitectònic. Jo- 
sep M. Jujol (fill) al-ludeix al caire sim- 
bòlic del programa iconogràfic en as- 
senyalar que es tracta d'una allegoria 
religiosa: un vaixell on les persones 
del públic naveguen i se salven de to- 
tes les onades, és a dir, de les sorpreses 
que els ofereix la vida. Però hem per- 
dut bona part de l'epidermis de l'edi- 
fici i de la concepció plàstica i escultò- 
rica del seu interior. Aquí va ser on va 
residir una de les grans aportacions de 
Jujol a l'arquitectura contemporània i 
que en molts casos s'ha atribuit erròni- 
ament al seu mestre, Antoni Gaudí. 
Jujol, igual que altres tècnics coeta- 
nis deixebles de Gaudí com Lluís Mon- 
cunill o Cèsar Martinell, al llarg de la 
seva trajectòria professional va tenir 
un clar interès per desenvolupar mo- 
dernes tècniques constructives però 
amb un profund coneixement de l'ar- 
quitectura del passat. L'arquitectura 
modernista desenvolupada a les ter- 
res catalanes es va caracteritzar per 


la recuperació de les formes tradici- 
onals de l'arquitectura i pel manteni- 
ment de la tradició autòctona. Aquest 
fenomen no hauria estat possible sense 
la implantació a l'Estat de les Escoles 
d'Arts i Oficis, les quals van promocio- 
nar el desenvolupament de l'artesania i 
les noves realitzacions. Així mateix, va 
ser una etapa daurada en la producció 
d'articles de gran qualitat tant pel que 
fa als materials utilitzats com al siste- 
ma de producció, i sobretot al seu dis- 
seny. La indústria de la construcció va 
arribar a un nivell d'originalitat creati- 
va difícilment superable. 

Ja hem comentat el vincle que va 
existir entre les associacions obreres i 
l'aprenentatge del dibuix per afavorir 
la formació pràctica del proletari i, per 
tant, el desenvolupament del seu ofici. 
La trajectòria personal de Jujol també 
té vincles amb el dibuix: per una ban- 
da, amb l'ensenyament del dibuix, ja 
que va ser professor de "flora i fauna" 
a l'Escola d'Arquitectura de Barcelona, 
i anys més tard també va fer classes a 
la Universitat Industrial, en concret en 
l'ensenyament dels Bells Oficis, i per 
altra banda Jujol va ser un gran dibui- 
Xant, i això és present tant en el seu 
procés creatiu com en la seva obra. Cal 
destacar també que el Patronat va tenir 
interès a promocionar el dibuix com a 
eina de treball, i per això cal destacar, 
per exemple, l'exposició d'obres plàsti- 
ques a l'entitat: 

"En el vestíbulo del Patronato del 
Obrero se ha inaugurado una exposi- 
ción de dibujos y pinturas debidos al 
pincel de los conocidos artistas Sres. 


Carbó y Vàzquez. El Sr. Carbó tiene ex- 
puestos preciosos lienzos de mucho 
efecto, (...1 Del mismo sefior son dos 
magníficos pergaminos (...J Tiene tam- 
bién expuestos varias notas y apuntes 
en làpiz (...J El Sr. Vàzquez expone un 
cuadro al óleo" 

A més, el saló es va convertir en un 
centre de reunions científiques. Una de 
les primeres va ser amb motiu del Con- 
grés Agrícola, però per la seva relació 
amb l'art podem destacar la conferèn- 
cia "Las ruinas de Centcelles" pronun- 
ciada per Lluís Domènech i Montaner 
el 14 de febrer de 1914. I al segon pis 
de l'associació va tenir la seu social la 
Societat Filharmònica. També durant 
les festes de Santa Tecla tots els tarra- 
gonins i forasters van poder visitar el 
Patronat com feien amb altres societats 
—Ateneu de Tarragona i Ateneu Tarra- 
conense de la Classe Obrera—, o bé el 
Museu Arqueològic, la Biblioteca Pro- 
vincial, l'Ajuntament, el Seminari Pon- 
tifici, la Falsa Braga, el Palau d'August... 
En definitiva, el nou ambient creat per 
Jujol per al Patronat va convertir-lo en 
un centre de referència per a les arts de 
la ciutat. Es tracta d'una sala amb grans 
possibilitats, ja que va ser cinema, tea- 
tre, òpera, sala de concerts, espai per a 
mítings, local de reunions científiques... 
És a dir, un local del tot versàtil. 

Sembla, però, que Jujol no va con- 
cloure el primer gran encàrrec de la 
seva carrera professional. La premsa 
de l'època va destacar que "Tarragona 
cuenta hoy con un local de espectàcu- 
los que con seguridad pocos le aventa- 
jan y por ello nos felicitamos y felicita- 


mos al Patronato Obrero". El periodista 
no va esmentar en cap moment la ge- 
nialitat creativa de Jujol: en canvi, va 
destacar els dissenys de la boca de l'es- 
cenari i el teló de vellut de seda deco- 
rat amb fil d'or de la mà, a càrrec dels 
escenògrafs i pintors Miquel Moragas i 
Salvador Alarma, els quals des del 1889 
estaven associats. 

La instal-lació elèctrica va anar de 
la mà dels industrials Joaquim Punyed 
—vinculat al Patronat— i Francesc 
Cortada. Es va provar l'ús del llum de 
filament de metall Victoria. La notícia 
va ser aprofitada per donar a conèixer 
l'empresa, el destí de la seva producció 
i les seves possibilitats d'expansió. És 
a dir, com podem llegir, es tracta quasi 
d'un anunci publicitari: 

"Es de aplaudir el entusiasmo con 
que dichos jóvenes se han lanzado por 
el camino de la manufactura de làm- 
paras eléctricas, pudiendo decirse que 
para ellos no existen hoy dificultades 
en dicha industria ya que desde las 
més sencillas hasta las més artísticas y 
de complicadas formas tienen fàcil ac- 
ceso en su fàbrica, de manera que nada 
tienen que envidiar à las màs renom- 
bradas marcas así nacionales como 
extranjeras, teniendo sobre éstas una 
muy grande economía en los precios" 

El juny del 1909 es van enllestir les 
decoracions del vestíbul de l'entrada, 
obra d'Hermenegild Vallvé, amb la re- 
presentació de quadres de temàtica bí- 
blica a les parets, i al sostre hi va dispo- 
sar dues al-legories: la poesia i la músi- 
ca. Pere Martell va analitzar i descriure 

la qualitat del dibuix i la composició de 
Vallvé: 

"Una calurosa felicitació al ePatro- 
nato del Obrero2x, que sense recórrer a 
cap pintor de fora casa ha sapigut om- 
plir d'Art veritat el seu vestívol, però 
una forta encaixada a vós, amic Vallvé, 
que s'heu mostrat inspirat, eloquent, 
vigorós. Per molts sereu una revelació, 
per mi sou la confirmació d'una alegre 
esperansa" 

Aquesta sèrie de notícies ressenya- 
des ens confirmen que en l'elaboració 
de les obres d'ampliació del Patronat 
—futur Metropol— van collaborar di- 
ferents artistes, els quals en molts casos 
tenien un gust allunyat de l'estètica ju- 
joliana. També cal destacar el paper de 
Ramon Salas, arquitecte responsable 
de la Junta de Teatres de la província, 
el qual va supervisar amb molta cura el 
desenvolupament de les obres i l'ade- 
quació del projecte a la normativa vi- 
gent. Es creu que Jujol va tenir proble- 
mes amb la direcció del Patronat, però 
el que sí que és segur és que l'incre- 
ment de les despeses van portar l'asso- 
ciació a una delicada situació econòmi- 
ca, i potser per això hi va haver canvis 
en el càrrec de tresorer —el febrer del 
1911 va dimitir Josep de Muller. 

El Patronat no va ser l'únic exem- 
ple de sala d'espectacles amb una es- 
tètica de caire modernista. Això vol dir 
que en les seves formes es van superar 
els revivals de caire històric per adop- 
tar unes noves formes dominades per 
la corba, juntament amb la inspiració 
d'elements de la natura. Podem citar 
un local ubicat a escassos metres del 


Metropol, al carrer Adrià, cantonada 
Pons d'Icart. L'octubre del 1912 es va 
començar l'edificació del Coliseo Mun- 
dial. El projecte va ser de l'arquitecte 
Manel Raspall i Mayol, el qual va deli- 
near un modern cinema que es va do- 
tar d'un jardí-cafè. El maig del 1927 es 
va incendiar. 

Finalment, no voldríem conclou- 
re aquest apartat sense assenyalar que 
l'obra de Jujol va ser rebuda amb ad- 
miració per alguns tècnics de la ciu- 
tat. Així, per exemple, l'abril del 1914 
Jujol va disposar per a la casa del pre- 
vere Pau Ximenis a la Via de l'Imperi 
unes balconades de metall, el disseny 
de les quals ens recorda les estructures 
metàl-liques de les bales de cotó. Poc 
després, el març del 1916, l'arquitec- 
te municipal, Josep M. Pujol de Barbe- 
rà, va proposar una solució similar a la 
Casa Icart Bargalló, situada a la plaça 
de Corsini, 5, però cal dir que malgrat 
aquesta novetat no va anar més enllà, 
ja que la composició de l'edifici va ser 
acadèmica, enfront del model asimètric 
de la realització de Jujol. 


La destrucció 


Els elements que van afavorir la 
pèrdua d'una gran part de la substàn- 
cia constructiva i dels valors artístics 
i estètics del teatre del Patronat van 
ser fonamentalment: la destrucció de 
l'obra —fruit de la guerra—, les inver- 
sions posteriors que no van ni valorar 
ni entendre les actuacions de Josep M. 
Jujol, les necessitats d'adequar el lo- 


cal a les noves mesures de seguretat 
i el mateix ús d'una fàbrica en la qual 
va imperar l'economia de mitjans du- 
rant la seva execució. Malgrat això, el 
local es va conservar i rehabilitar per 
al seu ús originari. Crec que hi va ju- 
gar un paper destacat el seu emplaça- 
ment dintre d'una illa de cases, amb 
façana a un carrer de caire secundari 
on durant molts anys hi va haver molts 
predis sense ocupar, fet que va evitar 
l'especulació al solar com va succeir, 
per exemple, amb el Cinema Fèmina 
emplaçat a l'eix principal a la Rambla 
Nova, 59, enderrocat l'any 1972. 

Podem assenyalar dues etapes en 
què es van dur a terme actuacions que 
van transformar una bona part de l'obra 
de Jujol. El primer període va ser l'eta- 
pa de la postguerra, en la qual Fran- 
cesc Monravà va rehabilitar la cafeteria 
i part de la coberta de la galeria del pati 
i de la sala d'espectacles: i el segon mo- 
ment va ser la transformació definitiva 
en una moderna sala de cinema segons 
la legislació vigent a la dècada dels anys 
vuitanta del segle passat. 

Les actuacions de Francesc Monra- 
và les podem classificar en tres grups: 
les primeres obres de consolidació de 
les desfetes a causa de l'acció de les 
bombes, l'adequació de nous espais a 
les necessitats del Patronat i, finalment, 
el desig de convertir els baixos en una 
cafeteria confortable i decorada segons 
els nous gustos de l'època. 

El Teatre Metropol estava gestio- 
nat per la societat Patronato de Acción 
Católica, la qual poc després d'acabar 
la guerra, el 31 d'agost de 1939, va sol- 


licitar un préstec a l'Instituto de Crédi- 
to de Reconstrucción Nacional per re- 
parar els desperfectes ocasionats du- 
rant la guerra. Francesc Monravà va 
fer la valoració de les pèrdues, que, se- 
gons l'arquitecte, sumaven un total de 
381.997 ptes. i eren les segúients: 

"el derrumbamiento de una buena 
parte de la sala de espectàculos con ro- 
turas varias en la azotea que la cubre, 
desplazamiento de toda la tabiquería 
con derribo de gran parte de ella, der- 
ribo asimismo de los cielos rasos, inu- 
tilización de las instalaciones de agua, 
electricidad y mecanismo del teatro y 
desperfectos generales en la cubierta, 
pisos, carpintería y decoración" 

Quins criteris teòrics es van aplicar 
durant les obres de restauració2 També 
ens podem plantejar si hi havia indicis 
o interès per conservar l'ambient ideat 
per Jujol. Abans de resoldre les ques- 
tions, seria necessari tenir en compte 
que aquestes reformes van ser dutes a 
terme durant la postguerra, i en un mo- 
ment en què hi havia fortes restriccions 
de materials destinats a la construcció. 
Per aquest motiu, l'adjudicatari de les 
millores, Obras y Construcciones, en 
el resum de la contracta es va limitar a 
presentar exclusivament la reconstruc- 
ció de les zones afectades. 

A la coberta, tant pel que fa a la teu- 
lada com al terrat, es va completar ex- 
clusivament amb noves teules aquelles 
desaparegudes o malmeses, en canvi, a 
les claraboies, les quals tenien la funció 
de donar llum a l'interior, es van substi- 
tuir els vidres de colors per rajoles. Pel 
que fa a la consolidació de la fàbrica, es 


va procedir a transformar les columnes 
de ferro colat en pilastres de formigó 
armat, juntament amb l'eliminació o bé 
l'addició d'alguna paret. En aquest cas, 
amb la finalitat d'aillar els murs mitgers 
i solucionar els problemes d'humitat, 
sobretot a la zona de l'escenari. I final- 
ment, a la galeria o el passadís de co- 
municació de les dues construccions de 
la Rambla Nova i del carrer d'Armanyà, 
es va reduir la grandària de les fines- 
tres posteriors, mentre que, pel que fa 
als paviments, tant de l'interior com de 
la solera, es van utilitzar materials si- 
milars i, fins i tot, "se enlazaràn eficaz- 
mente y con arte la obra nueva y la ac- 
tual". Les obres es van enllestir l'abril 
del 1941. Al cap de poc temps, el 1942, 
es va dotar de lavabos les tres plantes, 
un per a cada sexe, i amb illuminació i 
ventilació directa al pati. 

El 1942, Francesc Monravó, per en- 
càrrec del Patronato de Acción Ca- 
tólica, va transformar les antigues sa- 
les del pavelló del carrer d'Armanyà 
en un habitatge format per una cuina, 
un menjador, tres cambres i un bany 
d'acord amb el "programa de la nueva 
vivienda". Aquesta nova realització ens 
demostra com el Patronat va perdent 
cada cop més les funcions socials i be- 
nèfiques i es promociona l'aspecte lú- 
dic de l'associació. 

Finalment, sobresurt l'obra d'am- 
pliació de la cafeteria, la qual ocupava 
el semisoterrani i els baixos. I l'addició 
d'un cos dividit en dues plantes, que 
arribava fins al primer pis i tenia una 
altura total de 5 metres des de la rasant 
de la Rambla Nova. Va ser dissenyada 


el juliol del 1945 per Francesc Monra- 
vúà com un local quasi independent pel 
que fa a la resta de dependències —en- 
trada, guarda-robes, lavabos...— i ser- 
veis —calefacció, aigua, llum...— del 
Patronat. Això també es va reflectir en 
les formes del tot innovadores de les 
traces, que, ni per la proporció ni per 
la disposició, no recordaven l'arquitec- 
tura de l'entorn. A la planta baixa va 
ubicar la cuina i a la primera, la sala. 
Cal fer referència a l'acurada decora- 
ció, amb un enllumenat indirecte i amb 
un mobiliari amb formes geomètriques 
allunyades de l'historicisme. Els mate- 
rials van ser de primera qualitat, com 
són el roure o l'entapissat a imitació de 
la pell. També la bona qualitat de les fi- 
nestres de guillotina en l'anomenada 
zona de la rotonda —capçalera del cos 
d'ampliació—, amb elements metàl-lics 
de bronze d'una tonalitat d'or vell. Per 
finalitzar, tant al paviment de la cafe- 
teria com a la gran barra amb formes 
corbes de l'entrada va emprar granit 
artificial. 

L'empresa va ser finançada per An- 
toni Hernàndez Falcó. Finalment, cal 
destacar que el projecte va ser execu- 
tat amb les petites modificacions intro- 
duides l'agost del 1946 per Roc Palle- 
jà, el qual va presentar l'última factura 
l'abril del 1948. 

L'abril del 1956 es va legalitzar tant 
el teatre com el cinema, a sol-licitud del 
nou arrendatari dels locals, l'associa- 
ció Germans de les Escoles Cristianes, 
presidida per Francesc Magarolas Or- 
teu. El desembre del 1958, Lluís M. Al- 
bín va reformar completament la pro- 

posta d'adequació de l'entrada disse- 
nyada el 1956. El nou disseny trasllada- 
va l'escala del cinema a l'antic local del 
cafè. La marquesina ocupava tota l'am- 
plada de la casa, i a més va modernit- 
zar les dues portes d'entrada dels bai- 
Xos i va col-locar un rètol lluminós on 
es podia llegir "Metropol". El març del 
1979 es van modernitzar el rètol i els 
expositors. Aquesta reforma va signifi- 
car també un canvi de gestió, ja que els 
germans de La Salle van sotsarrendar 
la sala a l'empresari Sr. Zúfiiga. 

El setembre del 1980, l'Oficina Téc- 
nico Industrial, amb el vistiplau de L. 
Roca, va presentar un programa de re- 
forma que afectava l'interior del cine- 
ma. El motiu no era cap altre que ade- 
quar el local ideat per Jujol a la nova 
normativa en matèria d'edificació. En- 
tre altres coses, es va millorar el sistema 
d'evacuació del públic en cas d'un acci- 
dent i la senyalització de la sala. Diver- 
sos problemes amb la direcció d'obres 
van motivar que la propietat —la mi- 
tra— encarregués al tècnic de la Gene- 
ralitat Jaume Costa i Pallejà l'adequació 
de la sala de projeccions al Reial decret 
2816/1982, de 27 d'agost i la norma bà- 
sica CP1I/82. Les noves mesures d'in- 
cendis van obligar a obrir noves portes, 
modificar la zona d'accessos a les llot- 
ges, reformar i ampliar les escales o re- 
cobrir amb materials ignífugs bona part 
de les estructures de ferro i fusta, en- 
tre altres renovacions. Cal recordar que 
si bé es va transformar la decoració i 
l'ambient de la sala, en molts casos es 
van emprar materials reversibles. Actu- 
alment, un dels debats oberts que hi ha 


en el camp de la restauració és la inco- 
herència entre el codi tècnic d'edifica- 
ció i les característiques constructives i 
els materials de les velles fàbriques. 

Josep Llinàs, al començar el procés 
de rehabilitació, es va trobar amb to- 
tes aquestes alteracions enumerades i 
analitzades en aquest apartat. Amb el 
greu problema afegit de la manca d'in- 
formació gràfica, manuscrita i impre- 
sa, tant del projecte de Jujol com de la 
documentació generada per una banda 
pel Patronat i per l'altra per l'empre- 
sa constructora. En definitiva, durant 
el procés de rehabilitació va ser difícil 
poder esbrinar quines eren les parts 
originals, quines les transformades, al- 
guns cops amb la reutilizació dels ma- 
terials originaris —anteriors a l'exe- 
cució—, i finalment, establir com po- 
dia haver estat l'aspecte original de les 
parts totalment malmeses. 


La recuperació 


Tal com dèiem al començar la nos- 
tra exposició, l'espectador que visita el 
Teatre Metropol es troba davant d'un 
conjunt d'intervencions i interpretaci- 
ons en un espai peculiar, ple d'un gran 
imaginari simbòlic fruit de la riquesa 
decorativa. Tot plegat fa que es trac- 
ti d'una sala d'espectacles quasi úni- 
ca, però que respon als models creatius 
d'una època i a la genialitat d'un artista 
que va destacar per la innovació i la ca- 
pacitat de superar els models tradicio- 
nals i en voga. No obstant, l'espai que 
avui en dia observem no hauria estat 


possible sense la interpretació de Josep 
Llinàs del que podia haver estat l'obra 
original. Llinàs no es va limitar exclusi- 
vament a recuperar les formes i el ma- 
terial de l'època, sinó que va anar més 
lluny. Això ho podem constatar llegint 
les segúents paraules escrites pel ma- 
teix arquitecte amb referència a la seva 
intervenció: 

"Em sembla important recuperar la 
percepció del ritme que marca la cons- 
trucció independent de cada crugia a 
l'obra de Jujol, tant des del recorregut 
d'accés al teatre com des de la serva 
percepció des del jardí. Per altra banda, 
en aquest cas sí que hi ha restes a par- 
tir de les quals es pot reconstruir o res- 
taurar sense massa dubtes (...J La hi- 
pòtesi que hi havia una vela o una co- 
berta lleugera al pati interior es sugge- 
reix ràpidament (...J Creiem que, tant 
Si coincideix amb l'estat original com si 
no, és beneficiós per a aquest espai" 

Completar i concloure, juntament 
amb reelaborar i reinterpretar, van ser 
una constant en l'actuació de Josep Lli- 
nàs. Això sí, sempre imbuit d'un gran 
respecte per la creació del mestre. Avi- 
at la rehabilitació va tenir un prestigi, 
ja que va ser guardonada amb el premi 
FAD (Foment de les Arts Decoratives) 
el mes de juny del 1996 pel respecte i 
la comprensió de l'obra restaurada. No 
obstant, hem d'agrair que l'obra jujolia- 
na gaudeixi d'un gran prestigi interna- 
cional, i per això la recuperació d'una 
de les obres primerenques de l'artista 
no es va discutir, malgrat les despeses 
econòmiques. Solament l'adquisició del 
local per part de l'Ajuntament a la mi- 


tra, que es va materialitzar el novem- 
bre del 1991, va suposar una inversió 
inicial de 172 milions de pessetes. 
Arribat aquest moment, podem 
plantejar-nos la seguent questió: Què 
hauria passat si el projecte no hagués 
estat de Jujol i el seu estil hagués es- 
tat considerat decadent per l'ampli pú- 
blic2 O bé, què hauria passat si els in- 
teressos econòmics haguessin determi- 
nat la valoració artística i estilística de 
l'obra arquitectònica2 Crec que no és 
pertinent respondre a aquestes questi- 
ons, tots sabem què hauria passat. Però 
aquesta reflexió ens serveix per obser- 
var com encara avui en dia l'arquitectu- 
ra de l'Eixample de la nostra ciutat no 
es troba valorada correctament, i així es 
comprenen els motius de la demolició 
d'alguns habitatges sense problemes 
substancials en la seva fàbrica. N'hi ha 
diversos exemples, evidentment, no és 
el moment d'enumerar-los, però podrí- 
em destacar un cas concret que respon 
a la tipologia arquitectònica dels pri- 
mers palauets urbans, finançat per Jo- 
sep Ricomà l'abril del 1856 i dissenyat 
per qui va ser arquitecte municipal i 
després provincial, Francesc Barba i 
Masip, que ocupava el solar situat en- 
tre la cruilla de Sant Agustí i d'August. 
En altres casos, la falta d'inversió per 
part d'alguns propietaris va donar una 
imatge gens pertinent de l'arquitectura. 
És el cas d'alguns edificis modernistes 
de gran anomenada com la Casa Salas, 
obra de Ramon Salas i Ricomà (1907), o 
bé la Casa Ripoll, dissenyada per Josep 
M. Pujol de Barberà (1913). La pèrdua 
d'un immoble comporta paral-lelament 


l'alteració del paisatge urbà, i crec que 
aquest punt ens obliga a reconsiderar 
l'íntima vinculació entre la casa i el 
carrer. 

Com a conclusió, hem de valorar els 
esforços per recuperar el Metropol, ja 
que avui en dia és l'única sala d'espec- 
tacles d'època i en ús que trobem a l'Ei- 
xample. La seva rehabilitació va signi- 
ficar també que en la memòria dels tar- 
ragonins es va recuperar un ambient 
cultural i estètic fruit de la creació ar- 
tística duta a terme ara ja fa cent anys. 
Malgrat això, el seu caràcter innovador 
fa que es tracti d'un local amb un am- 
bient del tot actual. 


Elena de Ortueta Hilberath 

Tarragona 


, . se h i Ll i A ca 
per duel. de El EA cat pe A cate den Biacrote rq ). di MA Tue Ha 
i 4 Da rial Pa Em. LE ji 
El 


Model constructiu de les façanes de Plànol de la façana de la casa de Gabri- 
les cases adjacents al teatre. Plànol de el Vives, Rambla Nova, 48. Arquitecte: 
la façana de la casa de Josep Verderol, Ignasi Jordà. 2 de febrer de 1860. 
Rambla Nova, 44. Arquitecte: Francesc Expedient: 28/1860. AHCT. Sig. P4067 


Barba Masip. 27 de gener de 1859. 
Expedient: 26/1859. AHCT. Sig. P4064. 

Arquitecte: Ramon Salas Ricomà. 1 de març 


de 1890. 
Expedient de subhasta: 139/1980. AHCT. Sig. 


P9606. 

Plànol de secció i detalls de la urbanit- 
zació del carrer d'Armanyà, on es lo- 
calitza la part posterior del teatre. Ar- 
quitecte: Pau Monguió Segura. 5 d'oc- 
tubre de 1896. 

AHCT Sig. P9824/17. 

Projecte de reforma del Teatre Ateneu 
Tarraconense de la Classe Obrera. Fa- 
çana. Arquitecte: Ramon Salas Ricomà, 
1888. 

Arxiu Salas. 


ueeeeneeeeeee Jujol i el disseny del Patronat Obrer conegut com a Teatre Metropol 


Projecte de reforma del Teatre 
Ateneu Tarraconense de la Classe 
Obrera. Planta. Arquitecte: Ramon 
Salas Ricomà, 1888. 

Arxiu Salas. 

Plànol de les obres projectades a l'edi- 
fici del Patronat Obrer al carrer d'Ar- 
manyà. Planta, secció i alçat. Arquitec- 
te: Ramon Salas Ricomà. 9 d'agost de 
1894. 

Arxiu Salas. 

Diploma d'honor del Patronat Obrer a favor de 
Ramon Salas Ricomà en qualitat de soci pro- 
tector. 20 de desembre de 1902. 

Arxiu Salas. 

Plànol del Teatre del Patronat Obrer - 
Sala d'Espectacles. Planta. Arquitecte: 
Josep M. Jujol i Gibert. 1908. 

Arxiu Salas. 

Plànol del Teatre del Patronat Obrer - Sala d'Espectacles. Secció. 
Arquitecte: Josep M. Jujol i Gibert. 1908. 
Arxiu Salas. 

Imatges de la Rambla Nova de 
principis de segle xx. Correspo- 
nen a l'època en què s'inaugurà el 
Teatre del Patronat Obrer. Autor 
desconegut. 

AHCT. 

Instància de Trifó Bas, president 
del Patronat Obrer, per fer refor- 
mes d'obres i pintura de les ca- 
ses de davant i darrere del teatre, 
Rambla Nova, 46 i carrer d'Arma- 
nyà, 9. 22 de desembre de 1906. 

Expedient de llicència d'obres nú- 
mero 13/1907. AHCT. Sig. P4008. 


Projecte d'ampliació de la casa número 
11 del carrer d'Armanyà presentat pel 
president d'Acció Popular Catòlica. Ar- 
quitecte: Francesc Monravà. 27 de se- 
tembre de 1929. 

Expedient de llicència d'obres número 
43/1929. AHCT. Sig. P5075. 

Projecte d'ampliació de la planta baixa 
de la casa de la Rambla Nova, 46. Ar- 
quitecte: Francesc Monravà Soler. 1 de 
juny de 1945. 

Expedient de llicència d'obres número 
594/1945. AHCT. Sig. P4144. 

Instància del president de l'Associa- Autorització de l'Ajuntament de Tarra- 
ció de La Salle sol/licitant la llicència gona per a l'obertura del local social de 
d'obres i l'autorització per obrir un bar l'Associació de La Salle. 11 d'octubre 
destinat als socis. 18 d'agost de 1958. de 1958. 

AHCT. Sig. P4203. AHCT. Sig. N E/27. 

Projecte d'instal-lació d'una marquesi- 
na i un rètol lluminós a la façana del ci- 
nema. 22 de febrer de 1956. 
Expedient de llicència d'obres número 
238/1956. AHCT. Sig. P4185. 


NL 


Ubrer co 


del Pat 


al d'e 
i el dis 


Projecte de reforma de la façana i del 
vestíbul del cinema. Arquitecte: Lluís 
M. Albín. 1 de setembre de 1958. 
Expedient de llicència d'obres número 
372/1958. AHCT. Sig. P4203. 


Plànol de la sala de projecció del cine- 
ma Metropol, situada a la planta baixa. 
OTI, enginyer: Lluís Roca. Setembre de 
1980. 

AHCT. Sig. N E/300. 

Plànol de la reforma per a l'adaptació del cinema Metropol al reglament d'espectacles públics. 
Planta baixa i plantes 1 i 2. Arquitecte: Jaume R. Costa. Setembre de 1983. 
AHCT. Sig. N E/300. 

Plànol de la reforma per a l'adaptació del cinema Metropol al 
reglament d'espectacles públics. Sortides d'emergència. Arqui- 
tecte: Jaume R. Costa. Setembre de 1983. 

AHCT. Sig. N E/300. 


Façana del Cinema Metro- 
pol. Any 1961. 
Fons Vallvé. AHCT 


Cabina de projecció del Ci- 
nema Metropol. Fons Ca- 
nadell. AHT 


La història del teatre, des dels 
inicis fins a la seva restauració 
per l'arquitecte Llinàs 


Quan el 30 de març de 1990 l'Ajun- 
tament de Tarragona proclamà que "El 
Metropol ja és nostre", els tarragonins 
que veien perillar la supervivència 
d'aquest edifici respiraren més tran- 
quils. A finals de la dècada dels vuitan- 
ta, l'obra modernista construida sota la 
direcció de Josep M. Jujol corria el pe- 
rill de caure víctima de l'especulació 
immobiliària. Als últims anys, el Me- 
tropol semblava que havia esdevingut 
poc rendible, i ara estava amenaçat de 
ser substituit per un bloc d'habitatges i 
unes galeries comercials. 

Molta gent es preguntava aleshores 
—i es pregunta encara ara— per què 
les obres d'art s'han d'avaluar com una 
mercaderia que es compra i es ven, i 
com hem de valorar els actes culturals, 
el gaudi d'una música o el plaer d'una 
estona de lleure. 

A banda de les múltiples respostes 
a aquestes questions (gairebé tantes 
com persones disposades a opinar-ne), 
altres ciutadans pensaven que, de fet, 
l'edifici del Metropol ja ho era, dels tar- 
ragonins, ja que la història de la ciutat i 
la del teatre anaven plegades, i les seves 
parets havien acollit des de feia vuit dè- 
cades moltes de les activitats culturals i 
lúdiques viscudes a Tarragona. 

Volem presentar ara, de manera 
breu, la petita història d'aquest emble- 
màtic edifici. Realment, podríem parlar 
de tants Metropols com col-lectius l'han 
gestionat fins ara. Nosaltres partirem 


del que es va anomenar en un principi 
Teatre del Patronat de l'Obrer —la gè- 
nesi del qual ja s'ha tractat en la pri- 
mera part d'aquest llibre—, fins a arri- 
bar pocs anys més tard al Teatre d'Ac- 
ció Popular Catòlica i, des de finals dels 
anys vint fins avui, al Teatre Metropol. 
D'aquesta última gran etapa veurem 
diferenciat el període dels republicans 
anys trenta i els de la guerra espanyola, 
els foscos anys quaranta i, sobretot, els 
marcats per la gestió directa de l'As- 
sociació d'Antics Alumnes de La Salle. 
La part final d'aquest capítol la clou- 
rem amb la irregular història dels anys 
vuitanta, i amb l'adquisició de l'edifici 
per l'Ajuntament de Tarragona i la seva 
posterior restauració i reforma per part 
de l'arquitecte Josep Llinàs. 


El Teatre del Patronat de 
l'Obrer 


El Patronat de l'Obrer era una as- 
sociació confessional catòlica d'ajuda 
als treballadors, fundada a Barcelona 
el 1879, amb l'objectiu d'evitar la des- 
cristianització de la massa obrera. Se- 
guint aquesta mateixa línia, el pare je- 
suita Antoni Vicent fundà els Cercles 
Catòlics Obrers (1880-1893), les finali- 
tats dels quals eren d'apostolat religiós, 
instructiu, recreatiu i mutualista. Pos- 
teriorment, aquestes iniciatives socials 
trobarien el seu referent en l'encíclica 
Rerum novarum, publicada l'any 1891 
pel papa Lleó XIII. 

A Catalunya, en general, aquesta 
tasca regida pel confessionalisme, el 


paternalisme i el corporativisme arre- 
là poc en un proletariat que es trobava 
més identificat amb els moviments so- 
cialistes i anarquistes, que sempre ha- 
vien defensat més clarament les autèn- 
tiques necessitats dels treballadors. 

El Patronat de l'Obrer s'installà a 
Tarragona el 1888, al número 11 del 
carrer d'Armanyà, en una casa cons- 
truida per l'arquitecte Josep Font, el 
1863, en la qual féu unes primeres 
obres d'adaptació l'arquitecte Ramon 
Salas. El Patronat volia continuar la 
tasca de la Institución Educacional Re- 
creativa de Obreros, fundada per l'ar- 
quebisbe de Tarragona Benet Vilamit- 
jana (1879-1888). De forma gratuita, 
s'hi ensenyava a llegir i a escriure, i 
S'hi feien classes d'aritmètica, gimnàs- 
tica i solfeig. Els alumnes també gau- 
dien del jardí contigu, gràcies als pro- 
pietaris de la casa a la qual pertanyia, 
que era la situada al número 46 de la 
Rambla Nova (aleshores anomenada 
de Sant Joan). El 26 d'octubre de 1906 
el Patronat adquirí aquesta casa i l'any 
seguent s'hi començà a projectar cine- 
ma i a representar teatre, a la gran sala 
que hi havia a la planta baixa de l'edi- 
fici. Aquell mateix any, es decidí fer-hi 
reformes i construir un teatre al jardí 
esmentat. Com ja s'ha dit a la primera 
part d'aquesta publicació, l'arquitecte 
Josep M. Jujol i Gibert assumí la direc- 
ció de les obres. 

El 9 de gener de 1910 s'inaugurà 
el Teatre del Patronat de l'Obrer, amb 
l'exhibició de pel-lícules cinematogrà- 
fiques i la representació plàstica del 
quadre musical La presó de Lleida. A 

partir d'aquell dia, a la sala d'especta- 
cles s'hi projectaren pel-lícules (enca- 
ra de cinema mut), s'hi donaren con- 
ferències i s'hi feren concerts i repre- 
sentacions teatrals, amb la particulari- 
tat que homes i dones no podien actuar 
plegats en una mateixa obra. 

L'any seguent, l'edifici acollí també 
classes dirigides pels Germans de les 
Escoles Cristianes, adreçades als fills 
dels socis, i a la pantalla del cinema 
S'hi podien veure pel-lícules, majorità- 
riament de temàtica religiosa, entre les 
quals destacà, pel fet de participar-hi 
persones aleshores conegudes a Tarra- 
gona, la titulada La fiesta de la corona- 
ción de la Virgen de la Candela de Valls. 

El 2 de maig de 1919 es dissolgué el 
Patronat i es féu càrrec de tot el Cen- 
tre Catòlic Social Obrer, que havia sor- 
git per iniciativa de l'arquebisbe Anto- 
lín López Pelàez (1913-1918). Els socis 
seguien sent els mateixos, però l'orga- 
nització del nou Centre tenia una base 
més àmplia. L'any segúent s'instal:- 
laren al pis superior la redacció del di- 
ari La Cruz i les seccions locals d'Ac- 
ció Popular Catòlica i d'Acció Catòlica 
de la Dona. A partir d'aquell moment, 
el teatre canvià el nom pel de Teatre 
d'Acció Popular Catòlica, tot i que tot- 
hom el seguia coneixent com el Teatre 
del Patronat. 

Tant el Patronat com els diversos 
centres i seccions d'Acció Catòlica eren 
organismes dependents de l'Arquebis- 
bat de Tarragona, que era, en realitat, 
el propietari de la casa núm. 46 de la 
Rambla. La mitra, que en aquella època 
estava regida pel cardenal Vidal i Bar- 


raquer, hi acollí aquests organismes, 
que es consideraven propis de l'Esglé- 
sia, i, al mateix temps obrí les instal- 
lacions a altres sectors de la societat 
tarragonina. Ben aviat, doncs, l'edifici 
esdevingué un lloc d'acolliment per a 
centres i activitats ciutadanes molt di- 
versos. Seguint aquesta línia, el 1927 
s'hi creà una escola per a "obrers de 
fàbrica". Segons un antic alumne, a les 
escoles del Patronat i del Centre Catòlic 
hi anaven aquells que no podien fer-ho 
a una "escola de pagament". 

El 1929, en fundar-se l'Agrupació 
Excursionista Ginesta, ubicà també la 
seva seu social al núm. 46 de la Rambla 
de Sant Joan. Val a dir que el punt de 
contacte dels socis de l'entitat excursi- 
onista era, en realitat, el Cafè, i que uti- 
litzaven la sala del teatre per a les se- 
ves conferències. 

En aquella primera meitat del segle 
XX els cafès eren una mena de punts 
de trobada, uns locals socials i d'esbar- 
jo que, molt sovint, estaven vinculats a 
clubs esportius. A la mateixa Rambla 
Nova, en aquells anys hi trobem el Bi- 
llar Club Tarragona, que tenia la seu 
social al Cafè d'Europa (núms. 60-62), 
i la Penya Ciclista VVilliam Tarín, ubi- 
cada al Bar Nin (núm. 39). També hem 
de recordar que el Club Gimnàstic de 
Tarragona es va fundar el primer de 
març de 1886 al Cafè del Centre, que es 
trobava al núm. 60 de la Rambla, com 
ho rememora una làpida de la façana. 
Una mica més a prop en el temps ens 
queda l'aparició del Moto Club (1953), 
que ocupava un racó de l'antic Cafè 
Tarragona i que, quan aquest va tan- 


car, es quedà amb una part de l'esta- 
bliment. 

En moltes poblacions, els cafès es- 
taven vinculats a grups de tendènci- 
es polítiques diverses, i hom els iden- 
tificava com a centre republicà, centre 
tradicionalista, etc. Tot això tenint en 
compte que als anys vint, marcats per 
la dictadura del general Primo de Ri- 
vera, la majoria de locals de partits po- 
lítics —sobretot els catalanistes i d'es- 
querra— estaven tancats per ordre go- 
vernativa. 

A finals d'aquells anys vint, a l'edi- 
fici de l'actual Metropol també hi teni- 
en la seu el grup AUDAX de la Fede- 
ració de Joves Cristians de Catalunya, 
l'escola religiosa per a noies Pedagogi- 
um i la Joventut Catòlica Femenina. Per 
altra banda, a la sala del Teatre d'Ac- 
ció Popular Catòlica s'hi seguien pro- 
jectant pel-lícules, representant obres 
teatrals i escoltant audicions musicals i 
conferències. 


El nom definitiu: 
Teatre Metropol 


Bernabè i Mallol, a la seva Histò- 
ria del cinema a Tarragona, diuen que 
"per les festes de Santa Tecla de 1929 
tornava a obrir al públic el local d'Ac- 
ció Social Catòlica, ara amb el nom de 
Metropol, fent-se càrrec una nova em- 
presa". A La Veu de Tarragona del dia 
28 de setembre hi veiem un anunci del 
"Metropol (abans Patronat)", i tornem a 
trobar una altra referència al Metropol, 
al mateix diari, el 12 d'octubre. Al diari 


La Tarde del 15 d'octubre hi podem lle- 
gir aquesta notícia: "En el Café Metro- 
pol de la A. Popular Católica, el sàbado 
y domingo obsequiaron a sus clientes 
con espléndidas audiciones de Gramo- 
la eléctrica, una cosa superior a todo 
lo oído hasta la fecha en esta ciudad". 
També a La Tarde, a l'exemplar del 25 
del mateix mes, hi trobem l'anunci d'un 
concert de la Filharmònica de Tarrago- 
na, al Teatre Metropol. 

Per altra banda, l'Agrupació Excursi- 
onista Ginesta organitza el 13 d'octubre 
de 1929 una conferència a càrrec de Jo- 
sep Iglésies Fort, del Centre de Lectura 
de Reus, que tracta d'un tema que vui- 
tanta anys després encara és d'actuali- 
tat: "El Camp de Tarragona. La comarca 
natural. La senyoria. La vegueria". 

En proclamar-se la Segona Repú- 
blica espanyola es va consolidar el can- 
vi de nom i pràcticament tothom el co- 
negué com a Teatre Metropol, que és el 
nom que encara té. El local s'aprofità, 
molt sovint, per donar-hi tota mena de 
conferències, la majoria de les quals 
vinculades a organitzacions de caire 
conservador. Entre aquestes, trobem 
ressenyada l'organitzada pel Centre 
Tradicionalista (4 de maig de 1931), el 
míting d'Acció Popular Catòlica (28 de 
desembre de 1931), el de Gil- Robles 
(24 de gener de 1932) i els d'Unió Ca- 
talana (18 de març i 20 d'abril de 1932): 
també tenim recollida una notícia que 
tracta d'un discurs sobre el fejocisme a 
Tarragona (24 d'abril de 1933) i un acte 
de la Federació de Joves Cristians de 
Catalunya (13 de febrer de 1935). El 21 
de febrer de 1934 el restaurador d'un 


retaule de la Verge de la catedral, Joan 
Sutrà, donà una conferència sobre unes 
valuoses pintures murals que s'havien 
descobert recentment. 

Probablement, una de les conferèn- 
cies més destacades fou la que donà 
Oriol Anguera de Sojo, ministre de Tre- 
ball, el 4 de desembre de 1934, titulada 
"Les actes dels concilis tarraconenses, 
monuments del Dret Canònic". L'acte 
fou presidit pel cardenal Vidal i Bar- 
raquer, acompanyat pel seu bisbe au- 
Xiliar, el doctor Borràs, l'alcalde gestor, 
el president de l'Audiència, el delegat 
d'Ordre Públic, el delegat d'Hisenda i 
el president de la Junta Local d'Acció 
Catòlica. Aquell mateix dia, unes ho- 
res més tard, el Metropol fou l'escena- 
ri d'un acte de propaganda, i alhora de 
clausura, de la Setmana "Pro Ecclesia 
et Patria", també presidit pel cardenal 
Vidal i Barraquer. 

Com veiem, a l'època republica- 
na ha canviat el nom del teatre, però 
aquest segueix acollint activitats ben 
diverses, tant de tipus cultural com 
lúdic. En aquella època fa una fun- 
ció semblant al que avui dia coneixem 
com a hotel d'entitats. Al Metropol s'hi 
féu el sorteig de reclutes de la lleva del 
1931 (4 d'octubre) i s'hi donaren lliçons 
de fisiologia i higiene, com la que im- 
partí Josep Vidal Balart el 3 d'abril de 
1932, en un acte promogut per l'Agru- 
pació Excursionista Ginesta. Aquell 
mateix any trobem el butlletí Sempre 
Avant, portaveu dels Minyons de Mun- 
tanya, on figura que aquesta jove enti- 
tat, fundada l'any anterior, té també el 
domicili social a la Rambla Nova (ales- 


hores Rambla del 14 d'Abril), núm. 46. 
Al Metropol també hi té un espai el Fo- 
ment d'Estudis, que en la premsa de l'1 
de gener de 1935 anuncia una exposi- 
ció de paisatges del pintor Serra Cirera: 
a finals d'any hi trobarem una exposi- 
ció de quadres del comte de Malladas, 
de Madrid. També fan els seus concerts 
al Metropol els alumnes del Conserva- 
tori de Música, creat el 1931 com a fili- 
al del Liceu de Barcelona. El Patronat 
del Conservatori té el domicili al carrer 
d'Armanyà, 11, baixos, a la part poste- 
rior del teatre. 

El 17 de març de 1935 el Metro- 
pol començà a funcionar com a cine- 
ma sonor. En aquella època hi sovinte- 
gen filmacions de la productora alema- 
nya UFA. En una d'aquestes ocasions, 
el 19 de gener de 1936, es presenta el 
documental El Imperio del Negus i la 
pel-lícula El secreto de una vida. Altres 
cops no s'esmenta la productora, però 
es deixa constància del tema tractat, en 
tenim una mostra l'11 d'abril seguent, 
en què s'anuncia el film Hombres con- 
tra hombres (segons l'anunci, és "un 
crit contra la guerra"), complementat 
per Tres amigos (de dibuixos). 

El 1936, un dels anys més convulsos 
de la nostra història recent, el Metropol 
segueix alternant les seves funcions lú- 
diques amb actes polítics i culturals. El 
15 de gener, la Lliga Catalana organitza 
un esmorzar i, tot seguit, un míting po- 
lític: s'acosten eleccions generals. El 17 
de juny, tot just un mes abans del solle- 
vament militar, el Conservatori de Mú- 
sica hi fa el seu concert de fi de curs. 
Després, ja res serà el mateix. 

En esclatar la guerra, el Centre Re- 
publicà Democràtic Federal (adherit a 
Esquerra Republicana de Catalunya) 
ocupà l'edifici i canvià altre cop el nom 
del teatre. Així, trobem al diari Llibertat 
del 3 d'octubre de 1936 l'anunci d'una 
obra de teatre "al Centre Republicà De- 
mocràtic Federal (abans Metropol)", 
amb la participació i la col-laboració de 
la banda de música del Regiment núm. 
18, a benefici de les Milícies i de l'Hos- 
pital de Sang. El mateix diari anuncia 
el 10 de novembre una conferència del 
Centre Autonomista de Dependents del 
Comerç i de la Indústria, titulada "Posi- 
ció sindical del CADCT". 

L'activitat lúdica del Metropol de- 
cau, però no desapareix del tot. El 31 
de gener de 1937, al que ara anomenen 
Teatre del Centre Federal s'hi fa un es- 
pectacle "recitat - líric - musical - tea- 
tral" a càrrec de l'Orquestra Godall, de 
la Joventut del Centre Federal. Ho po- 
dem llegir al diari Llibertat d'aquells 
dies, que també hi col-labora. 

El mestre Pere Godall dirigeix una 
orquestra (més infantil que juvenil), 
amb un programa popular, senzill i va- 
riat, que comprèn pasdobles i altres 
números musicals, i un petit sainet: La 
Família Picarol. Com ells mateixos di- 
uen, fan art "pel goig íntim de fer-lo". 
Durant uns quants diumenges fan les 
seves actuacions al Teatre del Centre 
Federal, i el grup dramàtic de l'entitat 
representa l'obra titulada Los dos pi- 
lletes, interpretada per les nenes Nati 
Abad i Conxita Masot, en els papers de 
Fanfan i Claudinet. En aquella mateixa 
època veiem projeccions de cinema en 


altres locals de la ciutat i, en un d'ells, 
el Teatre Tarragona, hi trobem el 7 de 
març un acte "d'afirmació i orientació 
revolucionària", organitzat conjunta- 
ment pel POUM, la CNT, la FAI i les Jo- 
ventuts Llibertàries (JJ.LL.). 

El 19 de març, el diari Llibertat 
anuncia un festival per al diumenge dia 
21, al Teatre del Centre Federal (ERC), 
amb el conjunt jovenívol Orquestra i 
Varietés Godall. El diari aclareix que 
es tracta de trenta petits artistes i que 
un dels principals atractius del progra- 
ma musical és la interpretació per l'or- 
questra de La Marxa de l'Exèrcit Popu- 
lar, i matisa que encara és molt des- 
coneguda a la nostra ciutat. En aquest 
mateix festival s'anuncia també que 
s'executarà per primera vegada el pas- 
doble Llibertat, compost pel jove direc- 
tor d'orquestra Pere Godall, que, al ma- 
teix temps, vol homenatjar el diari tar- 
ragoní que porta aquest nom. 

L'Orquestra Godall farà posterior- 
ment diverses actuacions a favor de la 
tómbola oberta per als soldats tarrago- 
nins (milícies antifeixistes, hospitals de 
sang, Diada per Madrid...). Al Lliber- 
tat del 22 d'abril s'anuncia que al Te- 
atre d'Esquerra Republicana de Cata- 
lunya s'inaugura la tómbola a profit de 
l'Exèrcit Popular. 

El 1938, en un dels nombrosos bom- 
bardejos que patí Tarragona, caigueren 
dues bombes sobre l'edifici: una d'elles, 
a la galeria d'accés al teatre, i l'altra, a 
un cantó de la platea. El fet més trist 
de la història del Metropol, però, fou la 
mort —causada per elements extremis- 
tes— d'uns actors que formaven part 


de l'Associació d'Antics Alumnes de La 
Salle. Entre les víctimes, hi trobem els 
noms de Grases, Vidal, Castàn, Rovira, 
Gelabert i Sanromà. Lamentablement, 
altres persones que havien estat vincu- 
lades al teatre devien morir en aquells 
tràgics anys i en els immediatament 
posteriors, però els seus noms no els 
tenim aquí per deixar-ne constància. 


1939: Cinema i teatre 


Després de la guerra, l'Església tor- 
nà a regentar les instal-lacions, i una de 
les primeres mesures fou reparar els 
danys causats per les bombes. La gale- 
ria vidriada que dóna al pati interior de 
l'illa i tres de les cinc crugies van ser 
reconstruides, però de diferent mane- 
ra a l'original, obligat per les circums- 
tàncies de la postguerra, i en funció de 
l'economia i de la simplicitat construc- 
tiva. També es feren algunes reformes, 
sobretot a la planta baixa, amb l'objec- 
tiu d'ampliar la superfície del cafè, mi- 
llorar l'espai de la cuina i installar-hi 
nous serveis. 

En un primer moment, el teatre es 
va transformar en Cinema Metropol, 
però ben aviat les sessions de cinema 
s'alternaren amb representacions tea- 
trals que anaven a càrrec de grups lo- 
cals, vinculats a diversos organismes 
diocesans. 

Les autoritats franquistes prohibi- 
ren els noms en català i en altres idi- 
omes estrangers, i això motivà que du- 
rant un temps el nom oficial del teatre 
fos el de Metrópoli. A la cartellera del 


cine hi veiem títols de pel.lícules ro- 
màntiques (El primer amor, Ojos ca- 
rifiosos...), alternant amb altres de te- 
màtica religiosa (La vida de los cartu- 
jos, Su Santidad os habla, Santa Juana 
de Arco...) i les més emblemàtiques 
d'aquella època: Sin novedad en el Alcú- 
zar, Raza, Harxa, jA mí la legiónl... Els 
noticiaris eren de la factoria alemanya 
UFA, que en aquells anys estava sota el 
control del Partit Nazi. 

L'abril del 1944 podem veure recu- 
perat parcialment el nom, en un cartell 
que anuncia diversos actes que se ce- 
lebraran al Teatro Metropol de Acción 
Católica. Vuit mesos després es torna- 
ran a representar Els Pastorets, i poc 
temps després veiem altre cop el nom 
de Teatro Metropol, sense més quali- 
ficatius, en un programa de l'Institut 
Musical de Tarragona, amb motiu d'un 
concert com a clausura del curs 1946- 
1947. 

Durant la dècada dels quaranta i 
primers anys cinquanta trobem diver- 
sos grups de teatre amateur que actuen 
al Metropol. A més a més del Grup Es- 
cènic de la Congregació Mariana i del 
format per antics alumnes de La Salle, 
hi tenim el Grup Artístic de l'Associa- 
ció d'Acció Catòlica de Santa Maria de 
la Catedral, la Companyia Teatral de 
Col-laboració Claretiana, la German- 
dat Ferroviària, l'Associació d'Antics 
Alumnes de l'Escola de Saavedra, les 
Joventuts Catòliques de la Parròquia de 
Sant Joan Baptista, la companyia titu- 
lar del mateix Teatre Metropol i altres 
grups d'aficionats, com ara el cone- 
gut com a Quadre Escènic Interparro- 


quial de Joves d'Acció Catòlica. Algu- 
nes d'aquestes associacions tenien dos 
grups d'actors: un de femení i un altre 
de masculí, però no actuaven mai com 
a grup mixt. Significativament, en al- 
tres llocs no gaire lluny de Tarragona, 
com Poboleda i Prades, veiem anuncia- 
des, en sengles cartells publicitaris del 
mes d'agost del 1945, les obres Anacle- 
to se divorcia i La Comedia del Honor, 
interpretades conjuntament per homes 
i dones de l'"'Agrupación Teatral Tarra- 
conense". 

En aquells anys, al Metropol hi se- 
guim trobant diversos actes culturals 
i Socials, alternant amb les habituals 
sessions de cinema i teatre, i les ocasi- 
onals audicions musicals. Així, veiem a 
la premsa del 12 de novembre de 1949 
que un grup de nenes austríaques que 
havien estat acollides temporalment 
per diverses famílies locals ofereixen, 
com a comiat, un festival amb cants, 
poesies i danses. 

L'any 1952 el cardenal Benjamín de 
Arriba y Castro encarregà a l'Associa- 
ció d'Antics Alumnes de La Salle l'ex- 
plotació del teatre, amb l'objectiu que 
hi dugués a terme una programació 
que contribuís a "la campanya de mo- 
ralització de l'espectacle de sala". Tam- 
bé se cediren les instal-lacions del cafè 
que funcionava des del 1906. Fou ales- 
hores que es completaren les reformes 
iniciades a la dècada anterior i que, mig 
segle després, serien considerades, en 
gran part, com a contràries al projec- 
te de Jujol. Entre aquelles obres figu- 
ren l'ampliació del cafè i de la sala te- 
atral, la millora dels serveis i la instal- 


lació de la calefacció, i el canvi de la 
boca de l'escenari, també es tragueren 
les llotges, es folraren les baranes dis- 
senyades per Jujol, se cegà amb envans 
l'àmbit entre les butaques i les escales 
i es taparen els vidres transparents que 
donaven al jardí. Les obres foren diri- 
gides per l'arquitecte Francesc Mon- 
ravà Soler i per l'aparellador Francesc 
Vallhonrat Cusidó. 

A més a més de les obres i del na- 
tural manteniment de les instal-lacions, 
l'Associació s'ocupà de la programació 
de cinema i teatre i tingué cura del Cafè 
Metropol, a l'interior del qual hi establí 
el seu local social: a l'exterior disposà 
d'un ampli espai per a terrassa, amb 
taules i cadires, ocupant el tram de fa- 
çana pròpia i un bon tros de la dels ve- 
ins. La seva gestió fou molt positiva, i 
així ho reflecteix la Memòria del 1957, 
on es diu que la tasca realitzada ha es- 
tat fructífera també en l'ordre espiritu- 
al, en el sentit de fre a la creixent des- 
cristianització de la societat actual. La 
Junta Directiva de l'entitat dedicà els 
beneficis del Metropol a beques i a pro- 
moure l'Escola Professional La Salle, 
del barri de Torreforta. Eren anys molt 
difícils, i és de justícia esmentar alguns 
noms de membres de l'Associació que 
apareixen com a motors d'aquelles ac- 
tivitats: Rota, Iglesias, Gonzàlez, Vidal, 
Maixé, Donoso, Salvany, Salvadó, Fort, 
Dolç, Magarolas, Ferré, Olivé, Castàn, 
Sans, Rull... 

La programació teatral d'aqueixa 
època incloia drames i comèdies, con- 
tes infantils i, sobretot, els clàssics Pas- 
torets. Cal esmentar que, com a signe 

d'aquells temps, i com ja hem vist a la 
dècada anterior, al principi sols hi po- 
dien actuar homes, i més tard, comp- 
tant amb el vistiplau de l'Arquebis- 
bat, pogueren intervenir-hi també les 
dones. Tot això, alternant amb con- 
certs de l'Institut Musical de Tarrago- 
na, funcions organitzades pels gremis 
i les entitats en les seves festes patro- 
nals, i diversos actes culturals promo- 
guts pel Taller d'Art de la Diputació de 
Tarragona. Cal destacar que el primer 
dia de febrer del 1958, el pare Anto- 
nio Eumafià, director de l'Observatori 
de l'Ebre, dóna una conferència sobre 
l'Any Geofísic Internacional, acte pre- 
sidit pel governador civil i les primeres 
autoritats locals i provincials. Per altra 
banda, Acció Catòlica segueix desen- 
volupant les seves activitats, com ha- 
via fet anteriorment fins a l'esclat de 
la guerra, i entre les pel-lícules que es 
projecten destaca la biogràfica sobre 
sant Joan Baptista de la Salle. 

Als anys cinquanta les tardes dels 
dijous eren festives per als estudiants 
de primària. Per aquest motiu, el Ci- 
nema Metropol feia sessions infantils 
aquest dia, a partir de les sis de la tar- 
da, amb uns preus molt populars. No 
cal dir que els temes que més sovinte- 
javen eren els d'aventures, i entre ells 
els de monstres com Godzilla. La me- 
mòria d'un infant d'aquella època ho 
veié així unes dècades més tard: 

"A vegades ens sentim captivats per 
un lloc en el qual descobrim una sin- 
gularitat que el caracteritza i el fa dife- 
rent d'altres. Quan això passa, ens es- 
tem referint al genius loci, l'esperit del 


lloc (...J. El Metropol és un d'aquests 
exemples d'arquitectura on es detecta 
la presència d'un esperit propi (...J. Si 
hi havia un hàbitat ideal per a mons- 
tres de sèrie B com Godzilla, aquest era 
el cinema Metropol. Vist amb ulls in- 
fantils era evident: el Metropol era un 
cinema que, sospitosament, no ho sem- 
blava —(...J, era diametralment oposat, 
amb l'entrada mig camuflada com una 
tenda de la Rambla, i amb la seva ver- 
tiginosa escala que t'endinsava en el 
subsòl de la ciutat. I sobretot el passa- 
dís fins a la sala, amb el seu sostre con- 
vex, bombat vers el cap de la gent..." 

José R. Fontana, "Metropol, segona 
part. El retorn de les criatures" 

El 1962 la mitra tarragonina dóna 
per acabat l'encàrrec fet a l'Associa- 
ció de La Salle, i a partir d'aquell mo- 
ment vol arrendar el local a particulars. 
En aquells anys se segueixen projec- 
tant pel-lícules amb una certa regulari- 
tat i es fan sessions de cineclub, cine- 
ma amateur, concerts i altres activitats 
culturals, i, com era habitual, actes pro- 
pis vinculats a l'Arquebisbat: entre ells, 
a la premsa local hi veiem la ressenya 
de la diada de Reis del 1965, en què el 
cardenal Benjamín de Arriba y Castro 
presideix l'entrega de joguines i regals 
"a los nifios de los suburbios de la ca- 
pital". 

L'abril del 1967 la Delegación Pro- 
vincial de Juventudes (de FET y de las 
JONS) participa en el IV Certamen Na- 
cional Juvenil de Teatro, amb l'obra 
Cena de Matrimonios, d'Alfonso Paso. 
Dos anys després, i desvinculat aquest 
cop de l'estructura política franquis- 


ta, podem veure que el Metropol acull 
un cicle de teatre organitzat per Ca- 
vall Fort, juntament amb Antics Alum- 
nes del Col-legi Pax, el Club de Joves i 
el Col-legi Sant Pau, i la col-laboració 
de l'Ajuntament de la ciutat. L'obra re- 
presentada el 9 de febrer és la titula- 
da El metge a garrotades, de Molière, 
en adaptació de Francesc Nel'lo i inter- 
pretada, entre altres actors, per Fabià 
Puigserver i els germans Alfred i Fran- 
cesc Lucchetti. 

El febrer del 1972 trobem al Cinema 
Metropol un espectacle infantil amb 
teatre, pellícules còmiques i dibuixos 
animats, dintre del programa dels Fes- 
tivales de Espafia, que habitualment 
es feien a l'estiu, al que aleshores era 
el nou auditori municipal del Camp de 
Mart. Per aquella època, trobem tam- 
bé un full publicitari adreçat als turis- 
tes en castellà, anglès i francès, en què 
s'anuncien "Exhibiciones de Danzas 
catalanas por el Esbart Dansaire Tarra- 
gona de Elducación). y Diescansol.". 

A finals de la dècada dels seixanta i 
inicis dels setanta, a banda dels grups 
de teatre amateur locals hi actuen oca- 
sionalment companyies professionals, 
com les d'Adolfo Marsillach, Mercè 
Bruquetas i Joan Capri. El Metropol 
acull també les actuacions de diver- 
sos membres de la Nova Cançó cata- 
lana, com ara Pi de la Serra, Maria del 
Mar Bonet, Ramon Muntaner, Toti So- 
ler, Ovidi Montllor, La Trinca i molts al- 
tres. Al darrer trimestre del 1975 tam- 
bé es contracten companyies de teatre 
més d'avantguarda, que tot sovint han 
de lluitar contra la dura censura polí- 


tica de l'època. Tot sovint, es donava el 
curiós cas que a algunes obres compro- 
meses els era més fàcil ser representa- 
des en localitats petites que en altres de 
mitjana envergadura com Tarragona. 

El Metropol, com a sala de cinema, 
entrà en un període de decadència, i el 
maig del 1976 deixà de funcionar. Dos 
anys després, l'Associació de La Salle 
tornà a programar cine, però la nova 
etapa durà pocs mesos. Malgrat tot, per 
les festes nadalenques se seguiren re- 
presentant Els Pastorets. 

El març del 1979 l'empresari Zúfii- 
ga, que gestionava els cinemes Palace 
de Reus, arribà a un acord de sotsar- 
rendament amb l'Associació La Salle. 
En un intent de modernitzar les instal- 
lacions i fer-les més còmodes als seus 
usuaris, es van entapissar les butaques, 
es folraren les parets amb moqueta, 
es feren arranjaments d'illuminació i 
pintura i es millorà la calefacció. Si en 
l'etapa anterior al Metropol s'hi exhi- 
bien pel-llícules ja vistes en altres cine- 
mes de Tarragona, ara s'hi volen estre- 
nar els títols més impactants del mo- 
ment: E. T., Tiburón, Grease... 

El 1983, obligats per la nova llei 
de seguretat als espectacles, es tancà 
transitòriament el cinema per tal de re- 
formar-lo i adaptar-lo a la normativa 
vigent. Entre altres mesures, es feren 
les escales més amples i s'obrí una sor- 
tida d'emergència al carrer d'Armanyà. 
Aquesta etapa fou, però, molt breu, i la 
segúent encara ho serà més. L'octubre 
del 1985 l'empresa TACISA, propietà- 
ria dels cinemes Oscar i arrendatària 
dels Catalunya, passa a regentar el Me- 


tropol, mitjançant un conveni amb l'Ar- 
quebisbat, però el juny seguent se sus- 
penen les projeccions. Es torna a obrir 
el 2 de gener de 1987, però aquesta eta- 
pa és encara més efímera i el Metropol 
tanca definitivament les seves portes 
com a cinema el 28 de febrer segúent. 

A banda de les projeccions cine- 
matogràfiques, entre el 1981 i el 1987 
l'Ajuntament de Tarragona havia utilit- 
zat la sala del Metropol per representar 
part de la campanya municipal d'es- 
pectacles i fins i tot un festival interna- 
cional de titelles. 


El Metropol, teatre municipal 


Com ha passat amb altres edificis 
emblemàtics de Tarragona, el Metropol 
s'ha vist afectat pels diversos esdeveni- 
ments històrics i socials locals, i entre 
ells també pel fenomen de l'especula- 
ció urbanística. 

Els darrers anys d'explotació del lo- 
cal cinematogràfic no foren gaire ren- 
dibles i l'Arquebisbat, propietari de 
l'edifici des del 1906, es plantejà ven- 
dre'l i amb els guanys generats poder 
atendre diverses necessitats materials 
de l'arxidiòcesi. Entre aquestes, figura- 
va la de bastir nous temples i depen- 
dències parroquials, construir una casa 
per acollir diversos serveis i finançar 
també altres projectes pastorals. Amb 
aquests objectius, l'any 1986 solicità a 
la Santa Seu el permís de venda. 

Dos anys després arribà el per- 
mís del Vaticà, i un promotor immobi- 
liari italià que regentava una empre- 

sa de Barcelona volgué comprar tot el 
conjunt per 140 milions de pessetes. 
La seva intenció era enderrocar el vell 
edifici i construir-ne un de nou amb 
quatre plantes d'oficines, unes galeries 
comercials i un bloc d'habitatges al pati 
interior del Metropol. 

Aquest projecte es trobà amb l'opo- 
sició del Col.legi d'Arquitectes de Tar- 
ragona i del Servei del Patrimoni de la 
Generalitat de Catalunya, que volien 
que l'històric edifici tingués un des- 
tí cultural, d'acord amb l'objectiu amb 
què es va bastir a inicis del segle. Des- 
prés d'un seguit d'anys en què la sala 
del Metropol s'havia convertit en una 
mena de Ventafocs tarragonina, ara se 
li reconeixia per fi el seu valor patri- 
monial i se la començava a conside- 
rar la millor obra de Jujol a Tarragona, 
i una de les més importants edificaci- 
ons modernistes de la ciutat. Per tot 
això, el mateix Col-legi d'Arquitectes 
inicià converses amb l'Ajuntament i la 
Diputació de Tarragona, i amb el Con- 
sell Comarcal del Tarragonès, per tal de 
salvar l'edifici de la seva, més que pro- 
bable, imminent desaparició. 

L'Arquebisbat de Tarragona i l'em- 
presa Promotora Mediterrànea de In- 
formaciones y Comunicaciones, S.A. 
havien signat un contracte d'opció de 
compra per un valor de 172 milions de 
pessetes, dels quals PROMICSA n'ha- 
via satisfet, inicialment, 55 milions. Fi- 
nalment, serà l'Ajuntament de Tarra- 
gona qui es quedarà amb tot l'edifici, 
després d'aprovar-ho el Consell Plena- 
ri municipal, el 23 de gener de 1990. 


La xifra exacta de l'operació fou 
de 171.774.000 pessetes. L'Ajuntament 
se subrogà el dret de compra que ha- 
via aconseguit PROMICSA, fent-li una 
permuta, amb caràcter definitiu, de 
l'edifici de propietat municipal situat al 
carrer de Domènec Guansé, en el qual 
hi ha encara les dependències del Dia- 
ri de Tarragona, publicació editada per 
la mateixa PROMICSA. Als 55.203.492 
ptes. del valor de la permuta, l'Ajunta- 
ment hi afegí 116.570.508 ptes., que són 
les que pagà a l'Arquebisbat, segons 
consta en escriptura de compra del 23 
de maig de 1991. 

El 30 de març de 1990, dos mesos 
després del Consell Plenari municipal 
que havia aprovat la compra, l'Ajun- 
tament publicà un anunci a la prem- 
sa que deia "El Metropol ja és nostre", 
i al bell mig de la Rambla Nova, davant 
mateix del local, hi plantà una decora- 
ció inspirada en l'art nouveau que re- 
cordava les entrades del Metro pari- 
senques fetes per Hector Guimard en- 
tre 1899 i 1904. En una de les cares de 
la instal-lació hi posà un plafó explica- 
tiu del que volia ser el Teatre Metropol 
en el futur. 

Després d'això, l'Ajuntament cer- 
carà ajuts econòmics per tal de poder 
finançar les despeses de les obres. La 
principal col-laboració la trobarà, com 
'calia esperar, a la Diputació Provinci- 
al i al Col.legi d'Arquitectes de Tarra- 
gona. El 25 de juliol l'alcalde i el pre- 
sident del Col.legi d'Arquitectes signen 
un conveni de recuperació i rehabilita- 
ció del Teatre Metropol. La demarcació 
de Tarragona del Col.legi d'Arquitectes 


de Catalunya decideix encarregar a un 
especialista en l'obra de Jujol, l'arqui- 
tecte i projectista barceloní Josep Lli- 
nàs i Carmona, la redacció del projecte 
bàsic i l'execució de les obres de reha- 
bilitació i reforma del teatre i les seves 
dependències, a més a més de l'accés 
des de la Rambla. 

"En acabar l'any 1991 l'Ajuntament 
ila Diputació signaran un conveni mit- 
jançant el qual la corporació provincial 
aportarà 210 milions de pessetes per a 
les obres del Metropol. També hi hau- 
rà aportacions de diverses empreses 
i, entre elles, als inicis del 1992 hi tro- 
bem els noms de Carburos Messer Gri- 
esheim, Carbonell Figueres i Rodinsola 
S.A. El cost total dels treballs es valorà 
en uns 474 milions de pessetes, que, su- 
mats als 172 de l'adquisició, suposaren 
un cost aproximat total de 646 milions. 


Restauració i reforma del teatre 


L'arquitecte encarregat, Josep Lli- 
nàs i Carmona (Castelló, 1945), ha estat 
professor de l'Escola Tècnica Superior 
d'Arquitectura de Barcelona, i també 
de la del Vallès, i de la Universitat Ra- 
mon Llull. A banda de la seva tasca al 
Metropol, ha treballat a Berga, Ripollet, 
Vila-seca, Terrassa, Torredembarra i 
Barcelona, i ha col-laborat també en di- 
versos projectes amb l'arquitecte Ale- 
jandro de la Sota, entre els quals desta- 
ca l'edifici de l'ambaixada d'Espanya a 
París. Ha obtingut tres cops el premi del 
Foment de les Arts Decoratives (FAD), 
en la categoria d'interiorisme (1977), 


per la restauració del Metropol (1996) i 
per la realització de la Biblioteca Jaume 
Fuster, de Barcelona (2006): el 1995 fou 
guardonat amb el Premi Ciutat de Bar- 
celona d'arquitectura, i el 2006 amb el 
Premi Nacional d'Arquitectura i Espai 
Públic, concedit per la Generalitat de 
Catalunya, per la ja esmentada Biblio- 
teca Jaume Fuster. 

El 3 de maig de 1991 signa el "Pro- 
jecte de reforma i restauració del Tea- 
tre Metropol, situat a la Rambla Nova, 
46 de Tarragona". El contingut del do- 
cument està íntegrament reproduit als 
Quadern de Divulgació Cultural núm. 
1, editat per l'Ajuntament de Tarrago- 
na el 1994. 

Com diu Josep Llinàs al projecte, ho 
fa per encàrrec del Col-legi d'Arquitec- 
tes de Tarragona, per tal de reformar 
i restaurar l'antic Teatre del Patronat 
Obrer, obra de l'arquitecte Josep M. Ju- 
jol, per recuperar l'ús original d'aques- 
ta edificació, ara propietat de l'Ajunta- 
ment de Tarragona. 

Les obres d'arranjament s'inicia- 
ren el 10 de febrer de 1993. L'arquitec- 
te Llinàs es trobà amb un edifici molt 
desgastat pel pas del temps, en un la- 
mentable estat d'abandó i progressiu 
deteriorament, i a més a més calia des- 
lliurar-lo d'afegits aliens a la idea ori- 
ginal de Josep Maria Jujol i de les di- 
verses restauracions indegudes que 
S'hi havien fet al llarg dels anys. A tot 
això cal afegir-hi el fet que Jujol deixà 
part de la seva obra per acabar. Diu Lli- 
nàs a l'esmentat document: "faig notar 
les dificultats: obra inacabada pel ma- 
teix Jujol, destrosses a la galeria per la 


bomba de la Guerra Civil, desconside- 
rada transformació en cinema, estat se- 
miruinós, absència d'informació sobre 
l'estat original i, per últim, construcció 
molt econòmica que, pensem, incloia 
elements (pilars, finestres...) aprofitats 
d'altres obres o de la mateixa reforma 
inicial per donar lloc al Teatre del Pa- 
tronat Obrer". 

Com es pot veure en el text de Lli- 
nàs, aquest, abans d'iniciar les obres de 
reforma, estudia a fons l'estat en què es 
troba el teatre i les anotacions que feia 
Jujol, i aplega totes les fotografies anti- 
gues que pot. Després ho reflecteix així 
al "Projecte de reforma": "En una hipò- 
tesi sense més fonaments que les plan- 
tes de l'estat actual i alguna foto antiga, 
hem arribat a la conclusió que el teatre, 
abans de l'ampliació de Jujol, podia ser 
el pati d'una finca particular amb accés 
exclusiu des del carrer d'Armanyà (...J. 
Jujol hauria construit la galeria per do- 
nar accés des de la Rambla Nova a es- 
cales, amfiteatres i lavabos". 

L'edifici que donava a la Rambla 
Nova i que encara podem veure avui 
s'hauria construit al voltant del 1860, 
i estava compost per la planta bai- 
Xa, el soterrani (des del pati de l'illa a 
la planta baixa) i quatre plantes més. 
Quant a la galeria de Jujol, Josep Llinàs 
opina que, molt probablement, ja hi de- 
via haver un porxo construit amb ante- 
rioritat, i Jujol hi afegiria una coberta i 
un tancament. La galeria estaria com- 
posta per sis crugies, tres de les quals 
foren destruides el 1938 per les bom- 
bes. La proposta de Llinàs serà acabar 
d'enderrocar el que queda d'aquestes i 

reconstruir-les segons l'estat original, 
prenent com a model les existents, que 
també s'hauran de restaurar a causa 
del mal estat en què es troben. 

Llinàs fa un estudi acurat de cada 
punt i de cada element que conformen 
el Metropol, respectant al màxim l'es- 
perit inicial de l'obra, però adequant- 
lo també a les necessitats actuals. Així, 
en escometre la reforma de la boca de 
l'escenari, es troba amb la impossibili- 
tat de refer-la com l'havia construit Ju- 
jol, "fonamentalment, per falta d'infor- 
mació, però també perquè les necessi- 
tats actuals d'espai escènic demanen 
mides més grans que les originals de 
l'actuació jujoliana". 

La restauració i reforma del Me- 
tropol acabà el febrer del 1995. Als 171 
milions de pessetes en què es valorà 
l'adquisició de l'edifici, s'hi han de su- 
mar els 474 milions més que costaren 
les obres. Josep Llinàs, gran coneixedor 
i admirador de l'obra de Jujol, havia 
respectat al màxim l'obra dissenyada 
pel mestre, obtenint, al mateix temps, 
un teatre capaç de funcionar amb les 
necessitats actuals, tant pel que fa al 
públic com a l'escenari. Per tot això, el 
juny del 1996 rebé el prestigiós premi 
d'arquitectura concedit pel Foment de 
les Arts Decoratives. El jurat del pre- 
mi hi va apreciar la sensibilitat, el gran 
atreviment, el respecte i la compren- 
sió extraordinària amb què es va esco- 
metre la restauració. El seu president, 
Normand Cinnamond, comentà que 
"era valenta, encertada i encantado- 
ra: el fruit extraordinari d'una volun- 
tat franciscana". Aquesta definició re- 


corda el que ara fa cent anys es deia de 
Jujol, que solia operar amb materials 
molt humils i que en la modèstia gene- 
ral dels seus treballs s'hi trobava una 
certa "cordialitat franciscana". Tam- 
bé s'atribueix al profund fervor religi- 
ós de Jujol que, en rebre l'encàrrec de 
construir un teatre per a un patronat 
catòlic, hagués concebut l'escenari i el 
saló com la nau de l'Església que solca 
les ones de la mar de la vida: les llan- 
ternes i l'al-lusió a les xarxes evocaven 
la pesca a l'encesa (ara, a la llum), i el 
cel ras bombat feia pensar en les ona- 
des. 

D'aquell vaixell que Jujol va cons- 
truir en la seva imaginació, nosaltres 
també en podem intuir les veles a dalt 
del sostre del teatre, la quilla en un dels 
seus pisos i l'escala —els ferros retor- 
çats de la qual feien pensar els infants 
en els de les baranes del novel-lesc 
Nautilus— pujava i pujava, com ho fan 
els nivells de la mar. 

Llinàs no pretengué, en cap mo- 
ment, competir amb l'obra de Jujol, 
sinó actuar allí on era estrictament 
necessari, amb el propòsit de valorar, 
i fins i tot redescobrir, el gran arqui- 
tecte avantguardista. En una entrevis- 
ta que se li va fer poc després de rebre 
el premi del FAD, Llinàs digué que el 
seu propòsit era tornar la vida al Me- 
tropol, i volia qualificar el seu treball 
com una mena d'operació de rescat, ja 
que Jujol no havia pogut acabar el tea- 
tre perquè l'havien fet fora pocs mesos 
abans d'acabar l'obra. El motiu sembla 
que va ser per alguns desacords amb 
els representants del Patronat, i això li 


va impedir poder acabar molts detalls. 
Ara, l'equip de Llinàs els havia conclòs, 
procurant que no es notés que no havia 
estat Jujol qui els havia enllestit. 

Llinàs ha fet molt feina: estètica i 
pràctica. Les enfosquides finestres fe- 
tes parets s'han obert i permeten la do- 
ble comunicació interior-exterior: hi 
entra la llum i alhora (de dia) podem 
veure el pati. Í a dins de la sala, les ca- 
dires estan collocades amb la inclina- 
ció precisa per tal que l'espectador del 
davant no tapi la visió al del darrere. 

La inauguració de les obres i 
d'aquesta nova etapa del Metropol tin- 
gué lloc el dia 10 de març de 1995, amb 
l'actuació del grup Els Comediants, 
amb un muntatge titulat, molt encerta- 
dament, La nau de somnis. 


El Metropol, el teatre dels tarra- 
gonins 


ja hem vist com al llarg de la seva 
història l'edifici del Metropol havia 
servit per a diverses activitats culturals 
i d'esbarjo, principalment cinema i te- 
atre, i també conferències i concerts, i 
fins a la dècada dels setanta havia aco- 
Nit diversos serveis, vinculats la majo- 
ria d'ells a l'Arquebisbat. Als anys vui- 
tanta continua tenint aquest servei po- 
livalent, i tot sovint és l'Ajuntament qui 
empra l'espai del teatre per a la seva 
campanya d'espectacles. Aquesta fun- 
ció serà més sistemàtica a partir del 
moment en què el municipi esdevin- 
drà titular del local. Fins i tot, durant 
un petit espai de temps, entre el 1990 i 


el 1993, s'ubicarà al vestíbul el Patronat 
Municipal de Turisme. 

Seria molt llarg "esmentar tots i ca- 
dascun dels actes que al llarg de la seva 
història ha anat acollint el Metropol, i 
de ben segur que sempre ens en dei- 
xarem algun. Molts col-legis i escoles 
de tota mena, i centres culturals i d'es- 
barjo, han utilitzat l'espai del teatre per 
oferir-nos les seves interpretacions o 
per realitzar els seus actes socials. 

Per a molts tarragonins i tarragoni- 
nes una de les representacions més en- 
tranyables serà la dels Pastorets, vincu- 
lada primer a l'antic Teatre del Patro- 
nat de l'Obrer i, des de fa vuitanta anys, 
unida fermament al Metropol. Molts 
són els qui els han representat, des del 
grup de l'Ateneu a altres de vinculats a 
parròquies, com els de la de Sant Pere 
del Serrallo, però, d'entre tots ells, els 
qui ho han fet durant més temps han 
estat els de l'Agrupació La Salle. Actu- 
alment encara ho fan, seguint la clàssi- 
ca versió de Josep M. Folch i Torres. En 
els darrers anys comparteixen el local 
amb la versió adaptada per Josep Bar- 
galló i representada per la Companyia 
La Golfa, molt tarragonitzada i satírica. 

De conferències i colloquis n'hi ha 
hagut de tota mena, i d'actes de caire 
polític, també. Tots han tingut cabuda 
al Metropol: des dels mítings tradicio- 


nalistes dels anys trenta, a les cerimò- 
nies de marcat rerefons dogmàtic del 
temps del franquisme, fins a arribar, 
finalment, als primers actes de la inci- 
pient democràcia, a finals de la dècada 
dels setanta. Gairebé tothom ha tingut 
un lloc al Metropol. Podríem dir que ha 
estat un local tan polivalent que fins i 
tot es convertí per un dia en una sala 
d'operacions mòbil d'alta tecnologia: 
i això fou el 15 d'octubre de 1995, en 
ocasió del IV Curs Internacional de Ci- 
rurgia Ambulatòria amb Làser C-02 en 
Otorinolaringologia. 

Ara ja no es projecta cinema al Me- 
tropol. L'activitat principal és la teatral, 
alternant amb exhibicions de dansa, 
concerts i altres actes de caire cultural. 

A tots els grups que han passat pel 
Metropol, a totes les persones que hi 
han treballat i que hi han deixat la seva 
aportació personal, a les que han fet 
funcionar les seves instal-lacions, a les 
que han actuat a dalt de l'escenari o as- 
Sistit com a espectadores als seus actes, 
a totes, a tots, Tarragona els ha d'agra- 
ir que ara puguem commemorar el pri- 
mer centenari del Metropol, cent anys 
d'història d'un teatre que són també 
cent anys de la història de Tarragona. 


Joan Gisbert i Canes 

a EL LE ds a 


Hoy d las cuatro y media de la tarde 
se inguguraràn en el salón del sFatrana- 
to del Obrerox los espectàculos públicos 
consistentes en exhibición de intere- 
santes pelicuias cinematògraficas y re- 
presentación plàstica del cuadró musi- 
cal, letra del Rda. Bolarnll, música de 
D. Daniel Mestres y decorado de los se- 
Hores Moragas y Alarma, de Barcelona, 
La Fresó de Lleydar, 

Tomarà parte el quinteto del Sr, Roig 
y habrà cuatro sesiones desde las Cuatro 

'Y media é igs ocho y media, l 

Esta tarde, à las custro y medis, 28 inasgararà 
el sala de especiacnlos del Patromaie del obrer, 
Se compondrà el esueciàcuio de hay pos secciones , 
de ia aLanción pepn'àr, originsi del reverendo 
D. Jaime Bofara:l y música de D, Dante: Mestres, 
ala P esó de Lleitra, pàra cuya ohra ha pralsdo , 
megoificas decoraciones el ròputado escenògralo : 
Sr. Alarma y Morasas, Terminarà cada sesiog cop , 
la extibición de escogidas pelicuias. 

No dndemos ce verda llepas las castro sesiones: 
que hebià hoy, , 


Notícia de la inauguració del 
Teatre Metropol. La Cruz, 9 
de gener de 1910. 

BHMT. 


Notícia de la inauguració 
del Teatre Metropol. Diari 
de Tarragona, 9 de gener de 
1910. 

BHMT. 


Façana del teatre engalanada durant la 
visita del nunci Tedeschini. 1928. 
Fons Vallvé. AHCT. 


cecs 


Actuació de l'Orfeó Tarragoní, dirigit 
pel mestre Josep Gols, amb motiu de la 
visita del nunci Tedeschini. En aquesta 
imatge es pot observar la decoració del 
primer pis i de la platea. 1928. 

Fons Vallvé. AHCT. 

Reunió d'Acció Catòlica, presidida des de l'escenari 
pel cardenal Vidal i Barraquer. Anys 30 
Fons Vallvé. AHCT. 

Orquestra del mestre Xavier Gols. 1930. 
Escales que comuniquen la platea amb 
el primer amfiteatre. 

Fons Vallvé. AHCT. 


Celebració de la setmana "Pro Eccle- 
sia et Patria". 1934. Autoritats presidint 
l'acte al primer amfiteatre. 


Fons Vallvé. AHCT. 

Instància de la Junta d'Acció Popu- 
lar Catòlica sol-licitant el permís de 
l'Ajuntament per obrir un cafè a la 
seu social, Rambla Nova, 46. 23 de 
juliol de 1929. 

AHCT. Sig. N E/697. 

Autorització de l'Ajuntament per 
obrir el cafè a la seu social d'Acció 
Popular Catòlica. Juliol de 1929. 
AHCT. Sig. N E/697. 

Instància del president de l'Associació Instància del president de l'Associació 
La Salle sol/licitant la legalització del La Salle solicitant la baixa com a acti- 
Teatre Metropol i l'activitat del bar. Se- vitat del Cafè - Bar Metropol, que ja no 
gons consta en la sol-licitud, ja feia més funcionava. Juny de 1967. 

de cinc anys que funcionava. 1956. AHCT. Sig. N E/44. 

AHCT. Sig. N IM/14. 

Excursionista Ginesta 

Encapçalament de la correspon- 
dència de l'Agrupació Excursio- 
nista Ginesta, fundada l'any 1929 i 
que tenia la seu social a la Rambla 
Nova, 46. 

Fons Ginesta. AHCT. Sig. 1. 


Butlletí de l'Agrupació Excursio- 
nista Ginesta. 1930. 
Fons Ginesta. AHCT. Sig. 1. 

Notícia de les actuacions del grup mu- 
sical del mestre Godall. Diari Llibertat, 


21 de març de 1937. 
BHMT. 


Notícia de les actuacions del grup mu- 
sical del mestre Godall. Diari Llibertat, 
19 de març de 1937. 

BHMT. 


Grup d'alumnes de l'Escola del Patro- 
nat Obrer. 1933-1934. 
Col-lecció Morant. BRMT. 

Cartell del Teatre Metropol. Els joves 
d'Acció Catòlica de la parròquia de la 
catedral representen Oro... oro... Oro. 
A la vetllada també hi ha cant, poesies i 
sarsuela. 3 de desembre de 1944. ú, 

Col.lecció Morant. BHMT. es 

Cartell del Teatre Metropol d'Acció Grup de noies d'Acció Catòlica de la 


Catòlica que anuncia la representa- parròquia de la catedral que represen- 
ció de l'obra Joana d'Arc. 3 de març de taren l'obra Joana d'Arc. 3 de març de 
1946. 1946. 


Col-lecció Morant. BHMT. Col:lecció Morant. BHMT. 

Invitació de l'Institut Musical de Tarra- Cartell anunciant la representació de 
gona. Concert conferència de Josep Ca- l'obra Los dos sargentos, a càrrec de 
talà. 5 d'abril de 1946. les Congregacions Marianes. Inici dels 
Col-lecció Morant. BHMT. anys 50. 


Col:lecció Morant. BHMT. 


Imatges de diverses representacions i 
grups d'actors. Anys 30-40. 

Autor: Vallvé. 

Fons Vallvé. AHCT. 


40. 


Imatges de diverses representa- 
cions i grups d'actors. Anys 30- 


Autor: Vallvé. 
Fons Vallvé. AHCT. 


Joves d'Acció Catòlica actuant en l'obra 
L'Estel de Natzaret (Pastorets). 1949. 
Col.lecció Morant. BHMT. 


Joves d'Acció Catòlica actuant en l'obra 
L'Estel de Natzaret (Pastorets). 1949. 
Col.lecció Morant. BHMT. 

Plànol de Tarragona de l'any 1946 amb la reproducció parcial de la Rambla, ano- 
menada "del Generalísimo", on es concentrava bona part dels teatres i cinemes de 
la ciutat, marcats amb el símbol T. El Teatre Metropol està marcat entre els núme- 
ros 22 i 24. 

AHCT. Sig. P9611/12. 


seveceeenenere) JO 


Representació de l'obra La Ventafocs. 
Anys 50. Autor: Canadell. 
AHCT. 


Lliurament d'un diploma per part de Jo- 
sep Maria Tarrasa a un nen que ha reci- 
tat una poesia, en agraiment per la seva 
participació. 1953. Autor: Canadell. 

3 Cedida per Joaquim Domingo Balcàrcel. 
z Li El —AHCT. 

Programa anunciant una exposició ju- 

La an pt geel mens Nova, 46, baixos. 1981. 
AHCT. Sig. N3214. 

Programa de les companyies que actu- 
aren al Teatre Metropol durant la Mos- 
tra Internacional de Titelles. Novembre 
de 1984. 

AHCT. Sig. N4527. 

Cartell anunciant la representació de Representació de l'òpera Dido i Eneas. 
l'òpera Dido i Eneas, programada pel 8 de febrer de 1983. Autor: Chinchilla. 
Centre Municipal de Cultura al II Cicle AHCT. Reg. 19632. 

d'Intèrprets Tarragonins. 8 de febrer de 

1983. 


AHCT. Sig. N4526. 

Façana del cinema Metro- 


pol. Autor: Foto Chinchilla. 
h 1990. 
dats AHCT. Reg. 34810. 


El Teatre Metropol abans de la restau- 
ració. Autor: Carles Fargas. 


El Teatre Metropol abans de la restau- 
ració. Autor: Carles Fargas. 

"El Metropol ja és nostre", notícia Amb l'objectiu d'acostar més el nou 
del Diari de Tarragona, 30 de març equipament públic als ciutadans, entre 
de 1990. altres actes, es va realitzar un muntatge 
BHMT. simulant una parada del metro de París 
davant del Teatre Metropol. 1990 
AHCT. 

"Troben peces inèdites de Jujol al Metropol", notícia del Nou Diari, Làmpades dissenyades per Jujol. Actual- 
21 de febrer de 1991, pàg. 44. ment es poden veure a l'entrada del Tea- 
BHMT. tre. Autor: Carles Fargas. 

platea. Arquitecte: Josep Llinàs. 1992. 


AHCT. Sig. N31611. 

Projecte de restauració i reforma del 
Teatre Metropol. Plànol, secció D. Ar- 
quitecte: Josep Llinàs. 1992. 

AHCT. Sig. N31611. 

Projecte de restauració i reforma del 
Teatre Metropol. Plànol, secció E. Ar- 
quitecte: Josep Llinàs. 1992. 

AHCT Sig. N31611. 


Reformes del Teatre Metropol. Autor: 
Jordi Tutusaus. 1993. 
AHCT. Reg. 34719. 


Reformes del Teatre Metropol. Autor: 
Jordi Tutusaus. 1993. 

"Llarga vida al Metropolll", cridaven 
Comediants el 10 de març de l'any 1995, 
data de la reobertura de l'històric tea- 
tre tarragoní de la Rambla Nova. Va ser 
una fita per a tota la ciutat. La nau del 
genial arquitecte tarragoní Josep Maria 
Jujol tornava a navegar després d'una 
singladura plena de dificultats i alguns 
malsons. 


Cinc anys abans de l'entrada en fun- 
cionament del nou Metropol rehabilitat 
per l'arquitecte Josep Llinàs, l'Ajunta- 
ment de Tarragona, dirigit per Joan Mi- 
quel Nadal, el va comprar amb la deci- 
dida intenció d'oferir a la ciutat un es- 
pai per a la cultura, un espai per a la 
trobada de l'art, de l'escena i, sobretot, 
un espai obert a tota la ciutadania. Per- 
què si una cosa va tenir clara el nostre 
consistori és que el Metropol havia de 
ser el teatre de tots. 

Cent anys després de la seva inau- 
guració el 9 de gener de 1910, l'obra 
modernista de Josep Maria Jujol segueix 
sent tot un referent en el món del tea- 
tre. Encarregat pel Patronat Obrer Ca- 
tòlic de Tarragona, l'edifici de la Ram- 
bla Nova va ser utilitzat com a teatre, 
cinema, auditori de música i seu de la 
redacció del diari La Cruz, d'Acció Po- 
pular Catòlica i d'Acció Catòlica de la 
Dona. Un cop arribada la República, va 
començar a anomenar-se Teatre Me- 
tropol. Des del 1952, l'Associació d'An- 
tics Alumnes de La Salle es va encarre- 
gar de la seva gestió. Aquell vell edifici, 
aquella sala fosca plena de cadires de 
fusta, va veure i viure molt de teatre. 

Des de la visió d'un vailet de deu 
anys, els meus records el dibuixen com 
un espai immens i màgic on jo hi tenia 
una cita imprescindible quan el Nadal 
tornava a les nostres vides. Era la cita 
amb Els pastorets de la Salle, que tant 
ens feien riure i que, a la vegada, ens 
feien tanta por amb tot allò de la con- 
demnació i el foc de l'infern. Però en 
aquella època dels anys setanta poca 
cosa més teníem a Tarragona. 


En la seguent dècada, el teatre es 
convertí en cinema i la seva degradació 
ja era molt evident. Alguna cosa s'havia 
de fer, i el consistori tarragoní va pro- 
posar la seva rehabilitació per tal de 
retornar-li l'esplendor amb què l'havia 
concebut Josep Maria Jujol. 

Ens quedava el Camp de Mart, amb 
aquells "Festivales de Espafia" que van 
tenir molta repercussió durant uns 
anys, però la ciutat necessitava alguna 
cosa més. El Tarragona tancava les por- 
tes, primer com a teatre i després com a 
cinema. De la mateixa manera, morien 
tots els cinemes de la Rambla Vella, com 
era el cas del Capitol, que també servia, 
en alguna ocasió, per dur-hi a terme al- 
gun concert de música. La mateixa sort 
van patir el Comèdia i el Catalunya, així 
com el Coliseum i el Cèsar, aquests dar- 
rers per tal de permetre l'aparició de la 
capçalera del Circ romà de la Imperial 
Tàrraco. 

Tot això deixava la ciutat amb mol- 
tes mancances, però una part del que li 
faltava a la ciutat va reaparèixer quan 
el Metropol tornà a obrir les portes. 
Aquest teatre a la italiana, en forma de 
vaixell ple d'elements decoratius tant 
marins com religiosos, s'ha convertit en 
el centre de la cultura de la ciutat men- 
tre s'espera l'arribada del Teatre Tarra- 
gona, que eixamplarà el ventall de pos- 
sibilitats que avui en dia ens ofereix el 
Metropol. 

Al llarg d'aquests quinze anys d'ac- 
tivitats des de la seva reobertura, aquest 
petit teatre, amb una capacitat per a 504 
espectadors, ha consolidat una progra- 
mació estable a la ciutat amb especta- 

cles professionals de teatre, dansa o 
música que han permès portar a Tar- 
ragona les millors companyies del mo- 
ment i els millors espectacles de la car- 
tellera catalana i espanyola, sense obli- 
dar les produccions que s'han anat cre- 
ant des de la mateixa ciutat. També ha 
contribuit a dinamitzar el teixit artístic 
i cultural tarragoní amb tot un seguit 
de cicles i activitats organitzades per 
l'Ajuntament o en conveni amb diver- 
ses entitats culturals, o bé cedint l'ús 
dels espais del teatre als ciutadans. 

Avui en dia la programació del Me- 
tropol s'estructura en tres temporades 
gràcies a l'esforç del seu equip tècnic i 
de gestió: la d'hivern (des de gener fins 
a Setmana Santa), la de primavera (des 
de Setmana Santa fins al mes de juny) 
ila de tardor (des de mitjans d'octubre 
fins al Nadal). A més de la temporada 
professional, al Metropol hi trobem la 
programació dels Dimarts Musicals, Les 
Escoles van al Teatre (les visites al tea- 
tre dels més menuts), l'Escena Tarrago- 
na, la Mostra de Teatre Jove, els fòrums, 
les exposicions o els premis "Els mi- 
llors" —atorgats per votació popular—, 
sense oblidar les activitats del Festival 
Internacional de Dixieland i totes les 
que s'organitzen al voltant de les festes 
de Sant Magí i Santa Tecla i del Carna- 
val. 

El Metropol de Tarragona també es 
pot resumir en una sèrie de xifres que 
denoten la importància d'aquest espai 
cultural per a la ciutat. Així, Si agafem 
només les programacions estables (les 
de primavera, tardor i hivern), es rea- 
litzen al voltant d'uns 50 espectacles a 


l'any que són vistos, aproximadament, 
per uns 18.000 espectadors. Si aques- 
tes dues dades les multipliquem per 
les quinze temporades que s'han viscut 
des de la nova vida del teatre, tindrem 
unes xifres molt respectables. El nom- 
bre d'espectacles arribaria als 750, i el 
d'espectadors, a 270.000 persones. Però 
la xifra és encara més important si te- 
nim en compte totes les activitats que 
s'hi realitzen al llarg de l'any, ja que, se- 
gons els números aportats per l'Àrea de 
Cultura de l'Ajuntament de Tarragona, 
el Metropol acull anualment una mitja- 
na de 250 actes que són vistos per uns 
80.000 ciutadans. És a dir, uns 3.750 ac- 
tes i 1.200.000 persones, aproximada- 
ment, en quinze anys. 

Tot això ens indica que tenim un te- 
atre amb història i tradició, un edifici 
de gran valor patrimonial i artístic que 
no podem deixar perdre de cap mane- 
ra. Hem de ser conscients que comptem 
amb un equipament cultural de proxi- 
mitat i de servei a la ciutat ja consoli- 
dat i reconegut en el circuit de les arts 
escèniques de Catalunya i de tot l'Estat, 
i amb un públic molt fidel, com es de- 
mostra amb el gran nombre d'abonats 
que té el teatre. 

Amb la seva La nau de somnis, Co- 
mediants van ser els encarregats d'ini- 
ciar la programació d'espectacles aquell 
10 de març de 1995. D'aleshores ençà, 
centenars d'obres de teatre, de dan- 
sa, concerts musicals i festivals de tota 
mena han omplert les butaques del 
Metropol. Damunt l'escenari ha actu- 
at el bo i millor del teatre català i es- 
tatal, des del Teatre Nacional de Cata- 


lunya fins a La Cuadra de Sevilla, pas- 
sant per Animalario, el Teatre Lliure, La 
Cubana o Els Joglars. La llista seria in- 
acabable, així com recordar tots els ac- 
tors que ens han fet riure o plorar, a tall 
d'exemple, el malaguanyat Pepe Rubia- 
nes, que sempre va demostrar una esti- 
mació molt especial tant pel nostre tea- 
tre tarragoní com per la mateixa ciutat i 
els seus habitants. 


1995, l'estrena 


La nau de somnis de Comediants 
estrenà el nou Metropol en dues fun- 
cions els dies 10 i 11 de març de 1995. 
El muntatge, especial per a l'ocasió, 
va mostrar tota la màgia del prestigiós 
grup català. Va ser el primer ple del te- 
atre, com no podia ser d'altra manera. 
Plasticitat, fum, color, música i foc per 
a dues representacions magnífiques. 
Aquesta obra encapçalava la programa- 
ció d'hivern i primavera que es va con- 
cebre per celebrar un esdeveniment de 
tanta magnitud com era obrir de nou un 
teatre a Tarragona. 

Dos dies més tard, l'òpera va ser 
l'encarregada de prendre el relleu al te- 
atre. L'Òpera Metropolitana de Barcelo- 
na i l'Orquestra de Cambra de l'Empor- 
dà posaren en escena La serva padro- 
na, de Paisiello. Un dels plats forts de la 
programació venia de la mà de Salvador 
Tàvora i el seu grup teatral, La Cuadra 
de Sevilla, que el 17 de març d'aquell 
1995 estrenava Identidades, una barreja 
sublim de les cultures andalusa i cata- 
lana. Uns anys més tard van tornar a la 
ciutat enmig d'una forta polèmica per 
l'afició als braus de Tàvora i la prohi- 
bició d'estrenar una de les seves obres 
a Barcelona, que finalment va poder 
estrenar a la plaça de toros de la nos- 
tra ciutat. Il si Comediants i La Cuadra 
havien omplert el teatre, què passaria 
quan arribés la primera companyia de 
casa2 L'honor el va tenir Trono Villegas, 
i l'èxit va ser notable. De la mà d'Oriol 
Grau i produida juntament amb l'Ajun- 
tament de Tarragona gràcies a la beca 


Severianus, la comèdia musical El jar- 
dí de les mentides va omplir de riures i 
somriures les butaques del teatre de la 
Rambla Nova, amb la novetat de veure 
Andreu Buenafuente convertit en actor. 

Pel que fa a la música, la prime- 
ra actuació va ser la del grup Esclare- 
cidos, un grup d'èxit del pop espanyol 
de l'època que presentaren el seu últim 
treball discogràfic, Dragón negro, amb la 
veu de la sempre suggerent Cristina Lli- 
so. Més música en la segona edició del 
Festival Internacional de Dixieland Ciu- 
tat de Tarragona, que tan bona acollida 
tingué i segueix tenint, amb una forma- 
ció tan espectacular com la Pasadena 
Roof Orchestra que va tancar el certa- 
men amb el seu svving característic. 

La programació avançava i, ja al mes 
d'abril, dos clàssics de l'escena catalana 
com Joan Pera i Paco Moràn pujaren a 
l'escenari del Metropol per interpretar 
un dels èxits més importants d'aquests 
últims quinze anys: La extrafia pare- 
ja. Un text de luxe de Neil Simon que 
aquest duet interpretatiu van saber fer 
tan seu que es va convertir en tot un fe- 
nomen mediàtic. Més tard, l'aforament 
del teatre els va quedar petit i la van 
tornar a representar al Camp de Mart. 
Comediants va repetir, però amb El lli- 
bre de les bèsties de Ramon Llull. Des- 
prés d'aquesta faula tràgica, fou el torn 
del grup Atalaya amb Así que pasen cin- 
co afos, de Federico García Lorca. Un 
text excepcional i una representació que 
emocionà els espectadors del Metropol. 

El segon grup tarragoní a trepitjar el 
Metropol fou Espai de Troc, avui en dia 
desaparegut. El seu espectacle, Tangai, 


humor i música a parts iguals. De l'es- 
cena musical espanyola va venir Luis 
Eduardo Aute, tot un poeta de la cançó. 
Per acabar aquesta primera programa- 
ció del Metropol, Araceli Bruch, Alfred 
Lucchetti i Lola Lizaran estrenaren a 
les nostres contrades Filomena Martu- 
rano, un clàssic d'Eduardo De Filippo 
que anys més tard, l'any 2008, també 
interpretaria a Tarragona Concha Ve- 
lasco. 

La segona gran programació de l'es- 
trena del Metropol arribava la tardor de 
1995. La primera obra que es va poder 
veure va ser Gagmania, de Vol-Ras, una 
altra de les grans companyies de l'es- 
cena còmica catalana. Metadones van 
agafar el relleu i després vam gaudir 
de Variació de Muriel, la primera coreo- 
grafia que la companyia de dansa Gela- 
bert-Azzopardi muntaren al Metropol. 

Però un dels grans èxits de la tem- 
porada arribà de la mà de dos populars 
actors de la televisió catalana, Joel Joan 
i Jordi Sànchez, amb Rràmpact, de la 
qual Jordi Sànchez era l'autor, una co- 
mèdia sobre l'amistat i les relacions de 
parella que anys més tard Cesc Gay va 
portar a la gran pantalla. Trono Villegas 
repetia amb El jardí de les mentides, i 
Talleret de Salt i Moma Teatre estrena- 
ren Càndid, de Voltaire. 

Un altre grup tarragoní, una al- 
tra forma de fer teatre, Zàlata, estrenà 
I després el silenci..., dirigida per Joan 
Pascual. Lluny quedava aquell 1985 en 
què Zàlata convertia un desmanegat 
Metropol i aquelles velles parets en un 
Sistema solar, una de les seves prime- 
res obres. Canviant radicalment de for- 

ma teatral, la companyia del Teatro de 
las Bellas Artes de Madrid portà a Tar- 
ragona un magnífic Calígula, d'Albert 
Camús, sota la direcció d'un dels grans 
monstres de l'escena espanyola, José 
Tamayo. La temporada va acabar amb 
la dansa contemporània de Metros i la 
retrobada amb els meravellosos Pasto- 
rets, en aquest cas de dues companyies, 
La Golfa i els seus Pastorets moderns i 
l'Associació La Salle amb el clàssic de 
Josep Maria Folch i Torres. 

No podem oblidar el treball intens i 
sistemàtic que al llarg dels anys ha ofert 
el Grup Escènic Atenea al Metropol. En 
la temporada del 1995, per exemple, 
estrenaren, entre altres obres, La tete- 
ra, de Miguel Miura, o Quina vista tens, 
Quimet. Una curiositat: el preu més car 
de la temporada foren les 2.500 pesse- 
tes que costava veure Calígula a la pla- 
tea del teatre. I és que l'euro encara era 
una entelèquia. 


1996, quinze anys amb 
Rubianes 


Segona temporada, noves emoci- 
ons i, entre els grans noms de l'esce- 
na catalana que trepitjaren el Metro- 
pol, Pepe Rubianes, que celebrà a Tar- 
ragona els seus quinze anys de profes- 
sió. A la temporada d'hivern del 1996 
hi trobem noms com la companyia del 
Teatre Lliure amb L'Amfitrió: el popu- 
lar Miquel Cors amb l'obra Les dones 
d'en JaRe, el Centre Dramàtic de la Ge- 
neralitat i La festa del blat, Sergi Mateu 
i Montse Guallar en una de les obres 


més esperades i triomfadores de la 
temporada com va ser Paraules d'amor, 
Lita Claver, la popular Mata, i la Glenn 
Miller Orchestra, dins el 3r Festival In- 
ternacional de Dixieland. 

Però també vam tenir l'oportuni- 
tat de veure a l'escenari del Metropol 
l'entranyable actriu tarragonina Pepita 
Adalid i el malaguanyat Amadeu Sans, 
que ens portaren La vida perdurable, 
un dinar entra una mare i un fill ple 
de sensibilitat i tendresa. Tampoc po- 
dem oblidar l'actuació d'Abisme Teatre 
amb Nàufrags, l'adaptació d'una obra 
de John Steinbect, base de la pel-lícula 
d'Alfred HitchcocR. L'Orquestra Simfò- 
nica del Vallès o la Nacional d'Andor- 
ra i noves representacions de l'Atenea, 
com La tetera, completaren aquest inici 
d'any al Metropol. 

Pel que fa a la temporada de prima- 
vera, la van marcar grans actors i ac- 
trius, tant d'aquí com de fora. Rosa No- 
vell va representar Revolta de bruixes, 
el Lliure va portar El pare, Ur Teatro, un 
gran Romeo y Julieta, també vam riure 
amb l'humor de Faemino y Cansado, i 
no podem oblidar El visitant del Centre 
Dramàtic de la Generalitat, obra dirigi- 
da per Rosa Maria Sardà, que serví de 
fons per al lliurament dels premis Els 
Millors del 1995. 

Si parlem de grans noms de l'esce- 
na, en tenim dos que brillen amb llum 
pròpia: Rafael Alvarez El Brujo, que 
portà a Tarragona La sombra del Teno- 
rio, i Eusebio Poncela amb Diàlogo en 
re mayor, a càrrec del Centro Dramàti- 
co Nacional, que era la primera vegada 
que visitava el Metropol. 


En l'apartat musical destacarem les 
actuacions del mestre tarragoní Josep 
Maria Damunt, que amb la seva com- 
panyia de sarsuela oferí La dolorosa i 
la Canción del olvido. I, sens dubte, no 
podem ometre la vibrant actuació de la 
cantant mallorquina Maria del Mar Bo- 
net, que presentà les cançons del seu 
últim treball, Salmaia. El moment emo- 
tiu de la temporada fou l'homenatge al 
pioner de la dansa a les comarques de 
Tarragona, Joan Magrifià, un reconeixe- 
ment molt merescut a la seva tasca de 
tants anys. També és el moment en què 
Joventuts Musicals de Tarragona entra 
en la programació del Metropol. 

La tardor del 96 s'obrí amb la pri- 
mera actuació internacional de dansa 
a càrrec del Tallin Theater Ballet amb 
la popular peça de Manuel de Falla El 
amor brujo, i prosseguia amb la presen- 
tació a Tarragona de la companyia de 
dansa de Santiago Sampere, un valen- 
cià emparentat amb la nostra ciutat. En 
el capítol del teatre, quatre pesos pe- 
sants de l'escena catalana: Ferran Rafié 
i Emma Vilarasau estrenaren Busco el 
senyor Ferran, i Àlex Casanovas i Anna 
Briansó, Dos en un balancí. Sense obli- 
dar un altre illustre visitant, l'extra- 
vagant Albert Pla, en aquesta ocasió 
transformat en un personatge de teatre 
en l'obra Caracuero. 

La programació es tanca amb les ac- 
tuacions dels Pastorets, però abans vam 
assistir al primer concert de l'Orquestra 
Camerata XXI al Metropol i al naixe- 
ment del Ballet Neoclàssic de Tarrago- 
na, sota la direcció de la ballarina tarra- 
gonina Artemis Plaja. 


1997, l'any Belbel 


La temporada del 1997 podem con- 
siderar-la com l'any de Sergi Belbel al 
Metropol. El prestigiós director d'esce- 
na català va dirigir tres de l'obres que 
vam poder veure al Metropol: L'avar 
de Molière, Sóc lletja, de la companyia 
Rràmpact —amb Joel Joan de nou a 
l'escenari—, i Testament, amb Jordi Boi- 
Xaderas, David Selvas i Lluís Soler com 
a actors. Dos grans directors més s'afe- 
giren a la festa: Adolfo Marsillach, que 
presentà L'auca del senyor Esteve amb 
el Teatre Nacional de Catalunya, i Al- 
bert Boadella i els seus Joglars amb La 
increible història del Dr. Floit €: Mr. Pla. 

La temporada va començar amb 
òpera, la coneguda Traviata de Verdi, 
de la companyia Teatro Lírico de Euro- 
pa - Teatro Lirico di Milano, per seguir 
amb molts espectacles de teatre entre 
els quals destaquem DaRota, de Jordi 
Galceran, amb Abel FolX, Ricard Borràs, 
Victòria Pagès i Francesc Albiol com a 
protagonistes. Novament vam comp- 
tar amb la Pepita Adalid, en aquest cas 
amb textos de l'escriptor català Narcís 
Comadira, autor sobre el qual també es 
va muntar una exposició, i amb Espai 
de Troc i el seu Provócame, sota la di- 
recció d'Alberto Peralta. 

Joel Joan, Jordi Sànchez i Mònica 
Glàenzel eren de nou els protagonistes 
de la nova obra de Rràmpac£, Sóc lletja, 
mentre tots tres triomfaven també a la 
televisió amb Plats bruts. I de la comè- 
dia al teatre clàssic de la mà d'un altre 
dels directors espanyols de més prestigi 
internacional, Ricardo Iniesta, que amb 


la seva companyia Atalaya de Sevilla 
portaren Electra. En l'apartat musical 
destaquem l'actuació de la DuRe Elling- 
ton Orchestra dins el 4t Festival Inter- 
nacional de Dixieland, tot un privilegi 
que demostrava la vitalitat del certa- 
men tarragoní. 

A la primavera, el grup Metadones 
va Obrir la programació amb Medea 
mix, tot un èxit dirigit per la tarragoni- 
na Magda Puyo. Dels catorze especta- 
cles d'aquells mesos cal destacar l'actu- 
ació de Carlos Gofii, líder de Revólver, 
un concert acústic magnífic, la presèn- 
cia del Centre Dramàtic de la Generali- 
tat, amb La bona gent de Santiago Ru- 
sifiol com a prèvia de la nit dels premis 
Els Millors del 96, o l'oportunitat única 
que va tenir el públic de Tarragona de 
presenciar l'actuació d'un dels grups 
més importants del món i amb més 
prestigi internacional, el Teatre Negre 
de Praga, amb Peter Pan. I després de la 
màgia txeca, un altre espectacle màgic: 
el que oferí Pep Bou i les seves bombo- 
lles de sabó. 

Una menció especial mereix la gala 
lírica que van oferir Rosa Mateu i el ba- 
ríton tarragoní Àngel Òdena, una veu 
única que triomfa a tot el món, sens 
dubte un dels tarragonins més univer- 
sals del moment actual i que es mereix 
tota l'atenció de la ciutat i dels seus di- 
rigents. 

Dos noms propis més, Toni Albà i 
Sergi López, van passar pel Metropol 
amb Brams o la Rumèdia dels herrors, el 
primer, ara més reconegut que mai per 
les seves imitacions a la televisió pú- 
blica catalana, i el Sergi triomfant al ci- 


nema (El laberinto del fauno) i al teatre 
(Non solum), obra que podrem veure 
durant la primavera del 2010. Per aca- 
bar la temporada, una gran peça del te- 
atre català, la Maria Rosa d'Àngel Gui- 
merà, sota la direcció de Rosa Novell. 

La tardor del Metropol del 97 co- 
mençà amb el Tenorio de l'Associació 
La Salle, per seguir amb Testament i una 
brillant actuació de Jordi Boixaderas i 
Lluís Soler, i el Happy End de la compa- 
nyia tarragonina El Magatzem. Uns al- 
tres tarragonins, Trono Villegas, van es- 
trenar nou espectacle, El sexe nostre de 
cada dia, sota la direcció d'Oriol Grau i 
escrita per Dario Fo, Franca Rame i Ja- 
cobo Fo. Una conversa entre cinc ami- 
gues i un amic que ens expliquen els 
seus problemes sexuals i la seva mane- 
ra de resoldre'ls. 

No podem ometre, com hem dit 
abans, l'actuació del Teatre Nacional 
de Catalunya, sota la direcció d'Adolfo 
Marsillach, amb L'auca del senyor Este- 
ve, una versió molt personal de l'obra 
de Santiago Rusifiol, i la d'Els Joglars, 
amb la seva particular visió sobre la 
vida i l'obra de Josep Pla portada a l'es- 
cenari pel més que polèmic Albert Bo- 
adella. 


1998, el Metropol a ple 
rendiment 


El Metropol navega ja l'any 1998 a 
ple rendiment, amb unes programa- 
cions que desborden activitats i que 
s'amplien també als més petits amb el 
cicle "Les matinals més menudes". És 

el moment de la consolidació del tea- 
tre tarragoní, tant pel que fa a les com- 
panyies de casa com a les de fora del 
territori. Així, retrobem José Tamayo 
amb un muntatge sensacional de Lu- 
ces de Bohemia, o el Centre Dramàtic de 
la Generalitat amb Fum, fum, fum, o la 
companyia de sarsuela del mestre Da- 
munt. Zona Zàlata estrena nou espec- 
tacle, Potser... demà, amb tota la força 
teatral contemporània del grup tarra- 
goní dirigit per Joan Pascual. 

Però també hi trobem l'humor de 
The Chanclettes o el primer espectacle 
en solitari de Mont Plans, així com el 
Teatro de la Fragua d'Hondures, un re- 
cital poètic d'Enric Pujol o la presència, 
per primera vegada a Tarragona, d'Ari- 
adna Gil amb l'obra Salvats, una refle- 
xió duríssima sobre la vida que alguns 
espectadors no van acabar de veure 
malgrat la gran actuació de l'actriu ca- 
talana. El teatre musical va estar repre- 
sentat en aquesta ocasió per la compa- 
nyia de Coco Comín amb el muntatge 
Chicago, tot un clàssic. 

I si l'hivern estava atapeit d'espec- 
tacles, la primavera del Metropol esta- 
va a vessar. Que si el Ballet Estatal de 
Sant Petersburg, que si el Teatro Lírico 
de Europa, que venien Jordi Boixaderas 
i Emma Vilarasau amb el gran èxit de la 
temporada, Paraules encadenades, o re- 
tornava amb tres noves funcions Trono 
Villegas i El sexe nostre de cada dia... Si 
la programació era llarga, l'espai reser- 
vat a les activitats de les entitats tarra- 
gonines, "El Metropol de la ciutat", era 
espectacular. L'espai va ser ocupat per 
congressos, pel Sagrat Cor, pels Amics 


del Poble Sahrauí, per la Banda Unió 
Musical, l'Associació contra el Càncer, 
l'Esbart Dansaire, l'Aula de Música Tra- 
dicional, l'Escola May, l'Escola Munici- 
pal de Música i, per acabar-ho d'arro- 
donir, sis espectacles dels Dimarts Mu- 
sicals. 

Tot això abans d'arribar a una tar- 
dor de muntatges de gran qualitat com 
el protagonitzat per l'actriu argentina 
Cipe LincovsRy sobre Brecht, el sempre 
irreverent Pablo Carbonell, i l'obra que 
juan Echanove dedicà a Federico Gar- 
cía Lorca, Como canta una ciudad, diri- 
gida pel reusenc Lluís Pasqual. 

En poc més de quatre anys, el Me- 
tropol ja era tot un referent de l'escena 
catalana i un espai obert a les entitats 
de la ciutat, un marc cultural incompa- 
rable on es feien exposicions, xerrades i 
tertúlies, i que de mica en mica es con- 
vertí també en un lloc de coneixement 
de l'obra de Josep Maria Jujol. 


1999, les actrius al poder 


Aquest any el podríem qualificar 
com l'any dels grans espectacles prota- 
gonitzats per actrius. Silvia Marsó pro- 
tagonitzava Dofia Rosita la soltera, de 
Federico García Lorca, a les ordres de 
José Tamayo: Marta Carrasco feia un 
cant a la vida tot recordant l'escultora 
Camille Claudel: les noies de T de Te- 
atre visitaven per primera vegada el 
Metropol amb el muntatge Criatures, 
tot un èxit de crítica i de públic, la pa- 
llassa vallenca Pepa Plana ens feia riu- 
re, somriure i reflexionar amb De pe a 


pa: la gran Charo López ens parlava del 
sexe al monòleg Tengamos el sexo en 
paz, mentre que Sara Baras s'estrenava 
al Metropol amb el seu espectacle Su- 
efios, flamenc en estat pur. 

Tampoc podem deixar de recordar la 
participació de la gran Maia PlissétsRa- 
ia, que va dirigir el Ballet Imperial Rus, 
o les nostres actrius Montserrat Caru- 
lla, VicRy Pefia i Anna Lizaran. 

Entre totes elles, de nou el gran 
Pepe Rubianes ens feia riure fins a les 
llàgrimes tot explicant les seves visi- 
tes a Cuba, les ganes que tenim d'anar 
a treballar a les sis del matí o posant 
a parir els fatxes. Trono Villegas seguia 
acumulant representacions d'El sexe 
nostre de cada dia, mentre que Rafael 
Alvarez El Brujo tornava amb els seus 
monòlegs. 

Teatre i dansa van ser els protago- 
nistes de la temporada de primavera. Al 
gran nom de Maia PlissétsRaia hi hem 
d'afegir el del Ballet de l'Òpera de Ríev, 
amb tot un clàssic com és La bella dor- 
ment. En l'apartat de teatre, Jordi Boxa- 
deras i Lluís Soler ens van tornar a de- 
mostrar el seu saber fer damunt l'esce- 
nari amb els contes d'Apel:les Mestres 
a El silenci és or. 

Vol-Ras i la companyia Atalaya van 
ser dues de les retrobades d'aquell any 
amb el Metropol. Els primers amb JIn- 
tríngulis i els segons amb Divinas pala- 
bras, un gran text de Valle-Inclàn. Se- 
guint amb el teatre, el Lliure va apostar 
per Tot esperant Godot, muntatge pot- 
ser massa dur, que comptà amb un re- 
partiment de luxe, Eduard Fernàndez, 
Anna Lizaran, Marc Martínez i Alexis 


Valdés, dirigits per Lluís Pasqual. Una 
altra obra amb presència pròpia va ser 
La reina de la bellesa de Leenane, amb 
un altre conjunt de brillants actors com 
són Montserrat Carulla, VicRy Pefia i 
Àlex Casanovas, tots ells dirigits per 
Mario Gas. 

Entre les moltes altres activitats 
del Metropol, aquell any va desta- 
car la presència d'IfiaRi Gabilondo, 
en aquells moments director del pro- 
grama més escoltat de la radiodifusió 
espanyola, Hoy por hoy, de la Cadena 
SER, que el va retransmetre en direc- 
te des de la nostra ciutat el dijous 20 
de maig. 

Una de les obres més esperades 
d'aquesta temporada va ser la protago- 
nitzada pel provocador pallasso italià 
Leo Bassi. Instintos ocultos ens va fer 
riure, però els espectadors també vam 
passar una certa por (ja se sap, en les 
Obres de Bassi cal anar preparat per 
a tot). També van repetir els d'Abis- 
me Teatre amb El perquè de tot plegat, 
i Sergi Mateu tornava a Tarragona amb 
La balada d'Oscar VVilde. En música cal 
destacar el debut al Metropol del can- 
tautor tarragoní Paco Hilaluna. 

L'humor també va estar molt ben 
representat aquesta temporada. Als 
noms ja citats de Rubianes o Leo Bassi 
hi hem d'afegir els d'Yllana i el seu te- 
atre gestual sense paraules, i els Mimi 
Richi Clovvns, una de les companyies 
més prestigioses en el món del clovvn i 
de la pantomima. 


2000, cinc anys de la 
remodelació 


La commemoració del cinquè ani- 
versari de la remodelació del Tea- 
tre Metropol de Tarragona va servir 
per confeccionar una programació de 
luxe per a la ciutat en la seva tempo- 
rada d'hivern. Des de l'estrena de Sopa 
de ràdio, la nova obra de Trono Ville- 
gas, fins al genial Miguel Gila, tot pas- 
sant per Els Joglars o Carles Flavià, a 
més d'una magnífica exposició sobre el 
mestre Pau Casals. 

La presa, obra portada directament 
des del Teatre Romea de Barcelona, 
va servir per obrir aquesta programa- 
ció, on no hi va faltar una producció de 
Canteatre que es deia De cors robats... 
i més, amb Carme Tàpias i Sergi Xiri- 
nacs dirigits per Joan Pascual. També 
el Centro Andaluz de Teatro Al-Rasa- 
ba de Palestina es va sumar a la festa 
amb una particular Fuenteovejuna de 
Lope de Vega, mentre que en l'apartat 
d'òpera vam veure Madama Butterfly, 
de Puccini, sota la producció d'Òpera 
2001. També van passar pel Metropol el 
grup tarragoní de música Mil Històries 
i la companyia de dansa contemporà- 
nia It Dansa. 

El 3 de març, i per primera vegada 
al Metropol, Miguel Gila va portar el 
seu darrer espectacle, Suma y sigue, on 
el gran humorista va fer un repàs del 
seu ampli repertori sempre enganxat al 
telèfon. De Gila a Els Joglars. En aques- 
ta ocasió, poc després de desmitificar 
la figura de Josep Pla, van fer un pas 
endavant per endinsar-se en el món 


de Salvador Dalí, personatge interpre- 
tat magistralment per Ramon Fontseré. 
L'última peça teatral d'aquesta part de 
la temporada la va protagonitzar Car- 
les Flavià i El estado del malestar: si les 
coses anaven tan malament com ens 
deia llavors Flavià, deu anys més tard 
no hem millorat gens. 

En l'apartat musical, dos grans con- 
certs. El primer, protagonitzat per cinc 
guitarres de prestigi: Max Sunyer, Joan 
Vinyals, Santi Picó, David Palau i Juan 
Gómez Chicuelo. El segon, dins el 7è 
Festival Internacional de Dixieland 
Ciutat de Tarragona, The Pasadena 
Roof Orchestra, una formació que cele- 
brava els seus trenta anys de vida. 

El criat, sota la direcció de Mario 
Gas, va obrir la temporada de prima- 
vera del Metropol del 2000. Ferran Ma- 
dico en va prendre el relleu amb Tots 
eren fills meus, d'Arthur Miller, estrena 
protagonitzada per Carles Canut i Juli- 
eta Serrano. I el Teatre Nacional de Ca- 
talunya va portar La comèdia dels er- 
rors, amb un Lluís Soler magnífic. 

Una altra de les peces destacades 
de la programació va ser Top Dogs, di- 
rigida també per Mario Gas, i protago- 
nitzada per un dels grans de l'escena 
catalana, malgrat que la major part de 
la seva carrera professional l'hagi re- 
alitzat a Madrid. Parlem de Fernando 
Guillén, que actuava en aquesta ocasió 
amb Mònica López. 

De la temporada de tardor cal des- 
tacar una nova interpretació magistral 
de Lluís Soler, en l'obra de Molière Tar- 
tuf o l'impostor, dirigida per Oriol Brog- 
gi, peça en la qual també hi participa- 

va l'actriu tarragonina Montserrat Sal- 
vador. Cesc Gelabert va presentar una 
altra de les seves coreografies, i Calix- 
to Bieito va muntar la seva controver- 
tida versió de La vida es suefo de Cal- 
derón de la Barca. Per la seva part, el 
Grup Escènic Atenea celebrà els seus 
quaranta anys de teatre amb la repre- 
sentació, entre altres peces, d'El cor del 
poble, d'Ignasi Iglésias. 

Una altra estrena al Metropol: la 
primera aparició de Teatre de Guerri- 
lla. Avalats pel seu èxit televisiu amb el 
programa Càsting, de TV3, Rafel Faixe- 
das, Quim Masferrer i Carles Xurigue- 
ra decideixen dissenyar Som i serem, 
l'obra que els llançà definitivament a la 
fama dos anys després de la seva unió. 


2001, retrobades i estrenes 


El 2001 és un any de retrobades i 
noves estrenes. El Metropol és ja una 
referència en el món del teatre. Si el 
Nacional fa una nova creació, ve a Tar- 
ragona, si el Romea estrena, passa per 
aquí. Si la Vilarasau té un nou muntat- 
ge, a la curta o a la llarga fa la seva gira 
i triomfa al Metropol (sempre que la te- 
levisió li ho permet). El mateix podríem 
dir de Rafael Àlvarez El Brujo, Rràm- 
pacX i un llarg etcètera, al qual afegim, 
per primera vegada, Lluís Homar. 

Un tramvia anomenat desig, la cone- 
guda obra de Tennessee VVilliams (so- 
bretot per la seva adaptació cinemato- 
gràfica), portà al Metropol Emma Vila- 
rasau, en un dels papers més emotius, 
sorprenents i de caràcter de tota la seva 


trajectòria artística. Al llarg d'aquests 
quinze anys de la remodelació del Me- 
tropol, tant Emma Vilarasau com Lluís 
Soler i Jordi Boixaderas s'han convertit 
en tres de les màximes estrelles per al 
públic tarragoní. 

El coreògraf Ramon Oller estrenà 
Pecado, pescado amb la companyia Me- 
tros, una de les obres de dansa contem- 
porània més ben acollides a la nostra 
ciutat. El grup reusenc La Vitxeta tam- 
bé trepitja l'escenari tarragoní amb La 
disputa, sota la direcció de Dolors Juan- 
pere. Paco Mir, component de Trici- 
cle, va ser el director de Vides privades, 
considerada una de les millors comèdi- 
es del segle xx. 

L'actriu Antonia San Juan, molt co- 
neguda després de participar en una 
de les pel-lícules més populars de Pe- 
dro Almodóvar, Todo sobre mi madre, 
també s'estrenà a Tarragona amb el 
monòleg Otras mujeres. Jaume Sisa va 
tornar a cantar i també ho va fer al Me- 
tropol, i l'altre gran nom que trepitjava 
per primera vegada el Metropol va ser 
Lluís Homar amb Taurons, una crítica 
despietada del somni americà dirigida 
per Ferran Madico. 

A la primavera veiérem l'actuació 
del ballet de David Campos i ens vam 
esglaiar amb Manel Barceló i La ti- 
gressa i altres histories. Rafael Alvarez 
muntà El arcipreste, i poc després pre- 
nia el relleu a l'escenari de la Rambla 
Nova un mite del cinema espanyol por- 
tat al teatre: El verdugo. D'aquella fa- 
mosa pel-lícula de Luis García Berlan- 
ga, Luis Olmos en va fer una versió per 
al lluiment de tres grans actors: Juan 


Echanove, Luisa Martín (que estava tri- 
omfant amb la Juani de Médico de fami- 
lia a la televisió) i Alfred Lucchetti, tot 
un referent del teatre català contempo- 
rani, una combinació en què l'èxit esta- 
va, doncs, assegurat. 

De la Sala Muntaner de Barcelona 
va arribar ORupes al Museu del Prado, 
tota una agradable sorpresa dirigida 
pel mestre Ricard Salvat. Un altre va 
ser l'espectacle de Les Founambules, 
dos belgues genis del mim i de l'humor, 
amb un muntatge brutal i divertit. 

A la tardor, Joel Joan i Jordi Sànchez 
tornaren amb les seves històries d'em- 
bolics. En aquesta ocasió l'obra era Ex- 
cuses, sota la direcció de Pep Anton 
Mufioz abans de convertir-se en el po- 
pular Peris d'El cor de la ciutat. El Me- 
tropol també va tornar a tenir l'honor 
de veure les evolucions del Ballet Im- 
perial Rus de Maia PlissétsRaia, una 
de les ballarines més grans de tots el 
temps. A Tarragona van portar un di- 
vertimento de diferents autors que om- 
plí d'elegància l'escenari tarragoní. Se- 
guint en l'apartat de dansa, en aquest 
cas catalana, l'Esbart Santa Tecla cele- 
brà els seus trenta anys de vida amb el 
muntatge Del Montsant a Prades. 1 molt 
abans que Escenas de matrimonio es 
fes popular a la petita pantalla, Magúi 
Mira i Francesc Albiol van portar l'obra 
d'Ingmar Bergman al nostre escena- 
ri, amb un gran èxit de crítica i públic. 
Per cert, una obra que no té res a veure 
amb el programa de televisió del ma- 
teix títol. 

Així mateix, cal destacar la partici- 
pació en la programació de la compa- 


nyia Carro de Baco amb La curva, in- 
terpretada, entre d'altres, pel tarragoní 
Vicenç Cafión, excomponernt d'Espai 
de Troc. Tampoc podem oblidar un al- 
tre dels grans moments de la tempo- 
rada, l'Enric IV de Luigi Pirandello, on 
novament Lluís Soler estava colossal. 
Les cançons de Pau Riba i la Giulietta 
de Pepa Plana van tancar la temporada 
just abans, com sempre, dels Pastorets. 
A més dels tradicionals de l'Associació 
La Salle, la Companyia La Golfa estre- 
nà Els pastorets de Tarragona, una revi- 
sió del text de Josep Maria Folch i Tor- 
res, adaptat per Josep Bargalló tot mo- 
dernitzant l'original i fent-ne una ver- 
sió tarragonina. 

Tot això pel que fa a les programa- 
cions professionals, perquè si mirem 
altres activitats que aquell 2001 es van 
fer al Metropol hi trobem, entre d'al- 
tres, "Les matinals més menudes", la 
campanya de teatre infantil i juvenil, 
les programacions de Joventuts Musi- 
cals, el Teatre Jove, l'Escena Amateur i 
"El Metropol de la ciutat", noranta-cinc 
funcions més. No està gens malament. 


2002, la gran Lola Herrera, 
'La jaula de las locas' i 'Ubú' 


El 2002 va ser un any de grans 
produccions: l'innegable èxit de Paco 
Moràn i Joan Pera amb La jaula de las 
locas, o la nova revisió que Els Joglars 
van fer d'Ubú, president amb motiu del 
quarantè aniversari de la companyia 
d'Albert Boadella. Però destacaria la 
presència a Tarragona de la gran Lola 


Herrera amb Cinco horas con Mario, 
del recentment traspassat Miguel De- 
libes. La gran dama de l'escena espa- 
nyola demostrà una vegada més com li 
escau aquest qualificatiu. 

Nova temporada i noves emocions. 
La primera la va proporcionar Car- 
me Elias amb La dama enamorada, de 
joan Puig i Ferreter (la Selva del Camp, 
1882 - París, 1956), plena de solvència 
interpretativa. La segona, la gala lírica 
protagonitzada pel tenor Jaume Ara- 
gall i el baríton tarragoní Àngel Òde- 
na. Un refredat mal curat d'Aragall va 
espatllar, en part, la nit, però es va tor- 
nar a demostrar que Òdena ja era tot 
un número u del món del cant. Í la ter- 
cera gran emoció de la primera part 
de la temporada: La jaula de las locas, 
el nou èxit de Paco Moràn i Joan Pera, 
que va sortir del Metropol per repre- 
sentar-se al Refugi 1 del Moll de Costa, 
ja que el teatre de la Rambla Nova era 
massa petit per abastar l'enorme inte- 
rès del públic. 

L'hivern del 2002 també vam veu- 
re la nova creació de Trono Villegas, en 
aquesta ocasió amb la col-laboració de 
la Universitat Rovira i Virgili de Tarra- 
gona. Sota la direcció d'Oriol Grau, dot- 
ze veus representen dotze religions i 
aquí s'inicia el conflicte de La veu del 
món. Atalaya de Sevilla i el seu direc- 
tor, Ricardo Iniesta, tornaren al Metro- 
pol per representar Exiliadas, una peça 
compromesa amb les dones silencia- 
des. Quant a la música, el gran protago- 
nista va ser Pep Sala, que presentà les 
cançons del seu treball discogràfic del 
moment, Carpe Diem, a més de recor- 


dar alguns dels temes més populars de 
la seva època de Sau. 

A la primavera, el Metropol va re- 
bre la visita de Blanca Portillo junta- 
ment amb Riti Manver i Nuria Men- 
cía, amb El matrimonio de Boston. Al- 
bert Pla cantà rumba, i Àlex Casanovas 
i el tarragoní Fermí Fernàndez (un dels 
màxims impulsors de Trono Villegas) 
van donar vida a més de quinze per- 
sonatges en la divertida comèdia Amb 
pedres a les butxaques. El Tantarantana 
Teatre muntava Follia d'amor, un gran 
èxit de Sam Shepard, i Canteatre pre- 
sentava el musical El castell negre, una 
de les produccions més ambicioses de 
la gent d'El Magatzem de la Coopera- 
tiva Obrera. 

Després de Pla i Dalí, Boadella va 
tornar a repassar un dels personatges 
que més joc han donat a Els Joglars al 
llarg de la seva trajectòria artística. I 
quin millor moment per fer-ho que tot 
celebrant els quaranta anys de vida de 
la companyia. A Ubú president, o els dies 
de Pompeia hi trobem l'Ubú de sempre 
i elements nous que resisteixen al pas 
del temps. Tancava la programació de 
primavera la ja citada Cinco horas con 
Mario, tot un luxe del teatre contempo- 
rani que Lola Herrera va fer seu de to- 
tes totes. 

La darrera etapa de l'any, ja a la tar- 
dor, va servir per canviar la manera de 
presentar la programació als especta- 
dors. El desplegable es va quedar petit 
i va sorgir un nou format en forma de 
llibret que encara es manté actualment. 
El Nacional va obrir foc amb La filla del 
mar, un clàssic d'Àngel Guimerà portat 

als nostres dies. I no podem deixar de 
banda que, amb motiu del seu setantè 
aniversari, es va organitzar un concert 
en homenatge al gran mestre de la mú- 
sica nascut a Riudoms, Joan Guinjoan, 
creador i impulsor del Premi Interna- 
cional de Composició Musical Ciutat 
de Tarragona. S'hi va presentar el CD 
Chez Guinjoan: obra primera. 

Per la seva part, Jordi Boixaderas i 
Francesc Albiol donaren vida als per- 
sonatges d'El club de la corbata, una 
obra més que interessant que reflec- 
tia les emocions i les frustracions dels 
homes quan arriben a una certa edat. 
En dansa, bona actuació de l'Odes- 
sa Festival Ballet amb la interpretació 
del Trencanous de TxaixovsxXi. Per aca- 
bar, el Nadal i el seu misteri: Lo misteri 
de Nadal dels Quico el Célio, el Noi i el 
Mut de Ferreries. 

Al marge de les programacions i 
de tota l'activitat al voltant del Metro- 
pol, el 2002 va ser l'any de l'entrada en 
funcionament de l'euro. Tot es va apu- 
jar. La canya que valia 100 pessetes va 
passar a 1 euro. Tots els preus es van 
disparar, però les entrades del Metro- 
pol i de la programació cultural en ge- 
neral van mantenir els seus preus, amb 
una despesa mitjana al voltant dels 17 
euros (2.828 pessetes) per espectacle, 
tenint en compte que els preus més 
cars de les temporades anteriors ha- 
vien oscil-lat entre les 2.500 i les 3.000 
pessetes. 


2003, de Miss Daisy al "Poema 
de Nadal" 


Tan sols amb la seva presència, Am- 
paro Rivelles va illuminar l'espai del 
Metropol amb l'obra Paseando a Miss 
Daisy, sota la direcció de Luis Olmo. 
Curiosament, aquesta obra de teatre es 
va fer molt popular quan aquest gran 
text d'Alfred Uhry va ser portat al ci- 
nema. Sota una aparent senzillesa, Pa- 
seando a Miss Daisy és un laboriós tre- 
ball que parla de tabús, pors i prejudi- 
cis socials entrelligats per les relacions 
afectives. 

A més de la presència d'Amparo Ri- 
velles, cal significar l'actuació de Maria 
del Mar Bonet amb Raixa, un altre disc 
presentat a Tarragona, o l'estrena de 
l'obra del tarragoní Josep Anton Bai- 
Xeras La tangent. Miguel Poveda va po- 
sar el seu toc flamenc de gran cantaor, 
Sol Picó, el seu mestratge en el món de 
la dansa amb Bésame el cactus, i l'hu- 
mor ens arribà de la mà de Toni Albà 
i el seu Bufons del regne, les primeres 
paròdies del Rei d'Espanya que ja tri- 
omfaven a TV3. 

Un altre dels grans moments de 
la temporada va ser la participació de 
Lluís Homar convertit en Lluís Homar 
en el monòleg Et diré sempre la veri- 
tat, on el gran actor català ens donava 
la seva particular visió del teatre i de la 
seva vida com a actor. 

Un altre tarragoní, el director d'es- 
cena Ramon Simó, va portar Anna Li- 
zaran de nou al Metropol amb Escenes 
d'una execució, una producció del Tea- 
tre Nacional de Catalunya. L'obra, ra- 


dical i poètica a la vegada, parla de la 
funció de l'art en la nostra societat. No 
hi podia faltar tampoc Josep Maria Pou, 
que sota la direcció del reusenc Ferran 
Madico muntà Celobert, un dels grans 
èxits de la temporada. 

Enmig de tant de teatre, un perso- 
natge ja prou conegut de la lírica tarra- 
gonina com Àngel Òdena ens oferí una 
demostració de la seva qualitat, acom- 
panyat, en aquesta ocasió, per la so- 
prano Elena de la Merced, amb qui poc 
després cantà al Liceu de Barcelona II 
viaggio a Reims, de Rossini. 

De la temporada de primavera po- 
dem destacar tres moments estel-lars: 
L'habitació del nen, de Josep Maria Be- 
net i Jornet, dirigida per Sergi Belbel, El 
Cafè de la Marina, de Josep Maria de Sa- 
garra: i Mamaaóú, de Jordi Sànchez i Pep 
Anton Gómez. Cadascuna d'elles por- 
tà a Tarragona noms ja prou coneguts 
a la ciutat. La primera de les tres obres 
estava protagonitzada per Emma Vila- 
rasau i Pere Arquillué, del gran repar- 
timent d'El Cafè de la Marina cal des- 
tacar Laura Conejero i Jordi Banacoloc- 
ha, i què podem dir de Mamaaóú, eren el 
Moràn i el Pera, la tercera obra conjun- 
ta d'aquests dos genis de l'humor. 

Enmig de tot això, la presència de la 
Companyia d'Ombres Xineses de Pe- 
quín, l'estrena de la comèdia musical 
infantil Xerima, de la companyia tar- 
ragonina del mateix nom, o el concert 
que ens oferí una de les veus més sig- 
nificatives de la música espanyola: Paco 
Ibàfiez. 

A les acaballes de la temporada, 
una estrena destacà per damunt de les 


altres: El poema de Nadal, de Josep Ma- 
ria de Sagarra, sota la direcció escènica 
de Josep Maria Polls i la direcció musi- 
cal de Josep Prats. Aquesta representa- 
ció es va realitzar a la Catedral de Tar- 
ragona, marc on s'ha anat escenificant 
sempre aquesta obra fins a l'actualitat. 
La dramatització del poema la van dur 
a terme, entre d'altres, Montserrat Sal- 
vador, Carme Sansa i Mercè Arànega. 

Al marge del Poema, també cal es- 
mentar la producció del Teatre Romea 
J.R.S., amb la interpretació de Lluís 
Marco i un jovenet Bernat Quintana, 
qui també feia els primers passos a la 
televisió a El cor de la ciutat interpre- 
tant el paper de Max. També s'estre- 
nà Sagarriades, un text de Sagarra, i Se 
busca impotente para convivir, amb una 
espectacular Carme Conesa de prota- 
gonista. En dansa, l'Odessa Festival Ba- 
llet va oferir la seva particular versió 
de Carmen, molt polida però mancada 
de passió. 


2004, Rosa Maria, Maria Rosa i 
en Pou 


La collita d'espectacles del 2004 va 
ser excel-lent. A tall d'exemple, la po- 
sada en escena de VVit, de Margaret Ed- 
son, una pinzellada d'humor àcid i de 
drama al voltant del càncer sota la di- 
recció de Lluís Pasqual i la interpre- 
tació de Rosa Maria Sardà i Fernando 
Guillén. I de Rosa Maria a Maria Rosa, 
d'Àngel Guimerà, amb Marta Calvó, 
Lluís Soler i Pep Torrens en els papers 
principals, així com la gran interpreta- 


ció que va fer Josep Maria Pou amb El 
rei Lear, de ShaXespeare, sota la direc- 
ció de Calixto Bieito. 

Mayte Martín i la ballarina Belén 
Maya van ser les encarregades d'obrir 
la temporada professional del Metro- 
pol de l'any 2004. Després van tornar 
les noies de T de Teatre amb Això no és 
vidal, i l'Albert Pla va fer de les seves 
en un concert dramatitzat. 

PavlovsRy posà l'humor, i la comèdia 
va venir de la mà d'Acosta't, amb Àn- 
gels Gonyalons, Ramon Madaula, Àlex 
Casanovas i Anna Ycobalzeta. Atalaya 
de Sevilla va mostrar una altra vegada 
la seva qualitat artística amb El público. 
Per gaudir de la música, vam comptar 
amb els sons de Gerard Quintana, ja 
sense la marca de Sopa de Cabra. 

Una de les sorpreses de la tempora- 
da la va protagonitzar l'obra Por amor 
al arte, representada pels populars ac- 
tors de cinema i televisió Maribel Ver- 
dú i Juanjo Artero. Lluny de les càme- 
res, van demostrar que també són uns 
grans actors de teatre. 

VViti Maria Rosa van ser, doncs, les 
estrelles de la programació de prima- 
vera del Metropol del 2004, mentre que 
la tardor va començar amb un clàs- 
sic poc representat d'Arthur Miller, El 
precio, interpretat per Juan Echanove i 
Rosa Manteiga. 

En l'apartat musical, dos grans con- 
certs: el primer, protagonitzat per Qui- 
co el Célio, el Noi i el Mut de Ferreries, 
amb l'estrena de No es pot viure, un crit 
que demanava millorar les coses, so- 
bretot a les Terres de l'Ebre, i que s'es- 
campà per tot el territori, el segon, el 


de Titot (Francesc Ribera) i Marcel Ca- 
sellas, entre altres, que van recuperar 
el gran trobador Guillem de Berguedà. 

Tornant al teatre, Oriol Broggi va di- 
rigir l'obra de Bertolt Brecht Els fusells 
de la senyora Carrà, i després l'esperat 
El rei Lear, sota la direcció de Calixto 
Bieito. Aquesta gran tragèdia, portada 
als nostres dies per un dels directors 
més polèmics de l'escena catalana, va 
estar interpretada magistralment per 
Josep Maria Pou i la companyia del 
Teatre Romea. Era la primera vegada 
que Pou s'enfrontava a un ShaRespea- 
re, i també la primera vegada que El rei 
Lear era interpretat en català. 


2005, deu anys del nou 
Metropol 


El 2005 el Metropol complia els deu 
anys de la seva nova vida com a escena- 
ri de la cultura tarragonina, i ho va fer 
amb l'estrena d'un dels grans èxits del 
teatre català dels últims anys: El mèto- 
de Grònholm, de Jordi Galceran, dirigi- 
da per Sergi Belbel i interpretada per 
Jordi Boixaderas, Lluís Soler, Jordi Diaz 
i Roser Batalla. Alguns l'han qualificat 
com el millor teatre comercial imagina- 
ble, i el ressò de l'obra va durar diver- 
ses temporades, fins i tot va arribar a la 
gran pantalla. 

La temporada la inaugurà La plaça 
del Diamant, de Mercè Rodoreda, tot un 
clàssic de l'escena catalana interpre- 
tat per Montserrat Carulla, Mercè Pons 
i Rosa Renom, sota la direcció de Joan 
Ollé. I després d'aquesta gran obra, la 

primera aparició al Metropol de la ba- 
llarina de flamenc tarragonina Be- 
lén López, que estrenà Atrapados por 
el arte, un muntatge preparat per ella 
mateixa amb una història de passions 
on es combinaven el clàssic espanyol i 
el flamenc amb gust, força i elegància. 
Va ser a Tarragona, la seva ciutat, on 
va estrenar aquest espectacle que més 
tard giraria per altres ciutats espanyo- 
les. 

I de la novetat a un retrobament. Els 
Yllana muntaven al Metropol Star Trip, 
convertits ja en tot un referent de l'hu- 
mor internacional. Aquesta obra s'ha- 
via representat ja més de 2.500 vega- 
des en 28 paisos diferents quan arribà 
al Metropol. Una altra sorpresa va ser 
Hysteria, dirigida per John MalRovich, 
convidat d'honor al centenari del teatre 
tarragoní i tot un apassionat de la figu- 
ra de Josep Maria Jujol, l'arquitecte del 
Metropol. 

En aquest desè aniversari del teatre 
de la Rambla Nova no hi podia faltar 
una companyia com Els Joglars, abans 
que el seu director, Albert Boadella, 
perdés l'oremus i ataqués el catalanis- 
me polític. El 2005 portaren El retablo 
de las maravillas, una farsa sobre un 
tema de Cervantes. I cal recordar tam- 
bé l'actuació de La Portefia Jazz Band, 
una de les formacions més importants 
de tot el món, dins la 12a edició del 
Festival Internacional de Dixieland de 
Tarragona. 

La primavera d'aquell any es va ini- 
ciar amb la producció del Nacional Les 
tres germanes, que tenia com a prota- 
gonistes Emma Vilarasau, Laura Cone- 


jero, Ramon Madaula i l'actriu tarrago- 
nina Mercè Rovira. Un altre tarragoní, 
el ballarí Roberto G. Alonso, presenta- 
va obra al Metropol, (Ob)sessió, i també 
Pepa Plana amb Hatzàrdia. 

La ja reconeguda cineasta Isabel 
Coixet va fer la seva aportació a la tem- 
porada del Metropol dirigint 84 Charing 
Cross Road, amb Carme Elias i Josep 
Minguell com a protagonistes. El mèto- 
de Grònholm, amb quatre grans actors i 
un text trepidant, va tancar aquest cicle 
de primavera. 

De nou el Nacional de Catalunya va 
ser l'encarregat d'obrir la programació 
de tardor del Metropol amb El professi- 
onal i Pep Anton Mufioz i Jordi Banaco- 
locha, dos actors de primera línia molt 
populars per les seves aparicions a la 
petita pantalla. Tal com va passar al ci- 
cle de primavera, la segona obra va ser 
una altra estrena absoluta al Metro- 
pol d'una ballarina tarragonina, Arant- 
Xa Sagardoy, que presentà Islas amb la 
companyia Patas Arriba. Des d'aquell 
moment, la Sagardoy no ha parat de re- 
bre distincions nacionals i internacio- 
nals, i s'ha convertit en una habitual de 
l'escenari de la seva ciutat. 

Completaren aquest cicle obres de 
la importància d'El misantrop, de Mo- 
lière, amb Ramon Vila i Rosa Gàmiz 
com a protagonistes, De banyes i tra- 
camanyes, un divertimento sobre obres 
de Molière dirigit per Esteve Polls, o la 
curiosa fusió entre Gerard Quintana i 
Joel Joan, amb un text molt poètic i pu- 
nyent al mateix temps. La programació 
del teatre professional d'aquell any va 
tancar amb Carles Canut al capdavant 


del cartell de Mestres antics, i finalitza- 
va la temporada tot escoltant el músic 
tarragoní Paco Enlaluna (abans es feia 
dir Paco Hilaluna) i gaudint dels nos- 
tres tradicionals Pastorets. 


2006, de Charlie Rivel a 
"La cabra' o El Pets 


Entrem al 2006 amb noves propos- 
tes a l'escenari del Teatre Metropol de 
Tarragona, sempre buscant el bo i mi- 
llor de la cartellera. De les moltes ac- 
tuacions que van ser protagonistes dels 
tres cicles professionals, hi va haver 
una sèrie d'actuacions molt destaca- 
des, com la protagonitzada per Ferran 
Ranié amb la seva impressionant inter- 
pretació del gran pallasso Charlie Rivel 
a Uuuuhl No menys impactants van ser 
l'èxit teatral de la temporada, l'actuació 
de Josep Maria Pou amb La cabra, la de 
Pere Arquillué amb Otel-lo o la prime- 
ra que van fer Els Pets al teatre de la 
Rambla Nova. 

L'any va començar amb el Teatro de 
la Abadía amb Sobre Horacios y Curia- 
cios, un grup de textos a partir de l'obra 
de Bertolt Brecht. El Teatre Nacional 
de Catalunya va adaptar Les aventures 
extraordinàries d'en Massagran, una de 
les obres més populars de Josep Ma- 
ria Folch i Torres a més d'Els Pastorets. 
I en el terreny musical, Joan Isaac, un 
dels grans de la Nova Cançó catalana, 
va presentar les cançons del seu últim 
disc, De profundis. 

Llavors va arribar un dels moments 
àlgids de la temporada: la presència al 

Metropol de Ferran Rafié i Uuuuhl En 
una ficció que surt de la imaginació 
del director de Comediants, Joan Font, 
i a partir d'un text de Gerard Vàzquez, 
el més tendre i universal dels pallas- 
sos, Charlie Rivel (el noi de Cubelles), 
es veu obligat a actuar davant d'Adolf 
Hitler, el més bàrbar dels dictadors, i 
ell intenta no fer la seva funció davant 
d'aquest assassí. 

Ricardo Iniesta va tornar al Me- 
tropol amb una adaptació moderna de 
Medea, una Medea clàssica (l'estrange- 
ra) que ens parlava de la xenofòbia o 
de la problemàtica de la immigració. 

Com ja hem dit, el gran moment no 
tan sols de la temporada sinó de l'any 
teatral va ser La cabra, d'Edxvvard Albee, 
dirigida i interpretada per Josep Maria 
Pou. Acompanyat a l'escenari per Mar- 
ta Angelat, l'obra ens presenta un ma- 
trimoni plenament feliç fins que l'ho- 
me s'enamora de Sylvia. Podem dir 
que són coses de la vida, però tot can- 
via quan descobrim que Sylvia és una 
cabra. Un text impressionant i un im- 
pressionant treball dels actors. 

Pel que fa a la representació tarra- 
gonina, Zona Zàlata, uns vells coneguts 
del teatre de la nostra ciutat, van pre- 
sentar Records, sota la direcció de Joan 
Pascual, textos de Magí Sunyer i músi- 
ca de Xavier Pié. Una reflexió sobre la 
conducta humana i la incapacitat de la 
nostra cultura per posar punt final a la 
barbàrie, a la guerra i a la repressió. 

La primavera va arribar amb molta 
música. Primer el musical Paradís, amb 
Àngels Gonyalons, Pep Anton Munioz i 
Xavi Mira en els principals papers de 


l'obra: després un altre recital de Maria 
del Mar Bonet, que va presentar el seu 
disc Amic, Amat. 

En l'apartat teatral, cal destacar 
dues posades en escena: les noies de 
T de Teatre amb el seu 15, una antolo- 
gia dels millors moments del popular 
grup amb motiu dels seus quinze anys 
de professió, i Aigues encantades, una 
producció del Teatre Nacional de Ca- 
talunya dirigida pel tarragoní Ramon 
Simó sobre un text de Joan Puig i Fer- 
reter ambientat en un poble de les nos- 
tres comarques. 

Pel que fa a la programació d'hi- 
vern, començà amb una altra sessió 
d'El mètode Grònholm, que seguia su- 
mant representacions, però el plat fort 
de la programació era un clàssic entre 
els clàssics: Otel-lo. El conegut drama 
de ShaRespeare arribà de la mà del Te- 
atre Lliure en versió de Carlota Subi- 
rós, que va fer un viatge al cor fosc de 
les passions humanes. Pere Arquillué 
va ser el gran protagonista de l'obra, 
acompanyat, entre d'altres, per Joan 
Carreras i Alícia Pérez. 

En el terreny musical, Pascal Come- 
lade va passar pel Metropol dins la gira 
de Ressons, però els protagonistes de 
la temporada van ser Els Pets de Cons- 
tantí, que, a més de cantar, també van 
presentar una teatralització de la seva 
música, una altra fita dins la seva ja 
llarga trajectòria musical. 

2007, setanta-cinc anys amb 
Joan Guinjoan 


La temporada del 2007 va ser estra- 
nya i més curta del que era habitual, ja 
que no vam tenir cicle de tardor. El Me- 
tropol va tancar portes durant uns me- 
sos per tal de poder dur-hi a terme una 
sèrie de reformes internes per millorar 
la seguretat del local, tant dels especta- 
dors com de la gent que hi treballa ha- 
bitualment. Un altre factor que va mo- 
tivar aquest tancament va ser el canvi 
en l'equip de govern de l'Ajuntament 
de Tarragona. Després de divuit anys 
governant la ciutat amb Joan Miquel 
Nadal, CiU perdia les eleccions muni- 
cipals. El PSC accedia al poder gaire- 
bé tocant la majoria absoluta, la qual 
va obtenir amb el suport dels dos regi- 
dors d'ERC. Era el moment del canvi i 
de buscar noves fórmules per a la cul- 
tura de la ciutat, i aquest canvi va por- 
tar momentàniament un cert desgavell 
a l'Àrea de Cultura de l'Ajuntament. 
Malgrat tot, els tarragonins vam gaudir 
d'una bona collita d'espectacles. 

Però si volem recordar aquest 2007 
no és pel tancament de la sala ni per 
les obres de teatre i dansa o els recitals 
de música que s'hi van realitzar, sinó 
per l'homenatge a un dels músics més 
valorats de les nostres comarques, el 
mestre Joan Guinjoan. El mestre com- 
plia setanta-cinc anys, i l'Àrea de Cul- 
tura de l'Ajuntament de Tarragona va 
homenatjar-lo amb un merescut acte 
de celebració i reconeixement al Teatre 
Metropol, acte organitzat conjuntament 
amb Joventuts Musicals de Tarragona. 


Pel que fa al teatre, en destacarem, 
entre les moltes obres vistes, dues de 
gran mèrit. En primer lloc una arrisca- 
da posada en escena d'Antígona de Sò- 
focles, dirigida per Oriol Broggi i amb 
una extraordinària interpretació a càr- 
rec de Clara Segura i Pep Cruz. I l'altra 
obra que cal destacar va ser Visitando 
al Sr. Green, dirigida per Juan Echano- 
ve i protagonitzada per Juan José Ote- 
gui, un dels grans de l'escena espa- 
nyola malgrat que sempre li han tocat 
papers de secundari. El mateix Broggi 
va portar al Metropol La primera his- 
tòria d'Esther de Salvador Espriu, i en 
l'apartat de dansa hem de recordar la 
sensacional actuació de Marta Carras- 
co i la seva companyia a J'arrive. 

Les proses autobiogràfiques de 
Santiago Rusifiol, interpretades per 
Ramon Madaula i dirigides per Síl- 
via Munt, obriren la temporada d'es- 
pectacles professionals del Metropol 
d'aquell 2007, en què cal destacar, a 
més, una nova visita de Juan Echano- 
ve a Tarragona, en aquesta ocasió amb 
la companyia del Romea, interpretant 
Plataforma. Pel que fa a la representa- 
ció tarragonina, esmentarem l'estrena 
d'El teatre blanc, de la companyia Xeri- 
ma, premi beca Metropol 2005, dirigida 
per Marc Chornet, un musical que re- 
flexiona sobre el paper dels personat- 
ges dins el mateix teatre. 

I un altre que va tornar al Metro- 
pol va ser Lluís Pasqual, que va dirigir 
l'obra de Sergi Belbel Mòbil, interpre- 
tada per Rosa Novell, Maife Gil, Marta 
Marco i Carles Francino. 


2008, Concha Velasco 
i Josep Maria Flotats 


Que l'Emma Vilarasau està abona- 
da al Metropol és un fet reconegut per 
tots. Això és una gran sort, ja que gau- 
dim d'una de les més brillants actrius 
de l'escena catalana del moment. A la 
temporada del 2008 va visitar en dues 
ocasions el teatre de la Rambla Nova, la 
primera per inaugurar el cicle d'hivern 
amb Carta d'una desconeguda, i també 
a la de tardor amb Espectres. Però si el 
2008 pot ser recordat és per la presèn- 
cia de Concha Velasco, que interpretà 
Filomena Marturano, i la de Josep Ma- 
ria Flotats, que aterrà al Metropol amb 
un altre treball de categoria com fou 
Stalin, encara que no ens va poder por- 
tar Arte. 

En el primer cicle de la temporada 
van destacar la posada en escena de La 
plaça del Diamant, el clàssic del teatre 
català de Mercè Rodoreda, i l'estrena 
de les noves coreografies d'Arantxa Sa- 
gardoy. Entre altres intèrprets, la músi- 
ca la posà Marc Parrot, un home que es 
reinventa en cada nou disc. 

La primavera la va estrenar Josep 
Maria Flotats amb Stalin, un text que 
neix a partir d'una novella de Marc 
Dugain. Era la tornada als escenaris 
catalans de Flotats amb una obra polí- 
tica i plena de passió. 

Després de presentar Antígona la 
temporada anterior, Clara Segura tornà 
al Metropol acompanyada de Joel Joan 
per interpretar Intimitat, una peça so- 
bre les relacions de parella. Una altra 
de les obres destacades de la tempora- 


da va ser la nova creació de Joan Pera, 
en aquesta ocasió sense Paco Moràn. 
Amb Lloll Beltràn i Mont Plans, Pera va 
estar fantàstic a Òscar, una maleta, dues 
maletes, tres maletes i ens fa ver riure 
fins a fer-nos saltar les llàgrimes. 

De l'escena local destacaren l'estre- 
na de La infanticida, dirigida per Xavi- 
er Pagès i interpretada per Alícia Gon- 
zàlez, i que va comptar amb la música 
en directe de Guillermo Cides, conside- 
rat un dels millors sticXistes del món. 
Una altra retrobada amb Tarragona 
va ser la de la companyia de dansa de 
Cesc Gelabert i Lydia Azzopardi, men- 
tre que la nota d'humor va anar a càr- 
rec de Gabino Diego, amb un sensacio- 
nal monòleg. 

L'últim tram de la temporada el va 
encetar la companyia de la Sala Trono 
de Tarragona amb El lleig, interpreta- 
da per Joan Negrié, Oriol Grau, Neus 
Umbert i Pep Mufioz. També vam po- 
der gaudir d'El llibertí, sota la direcció 
de Joan Lluís Bozzo (director de Dagoll 
Dagom) i la interpretació de Ramon 
Madaula i Montse Guallar, entre altres 
artistes. 

Per sorprenent, cal esmentar l'es- 
pectacle del mentalista Anthony Bla- 
Re, que va deixar bocabadat tot el pú- 
blic del Metropol, com també ens va 
sorprendre Carmen Machi, la popular 
Aida de la televisió, amb l'obra La tor- 
tuga de Darvvin, escrita per Juan Mayor- 
ga, un dels més importants dramaturgs 
de l'escena espanyola. Per la seva part, 
l'humor i la música d'Yllana ens van 
deixar amb un somriure als llavis. I per 
acabar aquest repàs de l'any del Metro- 


pol, retornem on hem començat, amb 
l'Emma Vilarasau, que presentà Espec- 
tres, acompanyada per Jordi Boixade- 
ras i sota la direcció de la tarragonina 
Magda Puyo. 

Però el més important era que feia 
cent anys que havien encarregat a Jo- 
sep Maria Jujol el projecte de construc- 
ció del Teatre del Patronat Obrer. Dos 
anys més tard d'aquest encàrrec, el te- 
atre ja era tota una realitat. 


2009-2010, Animalario entra en 
escena 


Estem ja en una nova temporada, 
la del 2009, amb una programació que 
tornava a estar equilibrada, i que va co- 
mençar amb el Teatre Nacional de Ca- 
talunya presentant La dama de Reus, 
d'Ambrosi Carrión, sota la direcció de 
Ramon Simó. Després arriba un dels 
plats forts de la programació, l'entra- 
da a l'escena de Tarragona de la com- 
panyia Animalario, que, juntament amb 
el Teatro de la Abadía, van presentar 
Argelino, servidor de dos amos, un text 
d'Alberto San Juan (important actor 
de cinema, teatre i televisió) a partir 
de l'obra de Carlo Goldoni, dirigit per 
Andrés Lima i protagonitzada, entre 
altres, per Javier Gutiérrez, el popular 
criat de la sèrie de Televisió Espanyola 
Àguila roja. 

No menys popular és Juan Tamariz, 
que va demostrar una vegada més la 
seva la capacitat per fer-nos riure amb 
la màgia. Xerima va estrenar una altra 
obra, La ciutat anònima, gràcies a les 


anenereeereee La nau de Jujol, una nau de somnis 


beques Metropol, i les nits s'ompliren 
de monòlegs amb Las noches de Para- 
mount Comedy. 

Josep Maria Pou, un altre dels qui 
té plaça assegurada a les programa- 
cions del Metropol, va portar al teatre 
tarragoní la seva última obra, Els nois 
d'Història, dirigida i protagonitzada per 
ell mateix. Els de Vol-Ras van fer de les 
seves, i gràcies a l'humor de Canguelis 
vam aprendre que, tot rient, també po- 
dem lluitar contra la por. També en el 
vessant còmic en vam tenir una altra 
dosi: El messies, on Toni Albà i Fermí 
Fernàndez ens van fer riure amb tots 
els personatges que surten a l'escena- 
ri al llarg de la representació d'aquesta 
sàtira religiosa d'allò més interessant. 

Tot criticant el colonialisme, la tar- 
ragonina Muntsa Alcafiiz represen- 
tà Antílops, i posteriorment vam poder 
gaudir d'un nou muntatge de l'Esbart 
Santa Tecla amb la direcció de Jaume 
Guasch, Onades. 

Il entrem al 2010, l'any del centenari 
de la inauguració oficial del Teatre Me- 
tropol de Tarragona. La programació 
d'hivern ja està tancada, i cal destacar 
de nou la presència del grup madrileny 
Animalario, que en aquesta ocasió ens 
porta un muntatge sensacional sobre la 
vida de José Manuel Ibar Aspiazu, més 
conegut com a Urtain, magistralment 
interpretat per Roberto Àlamo. 

Aquesta temporada l'ha obert el 
Lliure, que ens ha portat a Tarragona 
Nixon-Frost, amb Lluís Marco trans- 
figurant-se en un Richard Nixon molt 
creible. I ningú millor que Concha Ve- 
lasco per fer-nos creure qualsevol pa- 


per que interpreta, en la seva segona 
incursió al Metropol ens ha presen- 
tat La vida por delante, una obra on es 
posa a la pell d'una veterana prostituta. 
Tampoc podem passar per alt un altre 
dels assidus del Metropol, l'inimitable 
joan Pera, convertit ara en La Glòria 
del Mercat. 

Al llarg d'aquest quinze anys de la 
seva recuperació, desenes d'obres de 
teatre, dansa, recitals de música, expo- 
sicions, debats i un ampli nombre d'ac- 
tivitats han omplert l'escenari del po- 
pular teatre de la Rambla Nova de Tar- 
ragona, que arriba així als seus primers 
cent anys de vida. La nau de somnis és 
tota una realitat. 


Josep Maria Marsal 


Fotografies relatives a l'acte festiu del 
dia de la inauguració després de la res- 
tauració, 10 de març de 1995. La compa- 
nyia Comediants va crear un muntatge 
especial per a la reobertura del teatre. 
L'espectacle La nau de somnis. Autor: 
Jordi Tutusaus. 

AHCT. 

Programa de mà anunciant els espec- 
tacles de la temporada d'hivern-prima- 
vera 1995. Amb motiu de la inauguració 
del teatre es representà l'espectacle La 
nau de somnis els dies 10 i 11 de març 
de 1995. 

AHCT. 

L'actor Pepe Rubianes, amb la dedica- 
tòria als treballadors del Teatre Metro- 
pol que va escriure quan va venir a re- 
presentar l'obra 15 anys, 16 de març de 
1996. 

AHCT. 


Imatge de l'obra El sexe nostre de cada 
dia, de Dario Fo, Franca Rome i Jacobo 
Fo. Companyia Trono Villegas, 21 de no- 
vembre de 1997. 

AHCT. Sig. 34877 

Cartell de la programació dels especta- 
cles. Temporada d'hivern 2000. 
AHCT. 

Cartell de la programació de "Les ma- 
tinals més menudes", "Els dilluns per a 
les escoles" i els Dimarts Musicals. Tem- 
porada d'hivern 2000. 

AHCT. 


Cartell de l'obra S'enfila un cranc de la 
companyia Canteatre, a partir de textos 
d'Olga Xirinacs, 3 de febrer de 2002. 

AHCT. 

Invitació i fotogafia de la gala de 
lliurament dels premis del públic 
Els Millors del 2001. L'acte fou diri- 
git per l'actor i director Oriol Grau. 
AHCT. 


Imatge del piscolabis posterior al lliu- 
rament de premis del públic Els Millors 
del 1999. La banda de jazz de Tarragona 
Pixi Dixi toca des de dalt del terrat. 
AHCT. 


Imatge de la festa de l'espectacle (2005) 
amb motiu del lliurament dels premis 
Els Millors del 2004. Commemoració 
del 10è aniversari de la rehabilitació 
del teatre. Gala dirigida pel cineasta 
tarragoní Jesús Monllaó. 

Autor: D. Mocha. 

AHCT. 

Cartell de l'espectacle El verdugo, Cartell de l'espectacle Excuses, 19 i Cartell de l'espectacle Cinco horas 
30i 31 de maig de 2001. 20 d'octubre de 2001. con Mario, 7 de juny de 2002. 
AHCT. AHCT. AHCT. 

Cartell de l'espectacle Et diré sem- 
pre la veritat, 7 de març de 2003. 
AHCT. 


Imatge de l'espectacle El rei Lear, 
de VV. ShaRespeare, dirigit per Ca- 
lixto Bieito. Els actors que hi apa- 
reixen són Josep Maria Pou, el Rei 
Lear, i Boris Ruiz, el bufó. 10 de de- 
sembre de 2004. 

AHCT. 

Cartell de la programació de la Mostra de Cartell de la programació del cicle Escena 
Teatre Jove. Temporada 2004. Tarragona. Temporada d'hivern 2005. 
AHCT. AHCT. 

Teatre Metropol TARRAGONA 


TEMPORADA DE PRIMAVERA 2005 


Bgres 


Portada de la programació de la tempo- Cartell commemoratiu del desè aniver- 
rada de primavera 2005. La imatge cor- sari del teatre. Tant el logo com el cartell 
respon a l'obra Hartzàrdia, de Pepa Pla- van ser dissenyats per Àlex Ayxendri. 
na i Joan Busquets. Amb motiu del desè AHCT. 


aniversari es dissenyà el logo X anys na- 
vegant amb tu. 
AHCT. 

PER A BIG BAND 

Bebo Valdés saludant el públic, 19 de TALLER DE MUSICA 


IC 
març de 2005. Festival Internacional de 
Dixieland 2005. Autor: Alex Ayxendri. D I SSA BTE 

Cartell dels concerts de pagament del ENTRACES 15 d LE VENDA 


Festival Internacional de Dixieland de 
Tarragona 2006. 
AHCT. 

Cartell de la programació dels especta- Programació del Cicle Fòrum Metropol, 
cles. Temporada d'hivern 2006. conferències i converses amb els artis- 
AHCT. tes. Temporada d'hivern 2006. 


AHCT. 


Imatge de l'espectacle de dansa 
Trencanous, de Ballet David Cam- 
pos, 6 de maig de 2005. 

AHCT. 


Cartell de l'espectacle, amb dues coreogra- 
fies, Orion (35) / Caravan. Gelabert-Azzo- 
pardi Companyia de Dansa, 6 de juny de 
2008. 

AHCT. 


Imatge de l'espectacle de dansa-teatre 


23 de març de 2007. 
AHCT. 

Concert homenatge Joan 
Guinjoan. 75è aniversari 6 
de febrer de 2007. 

AHCT. 


Cartell de la gira i dels concerts Els Pets 
fan teatre, 15 i 16 de desembre de 2006. 


AHCT. 


El cicle Dimarts Musicals, amb seu 
estable al Teatre Metropol des del 
1995, està organitzat per Joventuts 
Musicals de Tarragona, en conve- 
ni amb l'Ajuntament de Tarragona. 
Temporada d'hivern 2007. 

AHCT. 

Imatge de l'espectacle El mètode Grònholm, de Jordi 
Galceran. Protagonitzat per Roser Batalla, Jordi Boixa- 
deras, Jordi Díaz i Lluís Soler, 10 de juny de 2005. 
AHCT. 


Imatge de l'espectacle Antígona, de Sòfocles, diri- 
git per Oriol Broggi. Protagonitzat, entre d'altres, 
per Clara Segura i Pep Cruz, 4 de març de 2007. 
AHCT. 


Imatge de l'espectacle Plataforma, basat en la no- 
vel.la de Michel Houellebecg i dirigit per Calix- 
to Bieito. Intepretat per la Companyia del Teatre 
Romea i protagonitzat per Juan Echanove, 4 de 
maig de 2007. 

AHCT. 


TARRAGONA 


Imatge de l'espectacle Carta d'una desconeguda, de Stefan Zvveig, dirigit per 
Fernando Bernués. Interpretat, entre d'altres, per Emma Vilarasau, 24 de ge- 
ner de 2008. 

AHCT. 

Cartell amb dedicatòria i signatura de 
Marcel/lí Antúnez. Amb l'espectacle Pro- 


i : i tomembrana s'iniciava el cicle Escena 
T 1 l IBI M D . Jo- : É 
Imatge de l'espectacle Stalin, a partir de la novel-la de Marc Dugain. Jo Motró, (àdicat ale nous llenguatges i als 


sep Maria Flotats dició i protagonitzava l'obra al costat, entre d'altres, de gèneres escènics poc habituals a les pro- 
Carme Conesa, 11 d'abril de 2008. gramacions, 25 de gener de 2008. 
AHCT. AHCT. 


Calendari de la programa- 
ció global de la temporada 
de primavera 2008. Hi podem 
apreciar la intensa ocupació 
del teatre i els diferents cicles 
i activitats que s'hi desenvo- I cs 
lupen habitualment. 
AHCT. 


X ALTRES ACTES I ACTIVITATS 


Actes organitzats per diverses entitats de la ciutat 

Teatre 


FINAL DE CURS 


MISTERI AL TEATRE METROPOL, gimcana cultural 

2 partir del 31 de mar. Màxim, 25 places. 


GALA DE DANSA URBAN STYLE 
bal Mirela Samper 


ganitzadora, 977232890) 

Programa dels actes organitzats per les 
entitats de la ciutat. Temporada de pri- 
mavera 2009. 

AHCT. 


Imatge de l'òpera de cambra Bruna de 
nit, amb música de Xavier Pagès i llibret 
de Joan Duran. Coproducció de Dama9 
i Teatre Metropol/Ajuntament de Tarra- 
gona, 8 i 9 de novembre de 2008. 
Autora: Joana Fort. 

AHCT. 


Cartell de la programació dels espec- 
tacles. Temporada de tardor 2008. 
AHCT. 

Portada de la programació de la tempo- 
rada d'hivern 2010. La imatge correspon 
a l'obra Urtain, de la companyia Ani- 
malario, guanyadora, entre d'altres, dels 
premis Max de teatre de l'any 2010 al 
millor espectacle de teatre i millor pro- 
tagonista. Amb motiu de la celebració 
del centenari s'ha dissenyat el logo Cent 
anys al cor de Tarragona. 

AHCT. 


Collage amb les portades d'alguns dels 
llibrets de les temporades del Metropol 
des del 2003. Autor: Àlex Ayxendri. 
AHCT. 


Actors i actrius saludant el públic després de la representació de l'obra Urtain, de la 
companyia Animalario, 26 de febrer de 2010. Autora: Montse Riera. 
AHCT. 


Del 29 d'abril al 30 de maig. Museu d'Art Modern 
"JOSEP M. JUJOL A LES COMARQUES DE TARRAGONA 
Una visió de Joan Alberich" 

Un recorregut per diverses actuacions de l'arquitecte Josep M. 
Jujol al Camp de Tarragona. 

Coorganitzat amb: Museu d'Art Modern de la Diputació de Tarra- 
gona. C/ Santa Anna, 8 - Tarragona 


Del 28 d'abril al 3 de juny. Vestíbul del Teatre Metropol 

"TEATRE METROPOL. Una mirada gràfica" 

Els estudiants d'Expressió Gràfica Arquitectònica de la UIC han 
t durant dos anys un treball minuciós al voltant de l'obra 


Coorganitzat amb: Escola Tècnica Superior d'Arquitectura de la 
UIC 


Del 7 de juny al 5 d'agost. Col.legi d'Arquitectes de Catalu- 
nya, demarcació de Tarragona 
DELTEATRE DEL PATRONAT OBRER ALTEATRE METROPOL' 
Plànols i fotografies del treball realitzat per l'arquitecte Josep 
tamb el PREMI FAD i el PREMI REHABITEC. 
Coorganitzat amb: Collegi d'Arquitectes de Catalunya, demar- 
cació de Tarragona. C/ Sant Llorenç, 20-22 -Tarr 


A partir del 9 de juny. Vestíbul del Teatre Metropol 
"TEATRE METROPOL. 15 anys d'espectacle 

Un recorregut visual i calidoscòpic per la intensa i emocionant 
activitat de quinze anys de programació estable. 


Dijous 28 d'abril. 19.30 h. Platea del Teatre Metropol 
"JUJOL. L'HOME I EL CREADOR", a càrrec de Josep M. Jujol, fil. Llicenciat en 
Filosofia i Llet 


Dijous 13 de maig. 19.30 h. CaixaForum (C/ Cristòfor Colom, 2 -Tarragona) 
JUJOL, UN CREADOR D'AVANTGUARDA', a càrrec del Dr. Antoni Sal 
professor d'Història de l'Art de la URV. 


Dijous 20 de maig. 13h. Platea del Teatre Metropol 
Taula rodona: "JUJOL I ELTEATRE METROPOL", amb 

JOSEP LLINÀS, arquitecte. Responsable de la reforma del Teatre Metropol 
JOHN MALHOVICH, actor. Especialista en l'obra de Jujol 

PEREJAUME, artista plàstic, Autor de l'assaig Ludivig Jujol. 

Modera: Dr. Antoni Salcedo, professor d'Història de l'Art de la URV. 

Una taula rodona de gran nivell, a càrrec de tres dels més significats 
admiradors i experts en l'obra de Josep Maria Jujol. 

Tres punts de vista diferents i alhora complementaris sobre Jujol i el Teatre Me- 
tropol 


ia la taula rodona és obert a tothom i gratuit (aforament 
les). 
de traducció simultània (caldrà deixar en dipòsit 
parell de traducció). aranteix l'accés una 
nençat l'acte, Re: ió. 
dinat pel Dr. Antoni S: del Departament d'Història i Història de l'Art 
de la Universitat Rovira i Virgili. 


Programació especial Teatre Metropol. 100 anys, amb mo- 
tiu de la celebració del centenari. Amb aquests actes es vol 
continuar posant en valor i donar la rellevància que es me- 
reix tant el Teatre Metropol com el seu arquitecte. 


AHCT. 


18.30 h. Vestíbul del Teatre Metropol 
Presentació del conte sobre la ruta modernista de Tarragona: Tarragona, de Jo- 
sep Grau i Txomin Medrano. 
Cicle Primavera Literària 


Divendres 23 d'abril - Sant Jordi. 13.30 h. Pati del Teatre Metropol 
Recepció d'escriptors i entitats culturals. Festa modernista, a càrrec del col- 
lectiu BoihotTeatre. 

Organitza: Associació Cultural Juvenil Ariadna 

Cicle Primavera Literària 

Dissabte 1 i diumenge 2 de maig. 18 h. Davant del Teatre Metropol 

Ruta teatral amb personatges bohemis modernistes, a càrrec del 
BoitotTeatre. 

Organitza: Associació Cultural Juvenil Ariadna 

Cicle Primavera Literària 


Dijous 201 divendres 21 de maig. 21.30 h. Teatre Metropol 
THE INFERNAL COMEDY, amb JOHN MALXOVICH 

La presència de John Malhovich a Tarragona ens ofereix la possibilitat de gaudir 
del seu immens talent interpretatiu. 

Dimecres 16 de juny. 19.30 h. Platea del Teatre Metropol 

Presentació del llibre TEATRE METROPOL, CENT ANYS, dins la col.lecció Els 
Quaderns de l'Arxiu. 

Coorganitzat amb: Servei d'Arxiu i Document 
Tarragona 

Dissabte 19 de juny. 21.30 h. Teatre Metropol 
LA FESTA DEL CENTENARI: 100 ANYS DE LA NAU DE SOMNIS. Direcció: Ra- 
mon Simó. 

Invit: les taquilles del Teatre, a partir del 2 de juny (aforament limitat). 


al de l'Ajuntament de 


Maig-juny. Teatre Metropol 
EL SOSTRE PLUJÓS. Homenatge a Jujol. Objecte de l'artista Josep M. Rosselló. 


Del 7 al 9 de juliol 

CURS "JUJOL A VISTABELLA" 

En el marc de la Universitat d'Estiu de la URV. Organitza: Escola d'Arquitectura 
de la URV. 

4 info: vi 


Desembre 
Presentació del llibre ELS PASTORETS DE LA SALLE 
Organitza: Associació La Salle 


LE Tarragona 


Amb el patrocini de Amb el suport de 


o Eronseraragoa diri 


Amb la col-laboració de 


eatre Metropol 
Ca) 


anys 


CO Roc TARRAGONA 


Programa d'actes del Centenari 


L'any 1910 s'inaugurà el Teatre Metropol, obra del genial arquitecte tarragoní Jo- 
sep Maria Ji 

Amb el mmemoració del Centenari es vol continuar nten valori 
donar la rellevància que es mereixen tant el Teatre Metropol com el seu arquite 
te. Com a joia modernista, amb un valor patrimonial i artístic de pri- 
mer ordre, i com a teatre emblemàtic, tant per la seva història cen- 
tenària, com pel treball i els resultats obtinguts en el arrers anys, en què ha 
consolidat unes programacions estables, ha fonamentat la seva funció de servei 
públic i ha aconseguit el ple reconeixement en el circuit de les arts escèniqu 
El programa d'actes commemoratius del Centenari ha comptat amb la col- 
laboració de diverses institucions, entitai agents artístics i culturals de Tar- 

